﻿လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 1

1 ဒီး လၢစီၤစီလူး သံ အလီၢ်ခံန့ၣ် တၢ်မၤအသး လၢစီၤဒၤဝံး ဟဲက့ၤကဒါက့ၤ လၢအမၤသံ ပှၤဧမၤလ့းဖိ, ဒီးစီၤဒၤဝံး အိၣ်တ့ၢ်ဝဲ လၢစံကလး ခံနံၤ, 2 ဒီးသၢနံၤတနံၤန့ၣ်, ကွၢ်ကွၢ်, တၢ်မၤအသး လၢပှၤတဂၤ ဟဲ လၢစီၤစီလူး အပှၤသုးမုၢ် အကျါ အိၣ်ဒီး အဆ့ယာ်ကွံာ်, ဒီးဟီၣ်ခိၣ် အကမူၣ် လၢအခိၣ်, ဒီးဟဲဝဲဆူ စီၤဒၤဝံး အအိၣ်, ဒီးတၢ်မၤအသး လၢအထိၣ်လီၤပှီၤအသး လၢဟီၣ်ခိၣ်, ဒီးတီၤလီၤဝဲလီၤ. 3 ဒီးစီၤဒၤဝံး စံးဘၣ်အီၤ, နဟဲ လၢလဲၣ်, ဒီး စံးဘၣ်အီၤ, ယပူၤဖျဲး လၢအံၣ်စရ့လး အပှၤသုးမုၢ်အကျါလီၤ. 4 ဒီးစီၤဒၤဝံး စံးဘၣ်အီၤ, တၢ်မၤအသး ဒ်လဲၣ်. စံးဘၣ်လၢ်ယၤ တက့ၢ်. ဒီးစံးဆၢဝဲဒၣ်, ပှၤဂီၢ်မုၢ် ဃ့ၢ်လံ လၢတၢ်ဒုးသုးအပူၤ, ဒီးပှၤဂီၢ်မုၢ် အါဂၤ လီၤဃံၤလံ စ့ၢ်ကီး, ဒီးသံလံ, ဒီးစီၤစီလူး ဒီးအဖိခွါ စီၤယိနၤသၣ် သံ စ့ၢ်ကီး လံ. 5 ဒီးစီၤဒၤဝံး စံးဘၣ် ပှၤဖိၣ်သၣ်ခွါ လၢအစံးဘၣ်အီၤန့ၣ်, စီၤစီလူး ဒီး အဖိခွါ စီၤယိနၤသၣ် သံတ့ၢ်လံန့ၣ် နသ့ၣ်ညါ ဒ်လဲၣ်. 6 ဒီးပှၤဖိၣ်သၣ်ခွါ လၢအစံးဘၣ်အီၤ. စံးဝဲဒၣ်, ဘၣ် လၢယအိၣ်လၢကစၢၢ် ကံးလဘိ, ဒီးကွၢ်ကွၢ်, စီၤစီလူး တန့ၤအသး လၢအဘီလီၤ. ဒီးကွၢ်ကွၢ်, လ့ၣ်ကဟၣ်, ဒီး ကသ့ၣ်သုးတဖၣ် လူၤသပှၢ်အီၤလီၤ. 7 ဒီးတုၤ အကွၢ်တၢ် ဆူအလီၢ်ခံ ဒီး, ထံၣ်ဘၣ်ယၤ, ဒီး ကိးန့ၢ် ယၤ, ဒီးယ စံးဆၢတၢ်, ကွၢ်ကွၢ်, ယၤလီၤ. 8 ဒီးစံးဘၣ်ယၤ, နမ့ၢ်မတၤတဂၤလဲၣ်. ဒီးယစံးဆၢအီၤ, ယမ့ၢ် ပှၤဧမၤလ့းဖိတဂၤလီၤ. 9 ဒီးစံးဘၣ်ကဒီးယၤ, ဆၢထၢၣ်လၢ် လၢယလိၤ, ဒီးမၤသံယၤ တက့ၢ်. အဂ့ၢ်ဒ်အံၤ, တၢ်ကိၢ်တၢ်ဂီၤ ဘၣ်ယၤ နးမးလီၤ. အဂ့ၢ်ဒ်အံၤ, ယသးဒီဖျၢၣ် အိၣ်ဒံး လၢယပူၤလီၤ. 10 ဒီးယဆၢထၢၣ် လၢအလိၤ, ဒီးယမၤသံအီၤလီၤ. အဂ့ၢ်ဒ်အံၤ, ယသ့ၣ်ညါ သပှၢ်တၢၢ် လၢအမူဒံး လၢအလီၤဃံၤအလီၢ်ခံန့ၣ် တသ့ဘၣ်. ဒီးယဟံးန့ၢ် အခိၣ်သလုး လၢအအိၣ်ဝဲ လၢအခိၣ်, ဒီးထံဖှံၣ် အိၣ်လၢအစုလိၤ, ဒီး ယဟဲစိာ်အီၤ ဆူယကစၢ်ဖဲအံၤလီၤ. 11 ဒီးစီၤဒၤဝံး စှီၤအကူအသိး, ဒီးဖှီဝဲ, ဒီးပှၤကညီအိၣ်ဒီး အီၤ ခဲလၢာ်မၤဝဲ ဒ်န့ၣ်အသိးလီၤ. 12 ဒီးဒဲလီၤအသးနါပှၢ်, ဒီးဟီၣ်ဝဲ, ဒီးဒုၣ်တၢ်အီၣ် တုၤလီၤ လၢမုၢ်ဟါ လၢစီၤစီလူးအဃိ, ဒီး လၢစီၤယိနၤသၣ်အဃိ, ဒီး လၢယွၤအပှၤဂီၢ်မုၢ်အဃိ, ဒီး လၢအံၣ်စရ့လး အပှၤဟံၣ်ဖိ အဃိလီၤ. အဂ့ၢ်ဒ်အံၤ, လီၤဃံၤဝဲ လၢနးလီၤ. 13 ဒီးစီၤဒၤဝံး စံးဘၣ် ပှၤဖိၣ်သၣ်ခွါ လၢအစံးဘၣ်အီၤ, န အိၣ်လၢလဲၣ်. ဒီးစံးဆၢဝဲဒၣ်, ယမ့ၢ် ပှၤတခီဘီမုၢ်ဖိ အဖိခွါ, ပှၤဧမၤလ့းဖိလီၤ. 14 ဒီးစီၤဒၤဝံး စံးဘၣ်အီၤ, နယူာ်ထီၣ်နစု ဒ်သိးနကမၤဟးဂီၤ ယွၤအပှၤဒိးဖှူအသးန့ၣ် နတပျံၤဘၣ်ဧါ. 15 ဒီးစီၤဒၤဝံး ကိးန့ၢ် ပှၤလၢပှၤဖိၣ်သၣ်ခွါတဖၣ် အကျါ, ဒီး စံးဘၣ်အီၤ, သုးဘူးနသး, ကျီကွံာ်အီၤ တက့ၢ်. ဒီး ကျီကွံာ်ဝဲ တုၤအသံလီၤ. 16 ဒီးစီၤဒၤဝံး စံးဘၣ်အီၤ, နသွံၣ် အိၣ်လၢနခိၣ်ဒၣ်နဲလီၤ. အဂ့ၢ်ဒ်အံၤ, နထးခိၣ် အုၣ်အသးထီဒါနၤ, ဒီးစံးဝဲ, ယမၤသံကွံာ်လံ ယွၤအပှၤဒိးဖှူအသးလံ. 17 ဒီးစီၤဒၤဝံး မၤထါဟီၣ်တၢ် လၢထါအံၤ, လၢစီၤစီလူး ဒီးစီၤယိၤနၤသၣ် အဃိလီၤ. 18 (ဒီးမၤလိာ် တၢ်သိၣ်လိ ပှၤအံၣ်စရ့လးဖိ လၢချံၣ်လီၤ. ကွၢ်ကွၢ်, တၢ်ကွဲးအသး လၢလံာ်ယၤၡၣ် အပူၤလီၤ.) 19 အံၣ်စရ့လးဧၢ, နလၤနကပီၤ သံ လၢနလီၢ်ထီၣ်ထီတဖၣ်န့ၣ်, ပှၤအဆူၣ်လီၤဃံၤဝဲ ဒ်လဲၣ်. 20 ဒုးနဲၣ်တၢ် လၢကၤသးအပူၤ တဂ့ၤ, စံၣ်တဲၤတဲလီၤတၢ် လၢအၤၡကလိၣ် အကျဲပူၤ တဂ့ၤ. ပှၤဖလ့ၡသးဖိ အဖိမုၣ်တဖၣ် အသးကခု ဘၣ်ဖုး, ပှၤတဒိးဘၣ်တၢ်ကူးတရံး အဖိမုၣ် ကသူၣ်ဖှံသးညီ. 21 ကံးလဘိအကစၢၢ်သ့ၣ်ဧၢ, ပစီၤထံမ့ၢ်ဂ့ၤ တၢ်စူၤမ့ၢ်ဂ့ၤ, ဟီၣ်ခိၣ်အကဝီၤ အိၣ်ဒီး တၢ်မၤဘူၣ်မ့ၢ်ဂ့ၤ, မ်အသုတအိၣ်လၢသုလိၤတဂ့ၤ, မ့ၢ်တၢ်ကွံာ်တ့ၢ်ဖဲန့ၣ် ပှၤအဆူၣ်အကတီၤတဘ့ၣ် အဂ့ၢ်, စီၤစီလူးအကတီၤ, ပှၤဒိးဖှူအသး လၢသိအသဃိး လီၤ. 22 လၢပှၤဘၣ် တၢ်မၤသံအီၤ အသွံၣ်, လၢပှၤအဆူၣ်အသိန့ၣ်, စီၤယိနၤသၣ် အချံၣ် တဃၣ်ကဒါအသးဘၣ်, ဒီးစီၤစီလူးအနး တဟဲက့ၤကလီဘၣ်. 23 စီၤစီလူး ဒီးစီၤယိနၤသၣ်, မ့ၢ် ပှၤ လၢတၢ်အဲၣ်အီၤ, ဒီးပှၤကွၢ်အီၤမုၣ် လၢအမူဒံး, ဒီး လၢအသံန့ၣ် တလီၤဖှၣ်ဘၣ်. ဃ့ၢ်တၢ် ချ့န့ၢ် လံာ်ဧိၤတြၤဧိၤ တက့ၢ်, အဂံၢ်အဘါ ဆူၣ်န့ၢ် ခံယုၢ် တက့ၢ်လီၤ. 24 အံၣ်စရ့လး အဖိမုၣ်သ့ၣ်ဧၢ, ဟီၣ် လၢစီၤစီလူး အဃိ, ပှၤလၢအဒုးသိးသု ဒီးတၢ်ဂီၤ ဒီးတၢ်ကယၢကယဲ, ပှၤလၢအဒုးကယၢကယဲ သုကူသုသိး လၢထူဧိၤလွဲဧိၤ. 25 ပှၤအဆူၣ်လီၤဃံၤ လၢတၢ်ဒုးသုး အကျါန့ၣ် ဒ်လဲၣ်. စီၤယိနၤသၣ်ဧၢ, နဘၣ်တၢ်မၤသံနၤ လၢနလီၢ်ထီၣ်ထီ, 26 တၢ်ဖှီၣ်ဘၣ်ယၤ လၢနဃိ, ယဒီပုၢ်ဝဲၢ် စီၤယိနၤသၣ်ဧၢ, နမ့ၢ်တၢ်မုာ် လၢယဂီၢ်မုာ်မုာ်ကလဲာ်, နအဲၣ်ယၤအံၤလီၤလးမးလီၤ, ဒိၣ်န့ၢ် ပိာ်မုၣ် အတၢ်အဲၣ်တက့ၢ်လီၤ. 27 ပှၤအဆူၣ်လီၤဃံၤဒ်လဲၣ်. ဒီးတၢ်ဒုးသုးအစုကဝဲၤန့ၣ် ဟးဂီၤဒ်လဲၣ်.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 2

1 ဒီးတၢ်တဖၣ်န့ၣ် အလီၢ်ခံ တၢ်မၤအသး လၢစီၤဒၤဝံး သံကွၢ်တၢ် လၢယွၤ, ဒီးစံးဝဲဒၣ်, ယဘၣ်လဲၤထီၣ်ဆူ ယူဒၤ အဝ့ၢ် တဖျၢၣ်ဖျၢၣ်ဧါ. ဒီးယွၤ စံးဘၣ်အီၤ, လဲၤထီၣ် တက့ၢ်. ဒီးစီၤဒၤဝံး စံးဝဲဒၣ်, ယဘၣ်လဲၤဆူလဲၣ်. ဒီးစံးဝဲဒၣ်, ဆူဃ့ဘြိၣ်လီၤ. 2 ဒီးစီၤဒၤဝံး လဲၤထီၣ်ဖဲန့ၣ်, ဒီးအမါခံဂၤ စ့ၢ်ကီး, ပှၤယံးစရ့လးဖိ နီၢ်အဃံနိၣ်, ဒီးပှၤကၢ်မ့ၤလးဖိ စီၤနၤဘလး အမါ နီၢ်အဘံၤကါယံးလးလီၤ. 3 ဒီးစီၤဒၤဝံး စိာ်ထီၣ် ပှၤအိၣ်ဒီးအီၤ, တဂၤဒီးအပှၤဟံၣ်ဖိ, တဂၤဒီးအပှၤဟံၣ်ဖိ စုာ်စုာ်, ဒီးအိၣ်ဝဲဆိးဝဲ လၢဃ့ဘြိၣ် အဝ့ၢ်တဖၣ် အပူၤလီၤ. 4 ဒီးယူဒၤ အပှၤကညီဟဲဝဲ, ဒီးဖှူ စီၤဒၤဝံးစီၤပၤ လၢယူဒၤအပှၤဟံၣ်ဖိ အဖီခိၣ် ဖဲန့ၣ်လီၤ. ဒီးပှၤစံးဘၣ် စီၤဒၤဝံး လၢပှၤယၤဘ့ၣ်ကံးလးဧးဖိ ခူၣ်လီၤကွံာ် စီၤစီလူးလီၤ. 5 ဒီးစီၤဒၤဝံး မၢ ကလူးတဖၣ် လဲၤဆူယၤဘ့ၣ်ကံးလဧး, ဒီး စံးဘၣ်အီၤ, မ်သုဘၣ်တၢ်ဆိၣ်ဂ့ၤ လၢယွၤ တက့ၢ်. အဂ့ၢ်ဒ်အံၤ, သုမၤဘျုးမၤဖှိၣ် သုကစၢ် စီၤစီလူး, ဒီးခူၣ်လီၤကွံာ်အီၤလီၤ. 6 ဒီးခဲကနံၣ်အံၤ မ်ယွၤ မၤသု လၢတၢ်ဘျုးတၢ်ဖှိၣ်, ဒီးတၢ်မ့ၢ်တၢ်တီန့ၣ် တက့ၢ်. ဒီးယဲဒၣ်အံၤ ယကမၤ စ့ၢ်ကီး သု လၢတၢ်ဂ့ၤ လၢတၢ်ဘျုးတၢ်ဖှိၣ်အံၤ အဃိလီၤ. မ့ၢ် လၢသုမၤ တၢ်န့ၣ်တမံၤ အဂ့ၢ်လီၤ. 7 ဒီးခဲကနံၣ်အံၤ မ်သုစုဆူၣ်ထီၣ်, ဒီးသုသးအိၣ် ခူတလ့ၢ်တက့ၢ်. အဂ့ၢ်ဒ်အံၤ, သုကစၢ် စီၤစီလူး သံလံ. ဒီးယူဒၤအပှၤဟံၣ်ဖိ ဖှူယၤ လၢစီၤပၤ လၢအဖီခိၣ်လံလီၤ. 8 ဒီးစီၤစီလူး အပှၤသုးမုၢ်အခိၣ် စီၤန့ၢ် အဖိခွါ စီၤအဘံန့ၢ် ဟံးန့ၢ် စီၤစီလူး အဖိခွါ စီၤအံၤၡဘိၡ့း, ဒီးဟဲစိာ်အီၤ ဆူမၤဃန့ၤန့ၣ်လီၤ. 9 ဒီးပာ်အီၤ လၢစီၤပၤ လၢကံးလဧး အဖီခိၣ်, ဒီး လၢပှၤအၤၡူၢ်ဖိ အဖီခိၣ်, ဒီး လၢဘံၣ်ယၤမံၣ် အဖီခိၣ်, ဒီး လၢအံၣ်စရ့လး ခဲလၢာ် အဖီခိၣ်လီၤ. 10 ဒီးစီၤစီလူး အဖိခွါ စီၤအံၤၡဘိၡ့း လၢအကဲသီ အံၣ်စရ့လး အစီၤပၤန့ၣ် အသးပှၢ် အနံၣ် လွံၢ်ဆံ, ဒီးကဲစီၤပၤ ခံနံၣ်လီၤ. မ့မ့ၢ် ယူဒၤ အပှၤဟံၣ်ဖိ ပိာ်စီၤဒၤဝံး အခံလီၤ. 11 ဒီးမုၢ်နံၤအတၢ်ဂံၢ် လၢစီၤဒၤဝံး ကဲစီၤပၤ လၢဃ့ဘြိၣ်အပူၤ လၢယူဒၤအပှၤဟံၣ်ဖိ အဖီခိၣ်န့ၣ်မ့ၢ် နွံနံၣ် ဒီးဃုလါလီၤ. 12 ဒီးစီၤန့ၢ် အဖိခွါ စီၤအဘံန့ၢ်, ဒီးစီၤစီလူး အဖိခွါ စီၤအံၤၡဘိၡ့း အခ့အပှၤ လဲၤထီၣ် လၢမၤဃန့ၤန့ၣ် ဆူကံးဘိၣ် လီၤ. 13 ဒီးနီၢ်စရူယၤ အဖိခွါ စီၤယိၤအာ်, ဒီးစီၤဒၤဝံး အခ့အပှၤတဖၣ် လဲၤထီၣ်, ဒီးဘၣ်သဃိာ်လိာ်အသး လၢနိၣ်ကံးဘိၣ်အဃၢၤ, ဒီးဆ့ၣ်နီၤ, ပှၤတဖု လၢနိၣ်တခီ ဒီးပှၤတဖု လၢနိၣ်တခီဒၣ်လီၤ. 14 ဒီးစီၤအဘံန့ၢ် စံးဘၣ် စီၤယိၤအာ်, မ်ပှၤဖိၣ်သၣ်ခွါ ဂဲၤဆၢထၢၣ်, ဒီးလိာ်ကွဲတၢ် လၢပမဲာ်ညါတက့ၢ်. ဒီးစီၤယိၤအာ် စံးဝဲဒၣ်, ကဂဲၤဆၢထၢၣ်ဒၣ်ဝဲ တက့ၢ်. 15 ဒီးဂဲၤဆၢထၢၣ် ဒီးခီဂာ်ဝဲ ဒ်တၢ်ဂံၢ်အသိး, ပှၤဘံၣ်ယၤမံၣ်ဖိ လၢအဘၣ်ဃးဒီး စီၤစီလူး အဖိခွါ စီၤအံၤၡဘိၡ့း တဆံခံဂၤ, ဒီးစီၤဒၤဝံး အခ့အပှၤ တဆံခံဂၤလီၤ. 16 ဒီးတဂၤ ဖီၣ်ဃာ် ပှၤလၢအဃၢၤတဂၤအခိၣ် စုာ်စုာ်, ဒီးဆဲးပှၤ လၢအဃၢၤ လၢအကပၤပူၤ, ဒီးလီၤဃံၤဝဲ တပူၤဃီလီၤ. ဒီးတၢ်အလီၢ်န့ၣ် ပှၤကိးဝဲ လၢဃ့လကး ဟစူရံၣ် လၢအအိၣ်ဝဲ လၢကံးဘိၣ် အပူၤလီၤ. 17 ဒီးတၢ်ဒုးသုး ဆူၣ်ဆူၣ်ကလဲာ် လၢမုၢ်တနံၤန့ၣ်, ဒီးစီၤအဘံန့ၢ်, ဒီးအံၣ်စရ့လး အပှၤကညီ ဃၣ်ဝဲ လၢစီၤဒၤဝံး အခ့အပှၤ အမဲာ်ညါလီၤ. 18 ဒီးနီၢ်စရူယၤ အဖိခွါ စီၤယိၤအာ်, ဒီးစီၤအဘံၡဲၤ, ဒီးစီၤဧစၤအ့လး သၢဂၤ အိၣ်ဝဲ ဖဲန့ၣ်လီၤ. ဒီးစီၤဧစၤအ့လးန့ၣ်မ့ၢ် ပှၤလၢအခီၣ်ချ့ ဒ်တၤဟိအခီၣ် အသိးန့ၣ်လီၤ. 19 ဒီးစီၤဧစၤအ့လးန့ၣ် လူၤစီၤအဘံန့ၢ်, ဒီးလဲၤတၢ်န့ၣ် ဆူစုထွဲဂ့ၤ, ဆူစုစ့ၣ်ဂ့ၤ, တဃၣ်ဘၣ်အသးဘၣ်, ဒီးလူၤ စီၤအဘံန့ၢ်လီၤ. 20 ဒီးစီၤအဘံန့ၢ် ကွၢ်တၢ် လၢအလီၢ်ခံ ဒီးစံးဝဲဒၣ်, နမ့ၢ် စီၤဧစၤအ့လးန့ၣ် ဧါ. ဒီးစံးဆၢဝဲဒၣ်, ယၤလီၤ. 21 ဒီးစီၤအဘံန့ၢ် စံးဘၣ်အီၤ, ဆူနစုထွဲမ့ၢ်ဂ့ၤ, ဆူနစုစ့ၣ် မ့ၢ်ဂ့ၤ, ဃၣ်နသး, ဒီးဖီၣ်န့ၢ် ပှၤဖိၣ်သၣ်ခွါ တဂၤဂၤ, ဒီး ဂုာ်န့ၢ်အတၢ် တက့ၢ်. ဘၣ်ဆၣ်ဒီး စီၤဧစၤအ့လး တဃၣ်ဘၣ်အသး လၢအပိာ်အခံဘၣ်. 22 ဒီးစီၤအဘံန့ၢ် စံးကဒီး စီၤဧစၤအ့လးန့ၣ်, ဃၣ်ကွံာ်နသး လၢနပိာ်ယခံ တက့ၢ်. ယဘၣ်ကျီလီၤဃံၤနၤ ဆူဟီၣ်ခိၣ်န့ၣ်မ့ၢ် အဘၣ်မနုၤလဲၣ်. မ့မ့ၢ်ဒ်န့ၣ်ဒီး ယကကျ့ထီၣ် ယမဲာ် လၢနဒီပုၢ်ဝဲၢ် စီၤယိၤအာ် အမဲာ်ညါ ဒ်လဲၣ်. 23 ဒီးဃၣ်အသးန့ၣ် ဂ့ၢ်လိာ်ဝဲ, ဒီးစီၤအဘံန့ၢ် ဆဲးအီၤ လၢဘီဃၣ်ကဒါအသး အကနၣ် လၢအဟၢဖၢပူၤ, ဒီး ဘီဖျိထီၣ် လၢအချၢဃံ, ဒီးလီၤဃံၤဝဲဖဲန့ၣ်, ဒီးသံဝဲ တပူၤဃီလီၤ. ဒီးဖဲဒၣ် ပှၤလၢအဟဲဆူအလီၢ် ဖဲစီၤဧစၤအ့လး လီၤဃံၤ ဒီးသံန့ၣ်, တၢ်မၤအသး လၢအအိၣ်ကတီၢ်ဝဲလီၤ. 24 ဒီးစီၤယိၤအာ်, ဒီးစီၤအဘံၡဲၤ လူၤ စီၤအဘံန့ၢ်, ဒီးတုၤ အတုၤ လၢတၢ်စိခိၣ် အးမၤ လၢအအိၣ်ဝဲ လၢကံၤဃး အမဲာ်ညါ လၢပှၢ်မုၢ်ကနၢ ကံးဘိၣ် အကျဲအပူၤ ဒီးမုၢ် လီၤနုာ်ဝဲလီၤ. 25 ဒီးပှၤဘံၣ်ယၤမံၣ်ဖိ အိၣ်ဖှိၣ်ရိဖှိၣ် လၢစီၤအဘံန့ၢ် အလီၢ်ခံ, ဒီးကဲထီၣ် ပှၤတဖု, ဒီးဆၢထၢၣ် လၢတၢ်စိခိၣ် အဒီခိၣ်လီၤ. 26 ဒီးစီၤအဘံန့ၢ် ကိးထီၣ်ဆူ စီၤယိၤအာ် ဒီးစံးဝဲဒၣ်, နးဧိၤဘီဧိၤ ကအီၣ်တၢ် တထံၣ်ဃီ စ့ၢ်ကီးဧါ. ကကဲထီၣ် တၢ်ကိၢ်တၢ်ဂီၤ လၢခံကတၢၢ်န့ၣ် နတသ့ၣ်ညါဘၣ်ဧါ. နကမၤလိာ် ပှၤဂီၢ်မုၢ်ဒ်သိး အကဟဲက့ၤကဒါက့ၤ လၢအလူၤ အဒီပုၢ်ဝဲၢ်န့ၣ် ဆံးယံာ်လဲၣ်. 27 ဒီးစီၤယိၤအာ် စံးဝဲဒၣ်, ဒ်ယွၤမူဝဲ အသိးန့ၣ်. နမ့ၢ်တကတိၤဘၣ်တၢ်ဘၣ်ဒီး, လၢမုၢ်ဂီၤလံၤလံၤန့ၣ် ပှၤဂီၢ်မုၢ် ကက့ၤတ့ၢ် လၢအလူၤ အဒီပုၢ်ဝဲၢ်ကိးဂၤဒဲးလီၤ. 28 ဒီးစီၤယိၤအာ် အူကွဲၤ, ဒီးပှၤဂီၢ်မုၣ် အိၣ်ကတီၢ်, ဒီးတလူၤလၢၤဘၣ် အံၣ်စရ့လးဘၣ်, ဒီးတဒုးသုးလၢၤဘၣ်. 29 ဒီးစီၤအဘံန့ၢ်, ဒီး အပှၤကညီ လဲၤတၢ် သီတနၤကျၢၤန့ၣ် လၢတၢ်ပျီပူၤ, ဒီးခီဂာ် ယၢ်ဒ့ၢ်, ဒီးလဲၤခီဂာ် ဘံၤသြိၣ်, ဒီးလဲၤတုၤ လၢမၤဃန့ၤန့ၣ်လီၤ. 30 ဒီးစီၤယိၤအာ် ဟဲက့ၤကဒါက့ၤ လၢအလူၤ စီၤအဘံန့ၢ်, ဒီးတုၤအဒုးအိၣ်ဖှိၣ် ပှၤဂီၢ်မုၢ် ခဲလၢာ်ဒီး, စီၤဒၤဝံး အခ့အပှၤ စှၤလီၤ တဆံခွံဂၤ, ဒီးစီၤဧစၤအ့လးလီၤ. 31 ဒီးစီၤဒၤဝံး အခ့အပှၤ ကျီကွံာ်တ့ၢ် ဘံၣ်ယၤမံၣ်, ဒီးစီၤအဘံန့ၢ် အပှၤကညီ ဒီးပှၤသၢကယၤဃုဆံ သံဝဲလီၤ. 32 ဒီးဟံးထီၣ် စီၤဧစၤအ့လး, ဒီးခူၣ်လီၤကွံာ်အီၤ လၢအပၢ်အသွၣ်ခိၣ်အပူၤ လၢအအိၣ်ဝဲ လၢဘ့ၤသလ့ဃ့ၣ် အပူၤလီၤ. ဒီးစီၤယိၤအာ်, ဒီး အပှၤကညီ လဲၤတၢ် သီတနၤကျၢၤ ဒီးတုၤဝဲ လၢဃ့ဘြိၣ် လၢမုၢ်ဆ့ၣ်ထီၣ်န့ၣ်လီၤ.

1 ဒီးတၢ်ဒုးလိာ်အသး လၢစီၤစီလူး အပှၤဟံၣ်ဖိ, ဒီးစီၤဒၤဝံး အပှၤဟံၣ်ဖိ, အိၣ်ဝဲ ယံာ်မးလီၤ. ဒီးစီၤဒၤဝံး ဆူၣ်ထီၣ်ဆူၣ်ထီၣ်, မ့မ့ၢ် စီၤစီလူး အပှၤဟံၣ်ဖိ စၢ်လီၤစၢ်လီၤဝဲလီၤ. 2 ဒီးစီၤဒၤဝံး ထီၣ်ဖိ လၢဃ့တြိၣ် အပူၤလီၤ. အဖိဝဲၢ်ကိမ့ၢ် စီၤအၤမနိၣ်, ပှၤယံးစရ့လးဖိ နီၢ်အဃံနိၣ်အဖိလီၤ. 3 ဒီးခံဂၤတဂၤမ့ၢ် စီၤကံးလအာ်, ပှၤကၢ်မ့ၤလးဖိ စီၤနၤဘလးအမါ နီၢ်အဘံၤကါယံးလးအဖိလီၤ. ဒီးသၢဂၤတဂၤမ့ၢ် စီၤအးဘၡါလိၣ်, ကၡူၢ် အစီၤပၤ စီၤတးလမဲအဖိမုၣ် နီၢ်မၤကၤ အဖိခွါလီၤ. 4 ဒီးလွံၢ်ဂၤတဂၤမ့ၢ် စီၤအဒိနံၤယၤ. နီၢ်ဃးကံၤ အဖိခွါလီၤ. ဒီးယဲၢ်ဂၤတဂၤမ့ၢ် စီၤၡဖးတယၤ. နီၢ်အဘံတလး အဖိခွါလီၤ. 5 ဒီးဃုဂၤတဂၤမ့ၢ် စီၤယံးသြၣ်, စီၤဒၤဝံးအမါ နီၢ်ဧ့ကလၤအဖိလီၤ. စီၤဒၤဝံး ထိၣ်ဖိ အဝဲသ့ၣ်တဖၣ်န့ၣ် လၢဃ့ဘြိၣ် အပူၤလီၤ. 6 ဒီး လၢစီၤစီလူး အပှၤဟံၣ်ဖိ ဒီးစီၤဒၤဝံး အပှၤဟံၣ်ဖိ ဒုးလိာ်အသး အဖၢမုၢ်ဒီး, တၢ်မၤအသး လၢစီၤအဘံန့ၢ် ပာ်ဆူၣ်အသး လၢစီၤစီလူးအဟံၣ် အဂီၢ်လီၤ. 7 ဒီးစီၤစီလူး အိၣ်ဒီး အသံၣ်မါတဂၤ စီၤအၤယၤအဖိမုၣ်, ဒီးအမံၤမ့ၢ် နီၢ်ရံးစဖၤလီၤ. ဒီးစီၤအံၤၡဘိၡ့း စံး လၢစီၤအဘံန့ၢ်, နလဲၤနုာ် လၢယပၢ် အသံၣ်မါတဂၤ အအိၣ်န့ၣ်မ့ၢ် အဘၣ်မနုၤလဲၣ်. 8 ဒီးစီၤအဘံန့ၢ် အသးထီၣ် ဒိၣ်မး လၢစီၤအံၤၡဘိၡ့း အတၢ်ကတိၤ အဃိ, ဒီးစံးဝဲဒၣ်, ယဲဒၣ်အံၤ ပှၤ လၢအထီဒါ ယူဒၤ, ဒီးမၤ တၢ်ဘျုးတၢ်ဖှိၣ် လၢနပၢ် စီၤစီလူး အပှၤဟံၣ်ဖိ, ဒီးအဒီပုၢ်ဝဲၢ်, ဒီးအတံၤသကိး လၢမုၢ်မဆါ တနံၤအံၤ, ဒီးတဟ့ၣ်လီၤကွံာ်ဘၣ်နၤ လၢစီၤဒၤဝံး အစုပူၤဘၣ်န့ၣ် ယမ့ၢ် ထွံၣ်အခိၣ် သတးဒီး, နပာ် တၢ်ကမၣ် လၢယလိၤ, လၢပိာ်မုၣ်အံၤ အဂ့ၢ်အကျိၤ လၢမုၢ်မဆါ တနံၤအံၤဧါ. 9 ယမ့ၢ်တမၤဘၣ် စီၤဒၤဝံး ဒ်ယွၤ ဆိၣ်တၢ် ဒီးအီၤအသိးဘၣ်ဒီး, မ်ယွၤ မၤ စီၤအဘံန့ၢ်ဒ်န့ၣ်ဒီး အါန့ၢ် အန့ၣ် တက့ၢ်. 10 လၢယကဒုးခီဂာ် ဘီဧိၤမုၢ်ဧိၤ လၢစီၤစီလူး အပှၤဟံၣ်ဖိ, ဒီးပာ်ထီၣ် စီၤဒၤဝံး အလီၢ်ပစိာ် လၢအံၣ်စရ့လး အဖီခိၣ် ဒီး လၢယူဒၤ အဖီခိၣ် လၢဒၣ်ဘ့ၢ်ၡဘၤန့ၣ် တက့ၢ်. 11 ဒီးမ့ၢ်အပျံၤ စီၤအဘံန့ၢ်ဒီး, ဒီးစံးဆၢအီၤ လၢတၢ်ကကတိၤအဂၤ တသ့ဘၣ် နီတထံၣ်ဘၣ်. 12 ဒီးစီၤအဘံန့ၢ် မၢကလူးတဖၣ် လဲၤဆူ စီၤဒၤဝံးအအိၣ် လၢအဂီၢ်, ဒီးစံးဝဲဒၣ်, ထံဧိၤကီၢ်ဧိၤန့ၣ်မ့ၢ် အမ့ၢ်မတၤ တဂၤအတၢ်လဲၣ်. ဒီးစံးအၢၣ်လီၤအီၤလီၤတၢ်ဒီးယၤ, ဒီးကွၢ်ကွၢ်, ယစု ကအိၣ်ဒီးနၤ ဒ်သိးအံၣ်စရ့လး ကဟဲဆူနအိၣ် ခဲလၢာ်လီၤ. 13 ဒီးစံးဝဲဒၣ်, ဂ့ၤလံ. ယကအၢၣ်လီၤအီလီၤတၢ်ဒီးနၤ လီၤ. ဘၣ်ဆၣ်ဒီး ယကဃ့တၢ်တမံၤ လၢနၤ, ဒ်ပစံးတၢ် အသိး, တုၤနဟဲထံၣ်ဘၣ်ယမဲာ်ဒီး, နမ့ၢ်တဟဲစိာ် စီၤစီလူးအဖိမုၣ် နီၢ်မံၤကၤလးဒီး, နတထံၣ်ဘၣ် ယမဲာ်ဘၣ်. 14 ဒီးစီၤဒၤဝံး မၢကလူးတဖၣ် လဲၤဆူစီၤစီလူး အဖိခွါ စီၤအံၤၡဘိၡ့းအအိၣ်, ဒီးစံးဝဲဒၣ်, ဟ့ၣ်လီၤ ယမါနီၢ်မံကၤလး လၢယန့ၢ်ဘၣ် အီၤ လၢပှၤဖလ့ၡသးဖိ အတၢ်အခိၣ်ဖံး တကယၤန့ၣ် တက့ၢ်. 15 ဒီးစီၤအံၤၡဘိၡ့း မၢလီၤတၢ်, ဒီးဟံးန့ၢ်အီၤ လၢအဝၤ စီၤလ့ၡ့ၣ် အဖိခွါ စီၤဖးလၤတံလးန့ၣ်လီၤ. 16 ဒီးအဝၤ လဲၤဒီးအီၤ, ဒီးဟီၣ်ဝဲ လၢအလီၢ်ခံ ပၢၢ်လၢဘၤဃူရံၣ်လီၤ. ဒီးစီၤအဘံန့ၢ် စံးဘၣ်အီၤ, ဟး, က့ၤက့ၤတက့ၢ်. ဒီးက့ၤက့ၤဝဲလီၤ. 17 ဒီးစီၤအဘံန့ၢ် ကတိၤတၢ် ဒီးပှၤအံၣ်စရ့လး အပှၤသူၣ်က့သးပှၢ်, ဒီးစံးဝဲဒၣ်, လၢထံး လၢမကိာ် သုဃုပာ်စီၤဒၤဝံး လၢစီၤပၤ လၢသုဖီခိၣ်လီၤ. 18 ဒီးခဲကနံၣ်အံၤ မၤတက့ၢ်. အဂ့ၢ်ဒ်အံၤ, ယွၤ ကတိၤတၢ် လၢစီၤဒၤဝံး အဂ့ၢ်အကျိၤ, ဒီးစံးဝဲဒၣ်, ယကအုၣ်က့ၤခီၣ်က့ၤ ယပှၢ်ဂီၢ်မုၢ် အံၣ်စရ့လး လၢယခ့ယပှၤ စီၤဒၤဝံး လၢပှၤဖလ့ၡသးဖိ အစုပူၤ, ဒီး လၢအဒုၣ်အဒါ ခဲလၢာ် အစုပူၤလီၤ. 19 ဒီးစီၤအဘံန့ၢ် ကတိၤ စ့ၢ်ကီးတၢ် လၢဘံၣ်ယၤမံၣ် အနၢ်ပူၤ, ဒီးစီၤအဘံန့ၢ် လဲၤကတိၤ စ့ၢ်ကီးတၢ် လၢစီၤဒၤဝံး အနၢ်ပူၤ လၢဃ့ဘြိၣ်အပူၤ လၢကယဲၢ် တၢ်အဂ့ၤ လၢအံၣ်စရ့လး အမဲာ်ညါ, ဒီး လၢကယဲၢ် တၢ်အဂ့ၤ လၢပှၤဘံၣ်ယၤမံၣ် အပှၤဟံၣ်ဖိ ခဲလၢာ်လီၤ. 20 ဒီးစီၤအဘံန့ၢ် ဟဲ ဒီးပှၤကညီ ခံဆံ ဆူ စီၤဒၤဝံးအအိၣ် လၢဃံဘြိၣ်အပူၤ, ဒီးစီၤဒၤဝံး မၤ တၢ်အီၣ်တၢ်အီ လၢစီၤအဘံန့ၢ်, ဒီးပှၤကညီ အိၣ်ဒီးအီၤ အဂီၢ်လီၤ. 21 ဒီးစီၤအဘံန့ၢ် စံးဘၣ် စီၤဒၤဝံး, ယကဂဲၤဆၢထၢၣ်, ဒီး လဲၤတၢ်, ဒီးဒုးအိၣ်ဖှိၣ်ရိဖှိၣ် အံၣ်စရ့လး ခဲလၢာ် ဆူ စီၤပၤ ယကစၢ်အအိၣ် ဒ်သိး အကအၢၣ်လီၤအီလီၤတၢ် ဒီးနၤ, ဒီးဒ်သိး နကပၢ ကယဲၢ် တၢ် လၢအဘၣ်နသး လၢတၢ်ခဲလၢာ်လီၤ. ဒီးစီၤဒၤဝံး ပျၢ် စီၤအဘံန့ၢ်, ဒီးအဝဲဒၣ် လဲၤတၢ်မုာ်မုာ်လီၤ. 22 ဒီးကွၢ်ကွၢ်, စီၤဒၤဝံး အခ့အပှၤ, ဒီးစီၤယိၤအာ် ဟဲက့ၤ လၢတၢ်တဖုအအိၣ်, ဒီးဟဲက့ၤစိာ် တၢ်ဂုာ်န့ၢ်ဝဲ အါအါကလဲာ်လီၤ. ဘၣ်ဆၣ်ဒီး စီၤအဘံန့ၢ် တအိၣ်ဘၣ် ဒီးစီၤဒၤဝံး လၢဃ့ဘြိၣ် အပူၤဘၣ်. အဂ့ၢ်ဒ်အံၤ, အဝဲဒၣ် ပျၢ်တ့ၢ်လံအီၤ, ဒီးဟးထီၣ်လံမုာ်မုာ်လံ. 23 ဒီးစီၤယိၤအာ် ဒီးပှၤသုးမုၢ် ခဲလၢာ် လၢအအိၣ်ဒီးအီၤန့ၣ် ဟဲဝဲ, ဒီးပှၤစံးဘၣ် စီၤယိၤအာ် ဒီးစံးဝဲဒၣ်, စီၤန့ၢ် အဖိခွါ စီၤအဘံန့ၢ် ဟဲဆူ စီၤပၤအအိၣ်, ဒီးအဝဲဒၣ် ပျၢ်အီၤ, ဒီးက့ၤက့ၤလံ မုာ်မုာ်လံ. 24 ဒီးစီၤယိၤအာ် ဟဲဆူ စီၤပၤအအိၣ်, ဒီးစံးဝဲဒၣ်, နမၤမနုၤလဲၣ်. ကွၢ်ကွၢ်, စီၤအဘံန့ၢ် ဟဲဆူနအိၣ် ဒီးနပျၢ်အီၤ, ဒီး ဟးထီၣ်ကွံာ်လံန့ၣ်မ့ၢ် အဘၣ်မနုၤလဲၣ်. 25 နသ့ၣ်ညါ စီၤန့ၢ် အဖိခွါ စီၤအဘံန့ၢ် လၢအဟဲလီၤန့ၢ်နၤ, ဒီးဒ်သိး အကသ့ၣ်ညါ နဟးထီၣ် ဒီးနဟဲနုာ်တၢ်, ဒီးဒ်သိး အကသ့ၣ်ညါ ကယဲၢ် တၢ် လၢနမၤ ခဲလၢာ်လီၤ. 26 ဒီးစီၤယိၤအာ် ဟးထီၣ်ကွံာ် လၢစီၤဒၤဝံးအအိၣ်, ဒီးမၢလီၤ ကလူးတဖၣ် လဲၤပိာ် စီၤအဘံန့ၢ် အခံ ဒီးဟဲက့ၤစိာ် အီၤ လၢထံပူၤ စံရၤလီၤ. ဘၣ်ဆၣ်ဒီး စီၤဒၤဝံး တသ့ၣ်ညါဘၣ်ဝဲဘၣ်. 27 ဒီးစီၤအဘံန့ၢ် ဟဲက့ၤဆူဃ့ဘြိၣ်, ဒီးစီၤယိၤအာ် ဆှၢ အီၤဆူတၢ်ကပၤ လၢပဲတြီအပူၤ, ဒ်သိး အကကတိၤတၢ် ဒီးအီၤ အိၣ်တဒၢ, ဒီးကျီအီၤ လၢအဟၢဖၢ, ဒီးသံဝဲ, လၢစီၤယိၤအာ် အဒီပုၢ်ဝဲၢ် စီၤဧစၤအ့လး အသွံၣ် အဃိ လီၤ. 28 လၢခံက့ၤဒီး တုၤ စီၤဒၤဝံး နၢ်ဟူဝဲ ဒီး, စံးဝဲဒၣ်, ယဲဒၣ်အံၤ ဒီးယဘီယမုၢ် ပူၤဖျဲး ဒီးစီၤန့ၢ် အဖိခွါ စီၤအဘံန့ၢ် အသွံၣ် လၢယွၤအမဲာ်ညါ လီၤစိၤလီၤထီလီၤ. 29 မ်အအိၣ် လၢစီၤယိၤအာ်အခိၣ်, ဒီး လၢအပၢ်အပှၤဟံၣ်ဖိ ခဲလၢာ် အဖီခိၣ်တက့ၢ်. ဒီးပှၤ လၢအအိၣ်ဒီး အသွံၣ်ထီၣ်ဂ့ၤ, ပှၤလၢအဘၣ် တၢ်ဆါအၢဂ့ၤ, ပှၤလၢအတန့ၤအသး လၢနီၣ်ထိးဂ့ၤ, ပှၤလၢအလီၤဃံၤ လၢနးဧိၤဘီဧိၤဂ့ၤ, ပှၤလၢအမိၣ်န့ၢ်ဘၣ်အသး လၢကိၣ်ဂ့ၤ, မ်အသုတလၢာ် လၢစီၤယိာ်အာ် အဟံၣ်ပူၤ တဂ့ၤ. 30 ဒီးစီၤယိၤအာ်, ဒီးအဒီပုၢ်ဝဲၢ် စီၤအဘံၡဲ မၤသံ စီၤအဘံန့ၢ် လၢအမၤသံ အဒီပုၢ်ဝဲၢ် စီၤဧစၤအ့လး အဃိ လၢကံးဘိၣ်အပူၤ လၢတၢ်ဒုးသုး အကျါန့ၣ်လီၤ. 31 ဒီးစီၤဒၤဝံး စံးဘၣ် စီၤယိၤအာ်, ဒီးပှၤဂီၢ်မုၢ် ခဲလၢာ် လၢအအိၣ်ဒီးအီၤ, ဖှီသုဆ့, ဒီးကံၢ်တူာ် သုသး ဒီးထၢၣ် အတၢ်ကံးညာ်, ဒီးဟီၣ် လၢစီၤအဘံန့ၢ် အမဲာ်ညါ တက့ၢ်. ဒီးစီၤဒၤဝံး ပိာ်အလီၢ်မံ အခံလီၤ. 32 ဒီးခူၣ်လီၤကွံာ် စီၤအဘံန့ၢ် လၢဃ့ဘြိၣ်အပူၤ, ဒီးစီၤပၤ ထုထီၣ် အကလုၢ်, ဒီးဟီၣ်ဝဲ ဖဲစီၤအဘံန့ၢ် အသွၣ်ခိၣ်, ဒီးပှၤဂီၢ်မုၢ် ခဲလၢာ် ဟီၣ်ဝဲလီၤ. 33 ဒီးစီၤပၤ ဟီၣ်တၢ်ယၢၤတၢ် လၢစီၤအဘံန့ၢ် အဃိ, ဒီးစံးဝဲဒၣ်, စီၤအဘံန့ၢ် သံဝဲ ဒ်ပှၤဟးဂီၤဖိ သံဝဲ အသိးန့ၣ် ဧါ. 34 နစု တဘၣ်စၢဃာ်ဘၣ်အသးဘၣ်, ဒီးနခီၣ် တအိၣ်ဘၣ် လၢသိးအပူၤဘၣ်, ဒ်ပှၤလီၤဃံၤ လၢပှၤအၢ အမဲာ်ညါ အသိးန့ၣ်, နလီၤဃံၤနဲလီၤ. ဒီးပှၤဟီၣ်ဝဲ လၢအဃိ ခဲလၢာ်လီၤ. 35 ဒီးမုၢ်ဆါခီ အဖၢမုၢ်န့ၣ် ပှၤခဲလၢာ် ဟဲမၢ စီၤဒၤဝံး အီၣ်တၢ်လီၤ. ဒီးစီၤဒၤဝံး ဆိၣ်တၢ်, ဒီးစံးဝဲဒၣ်, မုၢ်တချုးလီၤနုာ်ဒံးဘၣ်ဒီး, ကိၣ်မ့ၢ်ဂ့ၤ, တၢ်အဂၤမ့ၢ်ဂ့ၤ, ယမ့ၢ် အီၣ်ကွၢ်ဒီး, မ်ယွၤ မၤယၤ ဒ်န့ၣ်ဒီး အါန့ၢ် အန့ၣ် တက့ၢ်. 36 ဒီးပှၤဂီၢ်မုၢ် တိၢ်နီၣ် ခဲလၢာ်, ဒီးဂ့ၤဝဲ လၢအမဲာ်, ဒ်ကယဲၢ် တၢ် လၢစီၤပၤမၤဝဲ တမံၤလၢ်လၢ်န့ၣ်မ့ၢ် တၢ်ဂ့ၤ လၢပှၤဂီၢ်မုၢ် ခဲလၢာ်အမဲာ် အသိးန့ၣ်လီၤ. 37 ဒီးပှၤဂီၢ်မုၢ် ခဲလၢာ်, ဒီးအံၣ်စရ့လး ခဲလၢာ် သ့ၣ်ညါဝဲ လၢမုၢ်တနံၤန့ၣ် လၢစီၤပၤ မၤသံ စီၤန့ၢ် အဖိခွါ စီၤအဘံန့ၢ်န့ၣ် အသးတအိၣ်ဘၣ်. 38 ဒီးစီၤပၤ စံးဘၣ် အခ့အပှၤ, ပှၤတၢ်အခိၣ်, ဒီးပှၤတၢ်အဒိၣ် လီၤဃံၤဝဲ လၢအံၣ်စရ့လး အပူၤ လၢမုၢ်မဆါ တနံၤအံၤ သုတသ့ၣ်ညါဘၣ်ဧါ. 39 ဒီးယဒိးဖှူယသး လၢစီၤပၤ ဘၣ်ဆၣ်ဒီး, ယဂံၢ်စၢ်ယဘါစၢ် လၢမုၢ်မဆါ တနံၤအံၤ, ဒီးပှၤတဖၣ်အံၤ, နီၢ်စရူၤယၤ အဖိခွါတဖၣ်န့ၣ် ဆူၣ်ကဲၣ်ဆိး လၢယဂီၢ်လီၤ. ယွၤ ကဟ့ၣ်ကၣ် ပှၤမၤတၢ်အၢ ဒ်အတၢ်အၢတၢ်သီ အသိးန့ၣ်လီၤ.

1 ဒီးတုၤ စီၤစီလူး အဖိခွါ နၢ်ဟူဝဲ လၢစီၤအဘံန့ၢ် သံဝဲ လၢဃ့ဘြိၣ် အပူၤ ဒီး, အစုလီၤစၢ်, ဒီးပှၤအံၣ်စရ့လးဖိ အသူၣ်ကိၢ်အသးဂီၤ ခဲလၢာ်လီၤ. 2 ဒီးစီၤစီလူး အဖိခွါ အိၣ်ဒီး ပှၤခံဂၤ လၢအမ့ၢ် ပှၤအဖုတဖၣ် အခိၣ်, ဒီးအဝဲတဂၤ အမံၤမ့ၢ် စီၤဘၤနါ, ဒီးအဝဲတဂၤ အမံၤမ့ၢ် စီၤရ့ကး, စီၤရံးမိၣ် အဖိခွါ, ပှၤဘအ့ရိးဖိ လၢစီၤဘံၣ်ယၤမံၣ် အဖိခွါအကျါလီၤ. (အဂ့ၢ်ဒ်အံၤ, ပှၤဂံၢ်ဘအ့ရိး လၢဘံၣ်ယၤမံၣ် အဂီၢ် စ့ၢ်ကီး လီၤ. 3 ဒီးပှၤဘအ့ရိးဖိ ဃ့ၢ်ဝဲဆူ ကံးတယၣ်, ဒီးကဲထီၣ် ပှၤတမှံၤဖဲန့ၣ် တုၤ မုၢ်မဆါ တနံၤအံၤလီၤ.) 4 ဒီးစီၤစီလူး အဖိခွါ စီၤယိနၤသၣ် အိၣ်ဒီး အဖိခွါ လၢအခီၣ်ဟးဂီၤ တဂၤလီၤ. လၢစီၤစီလူး ဒီးစီၤယိနၤသၣ် အကစီၣ် ဟဲ လၢယံးစရ့လးန့ၣ် အသးပှၢ်ယဲၢ်နံၣ်, ဒီးပှၤကွၢ်ဖိသၣ်န့ၣ် ဟံးန့ၢ်အီၤ, ဒီးဃ့ၢ်ဝဲ, ဒီးဃ့ၢ်ဝဲချ့ချ့ အဖၢမုၢ်ဒီး, တၢ်မၤအသး လၢအလီၤဃံၤဝဲ, ဒီးအခီၣ် ဟးဂီၤဝဲလီၤ. ဒီးအမံၤမ့ၢ် စီၤမဖံဘိၤၡ့းလီၤ. 5 ဒီးပှၤဘအ့ရိးဖိ စီရံးမိၣ် အဖိခွါ စီၤရ့ကး ဒီးစီၤဘၤနါ လဲၤဝဲ, ဒီးမုၢ်ကိၢ်ထီၣ်န့ၣ် တုၤဝဲ လၢစီၤအံၤၡဘိၡ့းအဟံၣ် လၢအမံလီၤ လၢလီၢ်မံပူၤ လၢမုၢ်ထူၣ်န့ၣ်လီၤ. 6 ဒီး လဲၤဝဲဖဲန့ၣ် ဆူ ဟံၣ် အသးကံၢ်ပူၤ, ဒ်အကဟဲစိာ် ဘုကၠူၣ်အသိး, ဒီးကျီကွံာ်အီၤ လၢအဟၢဖၢ, ဒီးစီၤရ့ကး, ဒီးအဒီပုၢ်ဝဲၢ် စီၤဘၤနါ ပူၤဖျဲးဝဲလီၤ. 7 ဒီးလဲၤနုာ် လၢအဟံၣ်ပူၤ, ဒီးဖဲအမံလီၤ လၢအလီၢ်မံပူၤ လၢအဒၢးပူၤန့ၣ် ဒီး, ကျီကွံာ်ဝဲ, ဒီးမၤသံအီၤ, ဒီးဒီၣ်တဲာ်ကွံာ် အကိာ်, ဒီးဟံးန့ၢ် အခိၣ်, ဒီးလဲၤထီၣ်ဝဲ လၢတၢ်ပျီပူၤ သီတနၤကျၢၤလီၤ. 8 ဒီးဟဲစိာ် စီၤအံၤၡဘိၡ့း အခိၣ် ဆူ စီၤဒၤဝံး အအိၣ် လၢဃ့ဘြိၣ်အပူၤ, ဒီးစံးဘၣ် စီၤပၤ, ကွၢ်ကွၢ်, နဒုၣ်နဒါ စီၤစီလူး အဖိခွါ လၢအဃု နသးသမူ စီၤအံၤၡဘိၡ့း အခိၣ်, ဒီးမုၢ်မဆါ တနံၤအံၤ ယွၤ မၤဆၢ တၢ်အၢ လၢစီၤစီလူး, ဒီး လၢအချံအသၣ် လၢစီၤပၤ ယကစၢ် အဂီၢ်လီၤ. 9 ဒီးစီၤဒၤဝံး စံးဆၢ ပှၤဘအ့ရိးဖိ စီၤရံးမိၣ် အဖိခွါ စီၤရ့ကး, ဒီးအဒီပုၢ်ဝဲၢ် စီၤဘၤနါ, ဒီး စံးဘၣ်အီၤ, ယွၤ မူဝဲ လၢအပှ့ၤက့ၤ ယသး လၢကယဲၢ် တၢ်အၢ အပူၤန့ၣ်, 10 လၢပှၤတဂၤ ဒုးနဲၣ်ယၤ, ဒီးစံးဝဲဒၣ်, ကွၢ်ကွၢ်, စီၤစီလူး သံလံ, (ဒီးမၤသး ဒ်တၢ်အကစီၣ်ဂ့ၤ လၢအမဲာ် အသိးန့ၣ်လီၤ.) ယဟံးဃာ်အီၤ, ဒီးမၤသံအီၤ လၢစံကလးအပူၤ, ပှၤလၢအဆိကမိၣ်ယကဟ့ၣ်အီၤ လၢအဘူးအလဲ လၢအကစီၣ် အဂီၢ်န့ၣ်လီၤ. 11 တုၤ ပှၤအၢ မၤသံ ပှၤအတီ လၢအဟံၣ်ဒၣ်ဝဲ လၢအလီၢ်မံပူၤန့ၣ် ဒီး, ယကမၤ နးန့ၢ် အန့ၣ် တက့ၢ်ဆံးအါလဲၣ်. ယကဃု အသွံၣ်န့ၣ် လၢသုစုပူၤ, ဒီးသုးကွံာ်သု လၢဟီၣ်ခိၣ်ချၢ, တမ့ၢ်ဘၣ်ဧါ. 12 ဒီးစီၤဒၤဝံး မၤလိာ် ပှၤဖိၣ်သၣ်ခွါတဖၣ်, ဒီးအဝဲသ့ၣ် မၤသံအီၤ, ဒီးဒီၣ်တဲာ်ကွံာ် အစု ဒီးအခီၣ်, ဒီးဒုးလီၤစဲၤ အီၤ လၢနိၣ် အဖီခိၣ် လၢဃ့ဘြိၣ် အပူၤလီၤ. ဒီးဟံးန့ၢ် စီၤအံၤၡဘိၡ့ၤအခိၣ်, ဒီးခူၣ်လီၤကွံာ်ဝဲ လၢစီၤအဘံန့ၢ် အသွၣ်ခိၣ်ပူၤ လၢဃ့ဘြိၣ် အပူၤလီၤ.

1 ဒီးအံၣ်စရ့လး အဒူၣ် ခဲလၢာ် ဟဲဆူ စီၤဒၤဝံး အအိၣ် ဆူဃ့ဘြိၣ်, ဒီးကတိၤတၢ် ဒီးစံးဝဲဒၣ်, ကွၢ်ကွၢ်, ပမ့ၢ် နဃံ ဒီးနညၣ်လီၤ. 2 ဒီး လၢထံး လၢမကိာ် လၢစီၤစီလူး ကဲစီၤပၤ လၢအဖီခိၣ်န့ၣ် နမ့ၢ် ပှၤလၢအလဲၤဆှၢထီၣ်, ဒီးဟဲဆှၢနုာ် အံၣ်စရ့လး, ဒီးယွၤ စံးဘၣ်နၤ, နဘၣ်အံးက့ၤကွၢ်က့ၤ ယပှၤဂီၢ်မုၢ် အံၣ်စရ့လး, ဒီးနကကဲထီၣ် အံၣ်စရ့လး အခိၣ်လီၤ. 3 ဒီးအံၣ်စရ့လး အပှၤသူၣ်က့သးပှၢ် ဟဲဆူစီၤပၤအအိၣ် လၢဃ့ဘြိၣ်အပူၤ, ဒီးစီၤပၤဒၤဝံး အၢၣ်လီၤအီလီၤတၢ် ဒီးအီၤ လၢဃ့ဘြိၣ်အပူၤ လၢယွၤအမဲာ်ညါ, ဒီးအဝဲသ့ၣ် ဖှူစီၤဒၤဝံး လၢစီၤပၤ လၢအံၣ်စရ့လး အဖီခိၣ်လီၤ. 4 ဒီး လၢစီၤဒၤဝံး ကဲထီၣ်သီ စီၤပၤန့ၣ် အသးပှၢ် အနံၣ် သၢဆံ, ဒီးကဲစီၤပၤ အနံၣ် လွံၢ်ဆံလီၤ. 5 ကဲစီၤပၤ လၢယူဒၤ အဖီခိၣ် နွံနံၣ် ဒီးဃုလါ လၢဃ့ဘြိၣ်အပူၤ, ဒီးကဲစီၤပၤ လၢအံၣ်စရ့လး ခဲလၢာ် ဒီးယူဒၤ အဖီခိၣ် သၢဆံသၢနံၣ် လၢယရူၤၡလ့ၣ် အပူၤလီၤ. 6 ဒီးစီၤပၤ, ဒီး အပှၤကညီ လဲၤဝဲဆူ ယရူၡလ့ၣ်, ဆူပှၤ ယဘူၣ်ဖိ, ပှၤကီၢ်ဖိအအိၣ် လၢအကတိၤတၢ် ဒီးစီၤဒၤဝံး, ဒီးစံးဝဲဒၣ်, နမ့ၢ်တစိာ်ထီၣ်ကွံာ် ပှၤမဲာ်ဘျီၣ်, ဒီးပှၤခီၣ်ဟးဂီၤဘၣ်ဒီး, နတဟဲနုာ်ဘၣ် ဖဲအံၤဘၣ်. (စံးဝဲ စီၤဒၤဝံး ဟဲနုာ်ဖဲအံၤ တသ့ဘၣ်.) 7 ဒီးစီၤဒၤဝံး မၤန့ၢ် စံယိၣ် အတိာ်လီၤ. အဝဲန့ၣ်မ့ၢ် စီၤဒၤဝံး အဝ့ၢ်န့ၣ်လီၤ. 8 ဒီးစီၤဒၤဝံး စံးဝဲ လၢမုၢ်တနံၤန့ၣ်, ဖဲဒၣ် ပှၤလၢအထီၣ်ဘး ထံကျိ, ဒီးကျီကွံာ် ပှၤယဘူၣ်ဖိ, ဒီးပှၤအခီၣ်ဟးဂီၤ, ဒီးပှၤမဲာ်ဘျီၣ် လၢစီၤဒၤဝံး အသးဟ့အီၤ တဂၤဂၤန့ၣ် ကကဲထီၣ် တၢ်အခိၣ်လီၤ. မၤသးဒ်န့ၣ်ဒီး ပှၤစံးဝဲ လၢပှၤမဲာ်ဘျီၣ်, ဒီးပှၤအခီၣ်ဟးဂီၤ တဘၣ်ဟဲနုာ် လၢဟံၣ်ပူၤဘၣ်. 9 ဒီးစီၤဒၤဝံး အိၣ်ဝဲ လၢတိာ်ပူၤ, ဒီးယုၢ်အမံၤ လၢစီၤဒၤဝံး အဝ့ၢ် ဒီးစီၤဒၤဝံး သူၣ်တၢ်ဝးတရံး လၢမံးလိၤ ဒီး လၢအပူၤလီၤ. 10 ဒီးစီၤဒၤဝံး လဲၤတၢ်, ဒီးဒိၣ်ထီၣ်, ဒီးယွၤ, တၢ်သုးမုၢ် အကစၢ်, အိၣ်ဒီးအီၤလီၤ. 11 ဒီးစိၢ် အစီၤပၤ စီၤဃံရၣ် မၢလီၤ အကလူးတဖၣ် ဆူ စီၤဒၤဝံးအအိၣ်, ဒီးဟ့ၣ်ယုၢ် သ့ၣ်ဆှိးအ့ရ့းတဖၣ်, ဒီးပှၤမၤတၢ် လၢသ့ၣ်သ့, ဒီးပှၤမၤတၢ် လၢလၢၢ်သ့, ဒီးအဝဲသ့ၣ် မၤ စီၤဒၤဝံး အဟံၣ်တဖျၢၣ်လီၤ. 12 ဒီးစီၤဒၤဝံး သ့ၣ်ညါဝဲ လၢယွၤ ပာ်ဂၢၢ်ပာ်ကျၢၤအီၤ လၢစီၤပၤ လၢအံၣ်စရ့လး အဖီခိၣ်, ဒီး လၢအပာ်ထီၣ်ထီ အဘီအမုၢ် လၢအံၣ်စရ့လး အပှၤဂီၢ်မုၢ် အဃိလီၤ. 13 ဒီး လၢအဟဲ လၢဃ့ဘြိၣ် အလီၢ်ခံန့ၣ် စီၤဒၤဝံး ထံၣ်န့ၢ် အသံၣ်အမါ, ဒီးအမါတဖၣ် လၢယရူၤၡလ့ၣ် အပူၤ, ဒီး တၢ်ဆံးစၢ်န့ၢ်ဒံး ဖိမုၣ် ဒီးဖိခွါ လၢစီၤဒၤဝံး အဂီၢ်လီၤ. 14 ဒီးပှၤ လၢအအိၣ်ဖျဲၣ် လၢအဂီၢ် လၢယရူၤၡလ့ၣ် အပူၤတဖၣ် အမံၤ, မ့ၢ် စီၤၡးမူၤ, ဒီးစီၤၡိၤဘာ်, ဒီးစီၤနၤသၣ်, ဒီးစီၤၡလိၤမိၤ, 15 ဒီးစီၤယံးဘဃၢ်, ဒီးစီၤအလံၤၡူၤ, ဒီးစီၤန့းဖ့း, ဒီးစီၤယၤဖံ, 16 ဒီးစီၤအလံၡမၤ, ဒီးစီၤအလံဒၤ, ဒီးစီၤအလံဖလ့လီၤ. 17 ဒီးတုၤ ပှၤဖလ့ၡသးဖိ နၢ်ဟူဝဲ လၢပှၤဖှူစီၤဒၤဝံး လၢစီၤပၤ လၢအံၣ်စရ့လး အဖီခိၣ်ဒီး, ပှၤဖလ့ၡသးဖိ ဟဲဃု စီၤဒၤဝံး, ဒီးစီၤဒၤဝံး နၢ်ဟူဝဲ, ဒီးလဲၤလီၤဝဲဆူ တိာ်ပူၤလီၤ. 18 ဒီးပှၤဖလ့ၡသးဖိ ဟဲ, ဒီးသလၣ်ထီၣ်အသး လၢကစၢၢ်ကဆူး ရၤဖၤ အပူၤလီၤ. 19 ဒီးစီၤဒၤဝံး သံကွၢ်တၢ် လၢယွၤ, ဒီးစံးဝဲဒၣ်, ယဘၣ်လဲၤထီၣ်ဆူ ပှၤဖလ့ၡသးဖိ အအိၣ်န့ၢ်ဧါ. နကဟ့ၣ်လီၤကွံာ်အီၤ လၢယစုပူၤဧါ. ဒီးယွၤ စံးဘၣ် စီၤဒၤဝံး, လဲၤထီၣ် တက့ၢ်. အဂ့ၢ်ဒ်အံၤ, ယကဟ့ၣ်လီၤကွံာ် ပှၤဖလ့ၡသးဖိ လၢနစုပူၤ သပှၢ်တၢၢ်လီၤ. 20 ဒီးစီၤဒၤဝံး ဟဲဝဲဆူ ဘဧၤလးပရၤစံၣ်, ဒီးစီၤဒၤဝံး ကျီကွံာ်အီၤ ဖဲန့ၣ်, ဒီးစံးဝဲဒၣ်, ယွၤ ဘၢၣ်ဖျိတၢ် လၢယမဲာ်ညါ လၢယဒုၣ်ယဒါ အဖီခိၣ်, ဒ်ထံ ဘၢၣ်ဖျိတၢ် အသိးန့ၣ်လီၤ. မၤသးဒ်န့ၣ်ဒီး ယုၢ်ဝဲ တၢ်အလီၢ်အမံၤ လၢဘဧၤလးပရၤစံၣ်လီၤ. 21 ဒီးအဝဲသ့ၣ်တဖၣ်န့ၣ် လဲၤသဒၣ် အတၢ်ဂီၤတဖၣ်, ဒီး စီၤဒၤဝံး ဒီးအပှၤကညီ ဆူးထီၣ်ကွံာ်အီၤလီၤ. 22 ဒီးပှၤဖလ့ၡသးဖိ ဟဲထီၣ်ကဒီးတစု ဒီးသလၣ်ထီၣ်အသး လၢကစၢၢ်ကဆူး ရၤဖၤ အပူၤလီၤ. 23 ဒီးတုၤ စီၤဒၤဝံး သံကွၢ်တၢ် လၢယွၤ ဒီး, အဝဲဒၣ်စံး, န တဘၣ်လဲၤထီၣ်ဘၣ်. လဲၤတရံး လၢအချၢဃံ, ဒီးဟဲဆူ အအိၣ်သဃီၤ ဒီးပံၢ်သလိဘကၤတဖၣ် တက့ၢ်. 24 ဒီး တၢ်ကမၤအသး တုၤ နနၢ်ဟူ တၢ်အသီၣ် လၢပံၢ်သလိဘကၤအခံန့ၣ် ဒီး, နဘၣ်ထိၣ်ဂဲၤ နသးလီၤ. အဂ့ၢ်ဒ်အံၤ, တုၤနုၤတစု ယွၤကလဲၤ လၢနမဲာ်ညါ ဒ်သိး အကကျီကွံာ် ပှၤဖလ့ၡသးဖိ အသုးမုၢ်န့ၣ်လီၤ. 25 ဒီးစီၤဒၤဝံး မၤဝဲ ဒ်ယွၤ မၤလိာ်အီၤ အသိးန့ၣ်, ဒီးကျီကွံာ် ပှၤဖလ့ၡသးဖိ လၢက့ဘၤ ပၢၢ်လၢနဟဲ တုၤလၢက့စ့ၢ်လီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 6

1 ဒီးစီၤဒၤဝံး ဒုးအိၣ်ဖှိၣ်ရိဖှိၣ် ပှၤဃုထၢဖိ လၢအံၣ်စရ့လး အကျါ ခဲလၢာ်, ပှၤသၢကလးလီၤ. 2 ဒီးစီၤဒၤဝံး ဂဲၤဆၢထၢၣ်, ဒီးလဲၤ ဒီးပှၤဂီၢ်မုၢ် ခဲလၢာ် လၢအအိၣ်ဒီးအီၤ, လၢဘၤလ့ၤ လၢယူဒၤ အပူၤ, ဒ်သိး အကဟဲစိာ် ယွၤအတလါ ဖဲန့ၣ် လၢတၢ်ယုၢ်အမံၤ လၢတၢ်သုးမုၢ်ဂီၢ်မုၢ်အယွၤ အမံၤ လၢအအိၣ်ဝဲ လၢခရူာ်တဖၣ် အဘၢၣ်စၢၤန့ၣ်လီၤ. 3 ဒီးပာ်တလါ လၢလ့ၣ်ကဟၣ် အသီတဆိ အဖီခိၣ်, ဒီးဟဲစိာ်ဝဲ လၢစီၤအဘံနဒာ် အဟံၣ် လၢအအိၣ်ဝဲ လၢကံဘဧၤအပူၤ, ဒီးစီၤအဘံနဒာ် အဖိခွါ စီၤဧူးစၤ, ဒီးစီၤအဃံယိၤ ဆှၢ လ့ၣ်ကဟၣ် အသီန့ၣ်လီၤ. 4 ဒီးဟဲစိာ်ဝဲ လၢစီၤအဘံနဒာ် အဟံၣ် လၢအအိၣ်ဝဲ လၢကံဘဧၤအပူၤ အိၣ်ဒီး ယွၤအတလါ ဒီးစီၤအဃံယိၤ လဲၤဝဲ လၢတလါ အမဲာ်ညါလီၤ. 5 ဒီးစီၤဒၤဝံး အိၣ်ဒီး ပှၤအံၣ်စရ့လး အပှၤဟံၣ်ဖိ ခဲလၢာ်န့ၣ် ဒ့တၢ်ပှီၢ်တၢ် အကလုၢ်ကလုာ် ဘၣ်ဃးဒီး သ့ၣ်ဆှိ, လၢတနၢ်, ဒီး လၢသီတူၢ်, ဒီး လၢဒၢ, ဒီး လၢနီၣ်ဝးတၢ်သီၣ်, ဒီး လၢစှၢၣ်စှံးလီၤ. 6 ဒီးဟဲဝဲ တုၤ လၢစီၤနၤကိၣ် အကြဲၢ်ပူၤ, ဒီးစီၤဧူးစၤ ယူာ်ထီၣ်အစု ဆူ ယွၤအတလါ, ဒီးဟံးဃာ်အီၤလီၤ. အဂ့ၢ်ဒ်အံၤ, ဂီၤဖံးတဖၣ် မၤဟူးဝးအီၤလီၤ. 7 ဒီးယွၤအသးထီၣ် ကဲထီၣ်ဘၣ် စီၤဧူးစၤ, ဒီးယွၤ ကျီကွံာ်အီၤ လၢအတၢ်ကမၣ်အဃိ, ဒီးသံဝဲ လၢယွၤအတလါ အဃၢၤလီၤ. 8 ဒီးမ့ၢ်ယွၤ ဘၢၣ်ဖျိတၢ် လၢစီၤဧူးစၤ အလိၤဒီး, စီၤဒၤဝံးအသး တမုာ်ဘၣ်. ဒီးယုၢ် တၢ်အလီၢ်အမံၤ လၢဖ့ရ့းဧူးစၤ တုၤ မုၢ်မဆါ တနံၤအံၤလီၤ. 9 ဒီးစီၤဒၤဝံး ပျံၤယွၤ လၢမုၢ်တနံၤန့ၣ်, ဒီးစံးဝဲဒၣ်, ယွၤ အတလါ ကဟဲဆူ ယအိၣ်ဒ်လဲၣ်. 10 ဒီးစီၤဒၤဝံး ဒုးဟးထီၣ် ယွၤအတလါ ဆူ စီၤဒၤဝံးအဝ့ၢ်ပူၤန့ၣ် အသးတအိၣ်ဘၣ်. ဒီးစီၤဒၤဝံး စိာ်ဝဲဆူ တၢ်ကပၤ, ဆူပှၤကံးတံးဖိ စီၤဧိၤဘ့းအ့ဒိၣ် အဟံၣ်ပူၤလီၤ. 11 ဒီးယွၤအတလါ အိၣ်ဝဲ လၢပှၤကံးတံးဖိ စီၤဧိၤဘ့းအ့ဒိၣ် အဟံၣ်ပူၤန့ၣ် သၢလါလီၤ. ဒီးယွၤ ဆိၣ်ဂ့ၤ စီၤဧိၤဘ့းအ့ဒိၣ် ဒီးအပှၤဟံၣ်ဖိ ခဲလၢာ်လီၤ. 12 ဒီးပှၤဒုးနဲၣ် စီၤပၤဒၤဝံး, ဒီးစံးဝဲဒၣ်, ယွၤ ဆိၣ်ဂ့ၤ စီၤဧိၤဘ့းအ့ဒိၣ် အပှၤဟံၣ်ဖိ, ဒီး ကယဲၢ် တၢ်ဘၣ်ဃးဒီး အီၤ လၢယွၤအတလါ အဃိလီၤ. ဒီးစီၤဒၤဝံး လဲၤတၢ်, ဒီးဟဲစိာ် ယွၤအတလါ လၢစီၤဧိၤဘ့းအ့ဒိၣ် အဟံၣ်ပူၤ ဆူ စီၤဒၤဝံး အဝ့ၢ်ပူၤ အိၣ်ဒီး တၢ်သူၣ်ခုသးခုလီၤ. 13 ဒီးတုၤ ပှၤ လၢအစိာ် ယွၤအတလါ ခါတၢ် ဃုဘျီ ဒီးတၢ်မၤအသး လၢအဝဲဒၣ် လုၢ် ဂီၤဖံး, ဒီးတၢ်အဘီၣ်လီၤ. 14 ဒီးစီၤဒၤဝံး ဂဲၤကလံၣ် လၢယွၤအမဲာ်ညါ ဒီးအဂံၢ်အဘါ ခဲလၢာ်, ဒီးစီၤဒၤဝံး ကံၢ်တူာ်အသး လၢအ့ဖိးဖှီဝါကဆှၣ်လီၤ. 15 ဒီးစီၤဒၤဝံး, ဒီးအံၣ်စရ့လး အပှၤဟံၣ်ဖိ ခဲလၢာ် ဟဲစိာ် ယွၤအတလါ အိၣ်ဒီး တၢ်ကိးပသူထီၣ်, ဒီးကွဲၤအသီၣ်လီၤ. 16 ဒီးယွၤအတလါ ဟဲနုာ် လၢစီၤဒၤဝံး အဝ့ၢ်ပူၤ, ဒီးစီၤစီလူးအဖိမုၣ် နီၢ်မံၤကၤလး ကွၢ်တၢ် လၢတၢ်ထူၣ်ဖျိ, ဒီး ထံၣ် စီၤဒၤဝံး စံၣ်ထီၣ်, ဒီးဂဲၤကလံၣ် လၢယွၤအမဲာ်ညါ, ဒီးတပးကဲဘၣ်အီၤ လၢအသးကံၢ်ပူၤဘၣ်. 17 ဒီးပှၤဟဲစိာ်ယွၤအတလါ, ဒီးပာ်လီၤဝဲ လၢအလီၢ်ဒၣ်ဝဲ လၢဒဲ အသးကံၢ်ပူၤ လၢစီၤဒၤဝံး သူၣ်ဝဲ လၢအဂီၢ် လီၤ. ဒီးစီၤဒၤဝံး လုၢ် တၢ်လုၢ်မ့ၣ်အူ, ဒီးတၢ်လုၢ်မၤဃူမၤဖိးတၢ် လၢယွၤအမဲာ်ညါလီၤ. 18 ဒီးတုၤ စီၤဒၤဝံး လုၢ် တၢ်လုၢ်မ့ၣ်အူ, ဒီတၢ်လုၢ်မၤဃူမၤဖိးတၢ် ဝံၤဒီး, ဆိၣ်ဂ့ၤ ပှၤဂီၢ်မုၢ် လၢတၢ်သုးမုၢ်ဂီၢ်မုၢ်အယွၤ အမံၤလီၤ. 19 ဒီးနီၤဖးဟ့ၣ် ပှၤဂီၢ်မုၢ် ခဲလၢာ်, ပှၤအံၣ်စရ့လး အဂီၢ်မုၢ် ခဲလၢာ် လၢပိာ်ခွါ ပၢၢ်လၢပိာ်မုၣ်, တဂၤ ကိၣ်ဘ့ၣ်ဘၣ် တဘ့ၣ်, ဒီးတၢ်ညၣ်ဂ့ၤ တလိၣ်, ဒီးတၢ်အီတကွံး ကိးဂၤဒဲး, ဒီးပှၤက့ၤက့ၤဝဲဆူ အဟံၣ်ဒၣ်ဝဲ ခဲလၢာ်လီၤ. 20 ဒီးစီၤဒၤဝံး ဟဲက့ၤဆိၣ်ဂ့ၤ အပှၤဟံၣ်ဖိလီၤ. ဒီးစီၤစီလူး အဖိမုၣ် နီၢ်မံၤကၤလး ဟဲသဂၢၢ် စီၤဒၤဝံး, ဒီးစံးဝဲဒၣ်, အံၣ်စရ့လး အစီၤပၤ လၢအဘ့ၣ်လီၤကွံာ် အကူအသိး လၢအခ့အပှၤ အကုၢ်ပိာ်မုၣ် အမဲာ်ညါ, ဒ်ပှၤဟးဂီၤဖိ ဘ့ၣ်လီၤကွံာ် အကူအသိး အိၣ်ဖျါ အသိးန့ၣ် အလၤကပီၤ လၢမုၢ်မဆါ တနံၤမ့ၢ် ဆံးဒိၣ်လဲၣ်. 21 ဒီးစီၤဒၤဝံး စံးဘၣ် နီၢ်မံၤကၤလး, အိၣ်လၢယွၤအမဲာ်ညါ လၢအဃုထၢယၤ လၢနပၢ် အမဲာ်ညါ, ဒီး လၢအပှၤဟံၣ်ဖိ ခဲလၢာ် အမဲာ်ညါ, ဒ်သိး အကပာ်ယၤ လၢယွၤ အပှၤဂီၢ်မုၢ် အဖီခိၣ်, လၢအံၣ်စရ့လး အဖီခိၣ်လီၤ. မၤသးဒ်န့ၣ်ဒီး ယကလိာ်ကွဲတၢ် လၢယွၤအမဲာ်ညါလီၤ. 22 ဒီးယ ကမၤဟးဂီၤယသး နးန့ၢ်အန့ၢ် တက့ၢ်, ဒီးယကဆီၣ်လီၤယသး လၢယမဲာ်ညါဒၣ်ယဲ, ဒီးကုၢ်ပိာ်မုၣ်တဖၣ် လၢနကတိၤတၢ် လၢအဂ့ၢ်အကျိၤန့ၣ် ကမၤလၤကပီၤ ယၤလီၤ. 23 ဒီးစီၤစီလူးအဖိမုၣ် နီၢ်မံကၤလး တအိၣ်ဘၣ် ဒီးအဖိ တုၤ မုၢ်နံၤ လၢအသံလီၤ.

1 ဒီးစီၤပၤ ဆ့ၣ်နီၤ လၢအဟံၣ်ပူၤ, ဒီးယွၤ ဒုးအိၣ်ဘှံးအီၤ လၢအဒုၣ်အဒါ အိၣ်ဝးတရံးအီၤ ခဲလၢာ်လီၤ. 2 တၢ်မၤအသး လၢစီၤပၤ စံးဘၣ် ဝံနၤသၣ်, ကွၢ်စာ်တက့ၢ်. ယအိၣ်ယဆိး လၢဟံၣ်သ့ၣ်ဆှိးအ့ရ့းအပူၤ, မ့မ့ၢ်ယွၤအတလါ အိၣ်ဝဲ လၢယၣ်သဒၢတၢ် အပူၤလီၤ. 3 ဒီးစီၤနၤသၣ် စံးဘၣ် စီၤပၤ, လဲၤမၤ ကယဲၢ် တၢ် လၢအအိၣ်ဝဲ လၢနသးကံၢ်ပူၤ တက့ၢ်. အဂ့ၢ်ဒ်အံၤ, ယွၤအိၣ်ဒီး နၤလီၤ. 4 ဒီး လၢမုၢ်နၤန့ၣ် တၢ်မၤအသး လၢယွၤအကလုၢ်ဘၣ် စီၤနၤသၣ်, ဒီးစံးဝဲဒၣ်, 5 လဲၤစံးဘၣ် ယခ့ယပှၤ စီၤဒၤဝံး, ယွၤ စံးဝဲ ဒ်အံၤ, နကသူၣ် ယဟံၣ် လၢယကအိၣ်ကဆိး လၢအပူၤ စ့ၢ်ကီးဧါ, 6 ဒီးယတအိၣ်တဆိး လၢဟံၣ်ပူၤ လၢမုၢ်နံၤ လၢယဒုးဟဲထီၣ် ပှၤအံၣ်စရ့လးဖိ လၢအဲၤကူပတူး တုၤ မုၢ်မဆါ တနံၤအံၤဘၣ်, ဒီးယလဲၤတၢ် လၢဒဲပူၤ ဒီး လၢတၢ်အိၣ်အလီၢ်လီၤ. 7 လၢကယဲၢ် တၢ်လီၢ် ဖဲယလဲၤတၢ် ဒီးပှၤအံၣ်စရ့လးဖိ အပူၤန့ၣ် ယကတိၤတၢ် ဒီးပှၤအံၣ်စရ့လးဖိ အဒူၣ်တဒူၣ်ဒူၣ် လၢယမၤလိာ် လၢအကအံးက့ၤကွၢ်က့ၤ ယပှၤဂီၢ်မုၢ် အံၣ်စရ့လး, ဒီး စံး, သုတသူၣ်ထီၣ်န့ၢ်ယၤ လၢဟံၣ်သ့ၣ်ဆှိးအ့ရ့းန့ၣ်မ့ၢ် အဘၣ်မနုၤလဲၣ်န့ၣ် ဧါ. 8 ဒီးခဲကနံၣ်အံၤ, နဘၣ်စံးဘၣ် ယခ့ယပှၤ စီၤဒၤဝံး ဒ်အံၤ, တၢ်သုးမုၢ်ဂီၢ်မုၢ်အယွၤ စံးဒ်အံၤ, ယဟံးထီၣ်ကွံာ် နၤ လၢသိအကရၢ ဖဲနကပိာ်သိအခံ, ဒ်သိး နကကဲထီၣ် တၢ်အခိၣ် လၢယပှၤဂီၢ်မုၢ် အဖီခိၣ်, လၢအံၣ်စရ့လး အဖီခိၣ်လီၤ. 9 ဒီးဖဲနလဲၤတၢ် တပူၤလၢ်လၢ်န့ၣ် ယအိၣ်ဒီး နၤ, ဒီးယဒီၣ်တဲာ်ကွံာ် နဒုၣ်နဒါ ခဲလၢာ် လၢနမဲာ်ညါ, ဒီးယပာ်လံနမံၤ လၢတၢ်အဒိၣ်, ဒ်ပှၤအဒိၣ် လၢဟီၣ်ခိၣ်ချၢအမံၤအသိးလံ. 10 (ဒီးယကပာ်တၢ်အလီၢ် လၢယပှၤဂီၢ်မုၢ် အံၣ်စရ့လး အဂီၢ်, ဒီးယကသူၣ်လီၤအီၤ ဒ်သိး အကအိၣ်ကဆိး လၢအလီၢ်ဒၣ်ဝဲ, ဒီးတဟးလၢၤဘၣ်, ဒီးပှၤအၢဖိ တမၤနးမၤဖှီၣ်လၢၤဘၣ်အီၤ, ဒ် လၢအခီၣ်ထံး အသိးန့ၣ်ဘၣ်. 11 ဒီး လၢမုၢ်တနံၤ လၢယမၤလိာ် ပှၤစံၣ်ညီၣ်ကွီၢ် လၢယပှၤဂီၢ်မုၢ် အံၣ်စရ့လး အဖီခိၣ်, ဒီးဒုးအိၣ်ဘှံးနၤ လၢနဒုၣ်နဒါ ခဲလၢာ်န့ၣ်လံၤလံၤလီၤ) ဒီးယွၤ စံးဘၣ် နၤ လၢအကသူၣ်န့ၢ်နၤ လၢဟံၣ်တဖျၢၣ်လီၤ. 12 ဒီးတုၤ နမုၢ်နံၤ ပှဲၤထီၣ်, ဒီးနမံ ဒီးနပၢ်တဖၣ်ဒီး, ယကပာ်ထီၣ် နချံနသၣ် လၢနလီၢ်ခံန့ၣ် လၢအကဟဲ လၢနဟၢဖၢပူၤ, ဒီးယကဒုးအိၣ်ဂၢၢ်ဆိးကျၢၤ အဘီအမုၢ်လီၤ. 13 အဝဲဒၣ် တဂၤန့ၣ် ကသူၣ် ဟံၣ်တဖျၢၣ် လၢယမံၤအဂီၢ်, ဒီးယ ကဒုးအိၣ်ဂၢၢ်ဆိးကျၢၤ အဘီအမုၢ် အလီၢ်ပစိာ် လီၤစိၤလီၤထီလီၤ. 14 ဒီးယကကဲထီၣ် အပၢ်, ဒီးအဝဲဒၣ် ကကဲထီၣ် ယဖိခွါလီၤ. မ့ၢ်မၤတၢ်ဒဲးဘး ဒီး, ယကသိၣ်ဃီၣ် အီၤ လၢပှၤကညီ အနီၣ်တီၢ်, ဒီး လၢပှၤကညီဖိ အနီၣ်တီၢ် အလီၢ်တဖၣ်လီၤ. 15 ဘၣ်ဆၣ်ဒီး ယတၢ်သးကညီၤ တဟးသဒၣ်ဘၣ်အီၤ ဒ်ယဟံးထီၣ်က့ၤအီၤ လၢစီၤစီလူး လၢယညိကွံာ် လၢနမဲာ်ညါ အသိးန့ၣ်ဘၣ်. 16 ဒီးနဟံၣ် ဒီးနဘီနမုၢ် ကအိၣ်ဂၢၢ်ဆိးကျၢၤ လီၤစိၤလီၤထီ လၢနမဲာ်ညါ, ဒီးနလီၢ်ပစိာ် ကအိၣ် လီၤစိၤလီၤထီလီၤ. 17 ဒ်တၢ်ကတိၤ ခဲလၢာ်န့ၣ် အသိး, ဒီး ဒ်ကယဲၢ် ထံၣ်တၢ် လၢညါခီအံၤ အသိးန့ၣ်, စီၤနၤသၣ် ကတိၤတၢ် ဒီးစီၤဒၤဝံး ဒ်န့ၣ်အသိးလီၤ. 18 ဒီးစီၤပၤဒၤဝံး လဲၤနုာ်, ဒီးဆ့ၣ်နီၤ လၢယွၤအမဲာ်ညါ, ဒီးစံးဝဲဒၣ်, ယမ့ၢ် မတၤတဂၤလဲၣ်, ကစၢ်ယွၤဧၢ, ဒီးယဟံၣ် လၢနဆှၢယၤ တုၤ ခဲကနံၣ်အံၤ, မ့ၢ်မနုၤတမံၤလဲၣ်. 19 ဒီးနကတိၤတၢ် လၢနခ့နပှၤအဟံၣ် အဂ့ၢ်အကျိၤ ယံာ်ယံာ်ကလဲာ်အံၤ မ့ၢ်တၢ်အဆံး လၢနမဲာ်ညါန့ၣ် ဧါ. ဒီး ကစၢ်ယွၤဧၢ, အဝဲန့ၣ်မ့ၢ် ပှၤကညီ အလုၢ်အလၢ် စ့ၢ်ကီး ဧါ. 20 ဒီးစီၤဒၤဝံး စံးဒံး လၢနၤသ့ မနုၤတမံၤလဲၣ်. နသ့ၣ်ညါ နခ့နပှၤ, ကစၢ်ယွၤဧၢ. 21 လၢနကလုၢ်ကထါအဃိ, ဒီး ဒ်နသးဒၣ်နဲ အသိးန့ၣ် နမၤတၢ်အဒိၣ်တဖၣ်အံၤ ဒ်သိး နခ့နပှၤ ကသ့ၣ်ညါတၢ်လီၤ. 22 မၤသးဒ်န့ၣ်ဒီး နမ့ၢ်တၢ်အဒိၣ်, ကစၢ်ယွၤဧၢ. အဂ့ၢ်ဒ်အံၤ, ဒ်နၤအသိး ပှၤတအိၣ်ဘၣ် နီတဂၤဘၣ်. ဒီးကစၢ် လၢနမဲာ်ညါ တအိၣ်ဘၣ်. ဒ်ကယဲၢ် တၢ် လၢပနၢ်ဟူ လၢပနၢ် အသိးန့ၣ်လီၤ. 23 ဒီးပှၤတကလုာ် လၢဟီၣ်ခိၣ်ချၢ လီၤဂာ် နပှၤဂီၢ်မုၢ်, အံၣ်စရ့လး လၢယွၤလဲၤပှ့ၤက့ၤ လၢပှၤတကလုာ် လၢအဂီၢ်ဒၣ်ဝဲ, ဒ်သိး အကမၤအီၤ လၢအမံၤ, ဒီးဒ်သိး အကမၤ တၢ်အဒိၣ်တဖၣ် လၢသုဂီၢ်, ဒီးတၢ်ပျံၤအလီၢ်တဖၣ် ဒီးလၢနကီၢ်အဂီၢ် လၢနပှၤဂီၢ်မုၢ် အမဲာ်ညါ လၢနပှ့ၤက့ၤ အီၤ လၢနဂီၢ် လၢအဲၤကူပတူး, လၢပှၤကလုာ်တဖၣ် ဒီးအကစၢ်တဖၣ်န့ၣ်, မ့ၢ်မနုၤ တကလုာ်လဲၣ်. 24 အဂ့ၢ်ဒ်အံၤ, နပာ်ဂၢၢ်ပာ်ကျၢၤလံ လၢနဂီၢ် နပှၤဂီၢ်မုၢ် အံၣ်စရ့လး လၢနပှၤတကလုာ် လၢနဂီၢ် အစိၤစိၤအဃၣ်ဃၣ်, ဒီးနဲဒၣ်ယွၤဧၢ, နကဲထီၣ်လံ အကစၢ်လံ. 25 ဒီးခဲကနံၣ်အံၤ ကစၢ်ယွၤဧၢ, တၢ်ကတိၤ လၢနကတိၤတၢ် လၢနခ့နပှၤ အဂ့ၢ်အကျိၤ, ဒီး လၢအဟံၣ် အဂ့ၢ်အကျိၤန့ၣ်, မၤဂၢၢ်မၤကျၢၤအီၤ လီၤစိၤလီၤထီ, ဒီးမၤတၢ် ဒ်နကတိၤတၢ် အသိးန့ၣ် တက့ၢ်. 26 ဒီးမ်တၢ်ပာ်ဒိၣ် နမံၤ လီၤစိၤလီၤထီ, ဒီးစံး, တၢ်သုးမုၢ်ဂီၢ်မုၢ်အယွၤ မ့ၢ်အံၣ်စရ့လး အကစၢ်, ဒီးမ်နခ့နပှၤ စီၤဒၤဝံး အဟံၣ် အိၣ်ဂၢၢ်ဆိးကျၢၤ လၢနမဲာ်ညါ တက့ၢ်. 27 အဂ့ၢ်ဒ်အံၤ, နဲဒၣ် တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ်ဧၢ, နလီၣ်ဖျါထီၣ် လၢနခ့နပှၤ အနၢ်ပူၤ, ဒီးနစံး, ယကသူၣ်န့ၢ်နၤ လၢဟံၣ်တဖျၢၣ်လီၤ. မၤသးဒ်န့ၣ်ဒီး နခ့နပှၤ ထံၣ်န့ၢ်တၢ် လၢအသးကံၢ်ပူၤ ဒ်သိး အကဘါထုကဖၣ် တၢ်ဘါထုကဖၣ်အံၤ လၢနၤလီၤ. 28 ဒီးခဲကနံၣ်အံၤ, ကစၢ်ယွၤဧၢ, နမ့ၢ်ကစၢ်တဂၤန့ၣ်, ဒီးနကလုၢ် မ့ၢ်တၢ်အမ့ၢ်အတီ, ဒီးနစံးပာ် တၢ်ဂ့ၤအံၤ လၢနခ့နပှၤလီၤ. 29 ဒီးခဲကနံၣ်အံၤ, မ်အဘၣ်နသးဒီး ဆိၣ်ဂ့ၤ နခ့နပှၤအဟံၣ် ဒ်သိး အကအိၣ်ဝဲဆိးဝဲ လၢနမဲာ်ညါ လီၤစိၤလီၤထီ တက့ၢ်. အဂ့ၢ်ဒ်အံၤ, နဲဒၣ်ကစၢ်ယွၤဧၢ, နကတိၤတၢ်လံ. ဒီးမ်နခ့နပှၤ အဟံၣ် ဘၣ်ဆိၣ်ဂ့ၤ လၢနတၢ်ဆိၣ်ဂ့ၤ လီၤထူလီၤယိာ်န့ၣ် တက့ၢ်.

1 ဒီးတၢ်န့ၣ် အလီၢ်ခံ တၢ်မၤအသး လၢစီၤဒၤဝံး ကျီကွံာ် ပှၤဖလ့ၡသးဖိ, ဒီးမၤနၢၤအီၤ, ဒီးစီၤဒၤဝံး မၤန့ၢ် မ့သ့းအးမၤ လၢပှၤဖလ့ၡသးဖိ အစုပူၤလီၤ. 2 ဒီးကျီကွံာ် မိၤအး, ဒီးထိၣ်ဝဲ လၢပျံၤတဘိ, ဒီးဒုးမံလီၤ အီၤ လၢဟီၣ်ခိၣ် အဖီခိၣ်, ဒီးထိၣ်ဝဲ လၢပျံၤခံဘိ ဒ်သိး အကမၤသံအီၤ, ဒီး လၢပျံၤဒီဘိတဘိ ဒ်သိး အကဒုးမူဒံး အီၤလီၤ. ဒီးပှၤမိၤအးဖိ ကဲထီၣ် စီၤဒၤဝံး အခ့အပှၤ, ဒီး ဟ့ၣ်သွဲလီၤ. 3 ဒီးဖဲစိဘၤ အစီၤပၤ စီၤရဃိာ် အဖိခွါ စီၤဟးဒးဧ့စ့ၢ် လၢအလဲၤမၤန့ၢ် အကီၢ်ဃၢၤ လၢထံမိၢ်ပှၢ် ဖရၤသးန့ၣ် စီၤဒၤဝံး ကျီကွံာ်အီၤလီၤ. 4 ဒီးစီၤဒၤဝံး ဟံးန့ၢ်ကွံာ် လၢအီၤ ကသ့ၣ်သုးဖိ တကထိ နွံကယၤ, ဒီးပှၤခီၣ်သုးဖိ ခံကလး, ဒီးစီၤဒၤဝံး ပဲာ်တဲာ်ကွံာ် လ့ၣ်ကဟၣ် အကသ့ၣ် အခီၣ်ထူၣ် ခဲလၢာ်, ဘၣ်ဆၣ်ဒီး ပာ်လီၤတဲာ် လၢအကျါ ဖဲ အကလၢလၢ လ့ၣ်ကဟၣ် အကယၤ အဂီၢ်န့ၣ်လီၤ. 5 ဒီးတုၤ ပှၤစူၤရံဖိ လၢဒၤမ့ၤစ့း ဟဲမၤစၢၤ စိဘၤ အစီၤပၤ စီၤဟးဒးဧ့စ့ၢ်, ဒီးစီၤဒၤဝံး ကျီကွံာ် ပှၤစူၤရံဖိ ခံကလး ခံကထိလီၤ. 6 ဒီးစီၤဒၤဝံး ပာ် ပှၤပၢၤတၢ်ဖိတဖၣ် လၢစူၤရံ ဘၣ်ဃးဒီး ဒၤမ့ၤစ့းအပူၤ, ဒီးပှၤစူၤရံဖိ ကဲထီၣ် စီၤဒၤဝံး အခ့အပှၤ, ဒီးဟ့ၣ်သွဲလီၤ. ဒီးဖဲဒၣ် စီၤဒၤဝံး လဲၤတၢ် တပူၤလၢ်လၢ်န့ၢ် ယွၤ အံးလီၤကွၢ်လီၤအီၤလီၤ. 7 ဒီးစီၤဒၤဝံး ဟံးန့ၢ် အကတီၤထူ လၢအအိၣ်ဝဲ လၢစီၤဟးဒးဧ့စ့ၢ် အခ့အပှၤအလိၤ, ဒီၤဟဲစိာ်အီၤ ဆူယရူၤၡလ့ၣ်လီၤ. 8 ဒီးစီၤဒၤဝံး ဟံးန့ၢ် တိၢ်ဧိၤပှာ်ဧိၤ အါအါကလဲာ် လၢစီၤဟးဒးဧ့စ့ၢ်အဝ့ၢ်တဖၣ် အပူၤ, လၢဘ့ၤတၤ အပူၤ, ဒီး လၢဘ့ၤရိသဲၤ အပူၤလီၤ. 9 ဒီးတုၤဃမါသး အစီၤပၤ စီၤတိဧံၤ နၢ်ဟူဝဲ လၢစီၤဒၤဝံး ကျီကွံာ် စီၤဟးဒးဧ့စ့ၢ် အပှၤသုးမုၢ်ဂီၢ်မုၢ် ခဲလၢာ်ဒီး, 10 စီၤတိဧံၤမၢ အဖိခွါ စီၤယိၤရၣ် လဲၤကတိၤဒိၣ်အီၤ, ဒီးဆိၣ်ဂ့ၤအီၤ လၢအဒုးသုး ဒီးစီၤဟးဒးဧ့စ့ၢ် ဒီးကျီကွံာ်အီၤ အဃိလီၤ. (အဂ့ၢ်ဒ်အံၤ, စီၤဟးဒးဧ့စ့ၢ် ဒုးတ့ၢ်တၢ် ဒီးစီၤတိဧံၤလီၤ.) ဒီးဟဲစိာ်ဝဲ ဒီးလီခီစ့ ဒီးလီခီထူ, ဒီးလီခီတိၢ် လီၤ. 11 အဝဲသ့ၣ်တဖၣ်န့ၣ် စီၤပၤ မၤဘူၣ် ယွၤ လၢအီၤ အိၣ်ဒီး ကျိၣ်ဧိၤစ့ဧိၤ, ဒီးထူဧိၤလွဲဧိၤ လၢအမၤဘူၣ်တ့ၢ် ဘၣ်ဃးဒီး ကယဲၢ် ပှၤအကလုာ်တဖၣ် လၢအမၤနၢၤဝဲတဖၣ်န့ၣ်လီၤ. 12 ဒီးဘၣ်ဃးဝဲ ဒီးစူၤရံ, ဒီးမိၤအး, ဒီးပှၤဧၣ်မိၣ်ဖိ, ဒီးပှၤဖလ့ၡသးဖိ, ဒီးဧမၤလ့း ဒီးစိဘၤ အစီၤပၤ စီၤရဃိာ် အဖိခွါ စီၤဟးဒးဧ့စ့ၢ် အတၢ်ဂုာ်န့ၢ်န့ၣ်လီၤ. 13 ဒီးတုၤ စီၤဒၤဝံး ဟဲက့ၤ လၢအကျီကွံာ် ပှၤစူၤရံဖိ တကလး ဃိးကထိ လၢကစၢၢ်ကဆူး အံသၣ် အပူၤန့ၣ် ဒီး, မၤန့ၢ် အမံၤအသၣ်လီၤ. 14 ဒီးပာ် ပှၤပၢၤတၢ်ဖိ လၢအဒိၣ်အပူၤ, ပာ်ပှၤပၢၤတၢ်ဖိ လၢအဒိၣ် ဒီဘ့ၣ်ညါအပူၤ, ဒီး ကယဲၢ် ပှၤအဒိၣ်ဖိ ကဲထီၣ် စီၤဒၤဝံး အခ့အပှၤလီၤ. ဖဲဒၣ် စီၤဒၤဝံး လဲၤဝဲ တပူၤလၢ်လၢ်န့ၣ် ယွၤ အံးထီၣ်ကွၢ်လီၤအီၤလီၤ. 15 ဒီးစီၤဒၤဝံး ကဲစီၤပၤ လၢအံၣ်စရ့လး ခဲလၢာ် အဖီခိၣ်, ဒီးမၤ တၢ်စံၣ်ညီၣ် ဒီးတၢ်တီတၢ်လိၤ လၢပှၤဂီၢ်မုၢ် ခဲလၢာ် အဂီၢ်လီၤ. 16 ဒီးနီၢ်စရူယၤ အဖိခွါ စီၤယိာ်အာ် အိၣ်ဝဲ လၢပှၤသုးမုၢ် အဖီခိၣ်, ဒီးစီၤအဃံလူး အဖိခွါ စီၤယဟိၡၤဖးမ့ၢ် ပှၤကွဲးနီၣ်တၢ်လီၤ. 17 ဒီးစီၤအဃ့တူၢ် အဖိခွါ စီၤစၤဒိး, ဒီးစီၤအ့ဘယၤသၢ် အဖိခွါ စီၤအဃ့ၤမ့လ့း မ့ၢ် ပှၤလုၢ်တၢ်အဒိၣ်တဖၣ်, ဒီး စီၤစရါယၤမ့ၢ် ပှၤကွဲးလံာ်, 18 ဒီးစီၤယဟိယဒါ အဖိခွါ စီၤဘနါယၤ အိၣ်ဝဲ လၢပှၤကရံးသးဖိ, ဒီးပှၤဖလ့ၡသးဖိ အဖီခိၣ်, ဒီးစီၤဒၤဝံး အဖိခွါတဖၣ် မ့ၢ်ပဒိၣ်တဖၣ်လီၤ.

1 ဒီးစီၤဒၤဝံး စံးဝဲဒၣ်, ပှၤအိၣ်လီၤတဲာ်ဒံး လၢစီၤစီလူး အပှၤဟံၣ်ဖိအကျါ, ဒ်သိး ယကမၤအီၤ လၢတၢ်အဘျုးအဖှိၣ် လၢစီၤယိနၤသၣ် အဃိ တဂၤဂၤန့ၣ် ဧါ. 2 ဒီးတၢ်အခ့အပှၤ လၢစီၤစီလူး အပှၤဟံၣ်ဖိအကျါ အိၣ်ဝဲ တဂၤ, ဒီးအမံၤမ့ၢ် စီၤစံဘၤ, ဒီးပှၤကိးအီၤ ဆူ စီၤဒၤဝံး အအိၣ်, ဒီးစီၤပၤ စံးဘၣ်အီၤ, နမ့ၢ် စီၤစံဘၤ စ့ၢ်ကီးဧါ. ဒီးစံးဆၢဝဲဒၣ်, နကုၢ်နပှၤလီၤ. 3 ဒီးစီၤပၤ စံးဝဲဒၣ်, ပှၤလၢစီၤစီလူး အပှၤဟံၣ်ဖိအကျါ လၢယကမၤအီၤ လၢယွၤအဘျုးအဖှိၣ်န့ၣ် တအိၣ်လၢၤဘၣ်ဧါ. ဒီးစီၤစံဘၤ စံးဘၣ် စီၤပၤ, စီၤယိနၤသၣ် အဖိခွါ လၢအခီၣ်ဟးဂီၤန့ၣ် အိၣ်ဒံးတဂၤလီၤ. 4 ဒီးစီၤပၤ စံးဘၣ်အီၤ, မ့ၢ်အအိၣ်ဖဲလဲၣ်. ဒီးစီၤစံဘၤ စံးဘၣ် စီၤပၤ, ကွၢ်ကွၢ်, အိၣ်ဝဲ လၢစီၤဧးမံၤအ့လး အဖိခွါ စီၤမၤကံၢ် အဟံၣ် လၢလိဒဘၢ် အပူၤလီၤ. 5 ဒီးစီၤဒၤဝံး မၢ ပှၤလဲၤဟဲက့ၤစိာ်အီၤ လၢစီၤဧးမံၤအ့ အဖိခွါ စီၤမၤကံၢ်အဟံၣ် လၢလိဒဘၢ် အပူၤလီၤ. 6 ဒီးစီၤစီလူး အဖိခွါ စီၤယိနၤသၣ် အဖိခွါ စီၤမဖံဘိၤၡ့း ဟဲဆူ စီၤဒၤဝံး အအိၣ် ဒီးထိၣ်လီၤပှီၤအသး, ဒီးတီၤလီၤကဒွံကျိာ်, ဒီးစီၤဒၤဝံး စံးဝဲဒၣ်, စီၤမဖံဘိၡ့းဧၢ, ဒီးစံးဆၢဝဲဒၣ်, ကွၢ်ကွၢ် နကုၢ်နပှၤလီၤ. 7 ဒီးစီၤဒၤဝံး စံးဝဲဒၣ်, ပျံၤတၢ် တဂ့ၤ. အဂ့ၢ်ဒ်အံၤ, ယကမၤနၤ လၢတၢ်ဘျုးတၢ်ဖှိၣ် လၢနပၢ် စီၤယိနၤသၣ် အဃိ သပှၢ်တၢၢ်, ဒီးယကဟ့ၣ်က့ၤနၤ လၢနပၢ် စီၤစီလူး အဟီၣ်ခိၣ် ခဲလၢာ်, ဒီးနဘၣ်အီၣ်တၢ်အီတၢ် လၢယစီၢ်နီၤခိၣ် တထံၣ်ဃီလီၤ. 8 ဒီးအဝဲဒၣ် တီၤလီၤကဒွံကျိာ် ဒီးစံးဝဲဒၣ်, လၢနကကွၢ်လီၤ ထွံၣ်သံတဒု ဒ်ယၤ အသိးန့ၣ်, နကုၢ်နပှၤ မ့ၢ်မနုၤတမံၤလဲၣ်. 9 ဒီးစီၤပၤ ကိးန့ၢ် စီၤစီလူး အခ့အပှၤ စီၤစံဘၤ, ဒီးစံးဘၣ် အီၤ, ယဟ့ၣ်လီၤလံ နကစၢ် အဖိခွါ လၢကယဲၢ် တၢ် လၢအဘၣ်ဃးဒီး စီၤစီလူး ဒီးအဟံၣ် ခဲလၢာ်လံ, 10 ဒီးနဲဒၣ် ဒီးနဖိခွါတဖၣ်, ဒီးနကုၢ်နပှၤတဖၣ် ဘၣ်မၤဟီၣ်ခိၣ် လၢအဂီၢ်, ဒီးနဘၣ်ဟဲစိာ်တၢ် ဒ်သိးနကစၢ် အဖိခွါ ကအိၣ်ဒီး တၢ်အီၣ် လၢအီၣ်တၢ် အဂီၢ်, ဒီးနကစၢ် အဖိခွါ စီၤမဖံဘိၡ့း ကအီၣ် ကိၣ် လၢယစီၢ်နီၤခိၣ် တထံၣ်ဃီ လီၤ. ဒီးစီၤစံဘၤ အိၣ်ဒီး အဖိခွါ တဆံယဲၢ်ဂၤ, ဒီးအကုၢ်အပှၤ ခံဆံလီၤ. 11 ဒီးစီၤစံဘၤ စံးဘၣ် စီၤပၤ, ဒ်ကယဲၢ် တၢ် လၢယကစၢ် စီၤပၤ မၤလိာ် အကုၢ်အပှၤ အသိးန့ၣ် နကုၢ်နပှၤ ကမၤ ဒ်န့ၣ်သိးလီၤ. ဒီးစီၤပၤ စံးဝဲဒၣ်, စီၤမဖံဘိၡ့း ကအီၣ်တၢ် လၢယစီၢ်နီၤခိၣ် ဒ်စီၤပၤ အဖိခွါတဂၤ အသိးန့ၣ်လီၤ. 12 ဒီးစီၤမဖံဘိၡ့း အိၣ်ဒီး အဖိခွါ အဆံးတဂၤ, အမံၤမ့ၢ် စီၤမံၤကါလီၤ. ဒီး ကယဲၢ် ပှၤလၢအအိၣ်ဝဲဆိးဝဲ လၢစီၤစံဘၤ အဟံၣ်ပူၤ ခဲလၢာ်န့ၣ်မ့ၢ် စီၤမဖံဘိၡ့း အကုၢ်အပှၤ လီၤ. 13 ဒီးစီၤမဖံဘိၡ့း အိၣ်ဝဲဆိးဝဲ လၢယရူၤၡလ့ၣ် အပူၤလီၤ. အဂ့ၢ်ဒ်အံၤ, အီၣ်တၢ် တထံၣ်ဃီ လၢစီၤပၤ အစီၢ်နီၤခိၣ်, ဒီးအခီၣ် ဟးဂီၤ ခံခီလိာ်လီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 10

1 ဒီးတၢ်န့ၣ် အလီၢ်ခံ တၢ်မၤအသး လၢပှၤဧၣ်မိၣ်ဖိ အစီၤပၤ သံဝဲ, ဒီး အဖိခွါ စီၤဃၤနူၣ် ကဲထီၣ် စီၤပၤ လၢအလီၢ် လီၤ. 2 ဒီးစီၤဒၤဝံး စံးဝဲဒၣ်, ယကမၤဘျုးမၤဖှိၣ် စီၤနၤဃၣ် အဖိခွါ စီၤဃၤနူၣ်, ဒ်အပၢ် မၤဘျုးမၤဖှိၣ်ယၤ အသိးန့ၣ်လီၤ. ဒီးစီၤဒၤဝံး မၢပှၤလဲၤမၤမုာ်ထီၣ်က့ၤအီၤ လၢအပၢ် အဃိ လၢအခ့အပှၤ အစုပူၤလီၤ. ဒီးစီၤဒၤဝံး အခ့အပှၤ ဟဲနုာ် လၢပှၤဧၣ်မိၣ်ဖိ အကီၢ်ပူၤလီၤ. 3 ဒီးပှၤဧၣ်မိၣ်ဖိ အခိၣ်တဖၣ် စံးဘၣ် အကစၢ် စီၤဃၤနူၣ်, စီၤဒၤဝံး မၤလၤမၤကပီၤ နပၢ် လၢနမဲာ် လၢအမၢ ပှၤမၤမုာ်ထီၣ်က့ၤတၢ်တဖၣ် ဆူနအိၣ်ဧါ. စီၤဒၤဝံး မၢအခ့အပှၤ ဟဲဃုတၢ် လၢဝ့ၢ်ပူၤ, ဒီးကွၢ်ဟုၣ်တၢ် လၢအပူၤ, ဒီး မၤဟးဂီၤအီၤန့ၣ် တမ့ၢ်ဘၣ်ဧါ. 4 ဒီးစီၤဃၤနူၣ် ဟံးန့ၢ် စီၤဒၤဝံး အခ့အပှၤ, ဒီးလူၤ အခၣ်ဆူၣ်တခီ, ဒီးကူးတဲာ် အဆ့ လၢအသးကံၢ်ပူၤ, ဖဲအခံကီၢ်, ဒီးပျၢ်အီၤလီၤ. 5 ဒီးပှၤစံးဘၣ် စီၤဒၤဝံး, ဒီးအဝဲဒၣ် မၢပှၤလဲၤသဂၢၢ်အီၤ လီၤ. အဂ့ၢ်ဒ်အံၤ, ပှၤကညီန့ၣ် အမဲာ်ဆှး ဒိၣ်မးလီၤ. ဒီး စီၤပၤ စံးဝဲဒၣ်, အိၣ်လၢယရံၤဃိ တုၤသုခၣ်ဆူၣ်ထီၣ်, ဒီးဟဲက့ၤ တက့ၢ်. 6 ဒီးတုၤ ပှၤဧၣ်မိၣ်ဖိ ထံၣ် လၢအနၢအုၣ် လၢစီၤဒၤဝံး အမဲာ်ညါဒီး, ပှၤဧၣ်မိၣ်ဖိ မၢလီၤတၢ် ဒီးငါ ပှၤစူၤရံဖိ လၢစ့, ပှၤခီၣ်သုးဖိ ခံကလး ဘၣ်ဃးဒီး ဘ့ၤသရဃိာ်, ဒီးပှၤစူၤရံဖိ ဘၣ်ဃးဒီး စိဘၤ, ဒီးပှၤတကထိ ဘၣ်ဃးဒီး စီၤပၤ မကၤ, ဒီးပှၤတကလးခံကထိ ဘၣ်ဃးဒီး စီၤအံၡတိာ် လီၤ. 7 ဒီးတုၤ စီၤဒၤဝံး နၢ်ဟူဝဲ ဒီး, မၢလီၤ စီၤယိၤအာ် ဒီးပှၤသုးဖိ ပှၤအဆူၣ်ဂီၢ်မုၢ် ခဲလၢာ်လီၤ. 8 ဒီးပှၤဧၣ်မိၣ်ဖိ ဟဲထီၣ် ဒီးကတဲာ်ကတီၤ တၢ်ဒုးသုး ဖဲ တၢ်လဲၤနုာ် လၢပဲတရီအလီၢ်, ဒီးပှၤစူၤရံဖိ ဘၣ်ဃးဒီး စိဘၤ, ဒီးရဃိာ်, ဒီးအံၡတိာ် ဒီးမၤကၤ အိၣ်ဝဲ တပူၤဒၣ် လၢတၢ်ပျီပူၤလီၤ. 9 ဒီးတုၤ စီၤယိၤအာ် ထံၣ် လၢတၢ်ဒုးသုးအလီၢ် အိၣ်ဝဲ လၢအမဲာ်ညါ, ဒီး လၢအချၢဃံဒီး, ဃုထၢ ပှၤဃုထၢဖိ ခဲလၢာ် လၢအံၣ်စရ့လး အကျါ, ဒီးကတဲာ်ကတီၤအီၤ ထီဒါ ပှၤစူၤရံဖိလီၤ. 10 ဒီးပှၤအိၣ်လီၤတဲာ်တဖၣ်န့ၣ် ပာ်ဝဲ လၢအဒီပုၢ်ဝဲၢ် စီၤအဘံၡဲ အစုပူၤ ဒ်သိး အကပာ်အီၤ ထီဒါ ပှၤဧၣ်မိၣ်ဖိလီၤ. 11 ဒီးစံးဝဲဒၣ်, ပှၤစူၤရံဖိ မ့ၢ်ဆူၣ်န့ၢ်ယၤ တက့ၢ်ဒီး, နဘၣ် မၤစၢၤယၤ, ဒီးပှၤဧၣ်မိၣ်ဖိ မ့ၢ်ဆူၣ်န့ၢ်နၤ တက့ၢ်ဒီး, ယကဟဲမၤစၢၤနၤလီၤ. 12 တံးတဟီၣ်, ဒီးပာ်ဆူၣ်ထီၣ်သကိး ပသး လၢပပှၤဂီၢ်မုၢ် အဂီၢ်, ဒီး လၢပကစၢ် အဝ့ၢ်တဖၣ် အဂီၢ် တက့ၢ်. ဒီးမ်ယွၤ မၤ တၢ်အဂ့ၤ လၢအမဲာ်တက့ၢ်. 13 ဒီးစီၤယိၤအာ် သုးဘူးအသး ဒီးပှၤဂီၢ်မုၢ် အိၣ်ဒီးအီၤ ဒ်သိး အကဒုးတၢ် ဒီးပှၤစူၤရံဖိ, ဒီးအဝဲသ့ၣ် ဃ့ၢ် လၢအမဲာ်ညါလီၤ. 14 ဒီးပှၤဧၣ်မိၣ်ဖိ ထံၣ်ဝဲ လၢပှၤစူၤရံဖိ ဃ့ၢ် သတးဒီး, ဃ့ၢ် စ့ၢ်ကီးဝဲ လၢစီၤအဘံၡဲၤ အမဲာ်ညါ, ဒီးလဲၤနုာ် လၢဝ့ၢ်ပူၤ လီၤ. စီၤစီၤယိၤအာ် ဟဲက့ၤ လၢပှၤဧၣ်မိၣ်ဖိအအိၣ်, ဒီး ဟဲဝဲဆူ ယရူၤၡလ့ၣ်လီၤ. 15 ဒီးပှၤစူၤရံဖိ ထံၣ် လၢအဘၣ် တၢ်ကျီကွံာ်အီၤ လၢအံၣ်စရ့လး အမဲာ်ညါ, ဒီးအိၣ်ဖှိၣ်ရိဖှိၣ်လီၤ. 16 ဒီးစီၤဟးဒးဧ့စ့ၢ် မၢလီၤတၢ်, ဒီးဟဲစိာ် ပှၤစူၤရံဖိ လၢအအိၣ် လၢထံမိၢ်ပှၢ် ဝၢ်ဘးခီ, ဒီးအဝဲသ့ၣ် ဟဲဆူဃ့လၣ် လီၤ. ဒီးစီၤဟးဒးဧ့စ့ၢ် အပှၤသုးမုၢ် အခိၣ် စီၤၡိဘး, လဲၤ လၢအမဲာ်ညါလီၤ. 17 ဒီးပှၤစံးဘၣ် စီၤဒၤဝံး, ဒီးအဝဲဒၣ် ဒုးအိၣ်ဖှိၣ် အံၣ်စရ့လး ခဲလၢာ်, ဒီးခီဂာ် ယၢ်ဒ့ၣ်, ဒီးဟဲဆူဃ့လၣ်, ဒီးပှၤစူၤရံဖိ ကတဲာ်ကတီၤတၢ်ထီဒါ စီၤဒၤဝံး, ဒီးဒုးသုး ဒီးအီၤလီၤ. 18 ဒီးပှၤစူၤရံဖိဃ့ၢ် လၢအံၣ်စရ့လး အမဲာ်ညါ, ဒီးစီၤဒၤဝံး မၤသံ ပှၤစူၤရံဖိ အလ့ၣ်ကဟၣ် အပှၤကညီ နွံကယၤ, ဒီးပှၤကသ့ၣ်သုးဖိ လွံၢ်ကလး, ဒီးကျီကွံာ် ပှၤသုးမုၢ်အခိၣ် စီၤၡိဘး လၢအသံဝဲ ဖဲန့ၣ်လီၤ. 19 ဒီးစီၤပၤ ခဲလၢာ် လၢအမ့ၢ် စီၤဟးဒးဧ့စ့ၢ် အခ့အပှၤတဖၣ်န့ၣ် ထံၣ်ဝဲ လၢအဘၣ် တၢ်ကျီကွံာ်အီၤ လၢအံၣ်စရ့လး အမဲာ်ညါ, ဒီးမၤဃူမၤဖိး ဒီးအံၣ်စရ့လး, ဒီးမၤအတၢ်လီၤ. ဒီးပှၤစူၤရံဖိ ပျံၤ လၢအကမၤစၢၤဒံး ပှၤဧၣ်မိၣ်ဖိ လီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 11

1 ဒီးတုၤနံၣ်ဆၢအလီၢ်, ဒီးအဆၢကတီၢ်ဘၣ် လၢစီၤပၤတဖၣ် လဲၤထီၣ်ဒီး, တၢ်မၤအသး လၢစီၤဒၤဝံး မၢလီၤ စီၤယိၤအာ် ဒီးအခ့အပှၤ အိၣ်ဒီးအီၤ, ဒီးအံၣ်စရ့လး ခဲလၢာ်, ဒီးအဝဲသ့ၣ် မၤဟးဂီၤ ပှၤဧၣ်မိၣ်ဖိ, ဒီးကဝီၤဃာ် ရးဘး, ဒီးစီၤဒၤဝံး အိၣ်ဝဲ လၢယရူၤၡလ့ၣ် အပူၤလီၤ. 2 ဒီးတၢ်မၤအသး လၢမုၢ်ဟါလီၤဒီး, စီၤဒၤဝံး ဂဲၤဆၢထၢၣ် လၢအလီၢ်မံ, ဒီးဟးဝဲ လၢစီၤပၤ အဟံၣ်ခိၣ်လီၤ. ဒီး လၢဟံၣ်ခိၣ်န့ၣ် ထံၣ် ပိာ်မုၣ်တဂၤ လုၢ်ထံန့ၣ်လီၤ. ဒီးပိာ်မုၣ်န့ၣ် အက့ၢ်အဂီၤ ဂ့ၤမးလီၤ. 3 ဒီးစီၤဒၤဝံး မၢပှၤလဲၤသံကွၢ် လၢပိာ်မုၣ် အဂ့ၢ်အကျိၤန့ၣ်, ဒီးတၢ်စံးဝဲဒၣ်, အဝဲအံၤမ့ၢ် စီၤအလံဧၣ် အဖိမုၣ် နီၢ်ဘၤသၡ့ဘၤ, ပှၤဃ့ၤသးဖိ စီၤအူၤရံယၤအမါန့ၣ် တမ့ၢ်ဘၣ်ဧါ. 4 ဒီးစီၤဒၤဝံး မၢလီၤ ကလူးတဖၣ်, ဒီးဟံးန့ၢ်အီၤ, ဒီးအဝဲဒၣ် ဟဲနုာ်ဆူ အအိၣ်, ဒီးမံဃုာ် ဒီးအီၤလီၤ. (အဂ့ၢ်ဒ်အံၤ, ကဆှီလံ လၢအတၢ်တကဆှီဘၣ်န့ၣ်လံ.) ဒီးပိာ်မုၣ်န့ၣ် က့ၤဝဲဆူအဟံၣ်လီၤ. 5 ဒီးပိာ်မုၣ်န့ၣ် ဒၢထီၣ်, ဒီးမၢလီၤတၢ်, ဒီးစံးဘၣ် စီၤဒၤဝံး, ဒီးစံးဝဲဒၣ်, ယဒၢထီၣ်လံ. 6 ဒီးစီၤဒၤဝံး မၢလီၤတၢ် ဆူ စီၤယိၤအာ် အအိၣ် ဒီးစံးဝဲဒၣ်, မၢ ပှၤဃ့ၤသးဖိ စီၤအူၤရံယၤ ဟဲဆူယအိၣ် တက့ၢ်. ဒီးစီၤယိၤအာ် မၢလီၤ စီၤအူၤရံယၤ ဆူ စီၤဒၤဝံးအအိၣ် လီၤ. 7 ဒီၤတုၤ စီၤအူၤရံယၤ ဟဲဝဲ ဒီး, စီၤဒၤဝံး သံကွၢ်အီၤ လၢစီၤယိၤအာ် အအိၣ်မုာ် အဂ့ၢ်အကျိၤ, ဒီး လၢပှၤဂီၢ်မုၢ် အအိၣ်မုာ် အဂ့ၢ်အကျိၤ, ဒီးတၢ်ဒုးသုး အိၣ်ဘီၣ်အိၣ်ညီ အဂ့ၢ်အကျိၤန့ၣ်လီၤ. 8 ဒီးစီၤဒၤဝံး စံးဘၣ် စီၤအူၤရံယၤ, လဲၤလီၤ ဆူနဟံၣ်, ဒီး သ့စီ နခီၣ် တက့ၢ်. ဒီးစီၤအူၤရံယၤ ဟးထီၣ် လၢစီၤပၤ အဟံၣ်, ဒီးတၢ်အီၣ်ပိာ်အခံ လၢစီၤပၤ အအိၣ်လီၤ. 9 ဒီးစီၤအူၤရံယၤ မံဝဲ ဖဲစီၤပၤ အဟံၣ်ကျဲစၢၤခီၣ်ထံး အိၣ်ဒီး အကစၢ် အခ့အပှၤ ခဲလၢာ်, ဒီးတလဲၤလီၤဘၣ် ဆူအဟံၣ်ဘၣ်. 10 ဒီးပှၤဒုးနဲၣ် စီၤဒၤဝံး ဒီးစံးဝဲဒၣ်, စီၤအူၤရံယၤ တလဲၤလီၤဘၣ် ဆူအဟံၣ်ဘၣ်. ဒီးစီၤဒၤဝံး စံးဘၣ် စီၤအူၤရံယၤ, နဟဲက့ၤ လၢနကျဲဧိၤကပူၤဧိၤ တမ့ၢ်ဘၣ်ဧါ. နတလဲၤလီၤဘၣ် ဆူနဟံၣ်န့ၣ်မ့ၢ် အဘၣ်မနုၤလဲၣ်. 11 ဒီးစီၤအူၤရံၤယၤ စံးဘၣ် စီၤဒၤဝံး, တလါန့ၣ်, ဒီးအံၣ်စရ့လး, ဒီးယူဒၤ, အိၣ်ဝဲ လၢဒဲပူၤ, ဒီးယကစၢ် စီၤယိၤအာ်, ဒီးယကစၢ် အခ့အပှၤတဖၣ် သူၣ်ဒဲ လၢတၢ်ပျီပူၤ, ဒီးယဲဒၣ်အံၤ ယကလဲၤနုာ် လၢယဟံၣ်ပူၤ ဒ်သိး ယကအီၣ်တၢ်, ဒီးအီတၢ်, ဒီးမံဃုာ် ဒီးယမါ စ့ၢ်ကီးဧါ. ဒ်နမူနဲ, ဒီး နသးမူဝဲ အသိးန့ၣ်, ယတမၤဘၣ်တၢ်န့ၣ်ဘၣ်. 12 ဒီးစီၤဒၤဝံး စံးဘၣ် စီၤအူၤရံယၤ, အိၣ်လၢမုၢ်တနံၤအံၤ စ့ၢ်ကီး, ဒီးခဲဂီၤတနံၤ ယကပျၢ်နၤလီၤ. ဒီးစီၤအူၤရံယၤ အိၣ်ဝဲ လၢယရူၤၡလ့ၣ် လၢမုၢ်တနံၤန့ၣ်, ဒီး လၢမုၢ်ဆ့ၣ်ထီၣ်တနံၤန့ၣ်လီၤ. 13 ဒီးစီၤဒၤဝံး ကိးန့ၢ် အီၤ, ဒီးအဝဲဒၣ် အီၣ်တၢ်, ဒီးအီတၢ် လၢအမဲာ်ညါ, ဒီးစီၤဒၤဝံး ဒုးအီမူၤအီၤ, ဒီး လၢမုၢ်ဟါန့ၣ် ဟးထီၣ်မံ လၢအလီၢ်မံပူၤ အိၣ်ဒီး အကစၢ် အခ့အပှၤ, ဒီးတလဲၤလီၤဘၣ်ဝဲဆူ အဟံၣ်ဘၣ်. 14 ဒီးမုၢ်ဆ့ၣ်ထီၣ်န့ၣ် တၢ်မၤအသး လၢစီၤဒၤဝံး ကွဲးန့ၢ် စီၤယိၤအာ် အလံာ်တဘ့ၣ်, ဒီးဟ့ၣ်ယုၢ်ဝဲ လၢစီၤအူၤရံယၤ အစုပူၤလီၤ. 15 ဒီးကွဲးဝဲ လၢလံာ်ပူၤ ဒီးစံးဝဲဒၣ်, ပာ်စီၤအူၤရံယၤ လၢတၢ်ဒုးသုး ဆူၣ်ဆူၣ်ကလဲာ် အမဲာ်ညါ, ဒီးဟဲက့ၤသဒၣ် အီၤ ဒ်သိး အကဘၣ် တၢ်ကျီကွံာ်အီၤ, ဒီးသံန့ၣ် တက့ၢ်. 16 ဒီးတုၤ စီၤယိၤအာ် ကွၢ်ဝ့ၢ်န့ၣ် ဒီး, တၢ်မၤအသး လၢအပာ် စီၤအူၤရံယၤ လၢအလီၢ် ဖဲအသ့ၣ်ညါ ပှၤအဆူၣ်တဖၣ် အိၣ်ဝဲလီၤ. 17 ဒီးပှၤဝ့ၢ်ဖိတဖၣ် လဲၤထီၣ် ဒုးတၢ် ဒီးစီၤယိာ်အာ်, ဒီးပှၤလီၤဃံၤ လၢစီၤဒၤဝံး အခ့အပှၤအကျါ, ဒီးပှၤဃ့ၤသးဖိ စီၤအူၤရံယၤ သံဝဲ စ့ၢ်ကီး လီၤ. 18 ဒီးစီၤယိာ်အာ် မၢလီၤတၢ်, ဒီးစံးဘၣ် စီၤဒၤဝံး လၢကယဲၢ် တၢ်ဘၣ်ဃးဒီး တၢ်ဒုးသုး ခဲလၢာ်န့ၣ်လီၤ. 19 ဒီး မၤလိာ် ပှၤကလူးတဂၤ, ဒီးစံးဝဲဒၣ်, တုၤနစံၣ်တဲၤတဲလီၤ တၢ်ဘၣ်ဃးဒီး ဒုးသုးန့ၣ် လၢစီၤပၤ ဝံၤဒီး, 20 စီၤပၤ အသးမ့ၢ်ဒိၣ်ထီၣ် ဒီးစံးဘၣ်နၤ, တုၤသုဒုးသုးဒီး, သုသုးဘူးသုသး ဒီးဝ့ၢ်န့ၣ်မ့ၢ် အဘၣ်မနုၤလဲၣ်. သုတသ့ၣ်ညါဘၣ် လၢပှၤကခးတၢ် လၢဝ့ၢ်ခိၣ်ဒူန့ၣ်ဘၣ်ဧါ. 21 မ့ၢ်မတၤ ကျီကွံာ် စီၤယရူၤဘၡ့း အဖိခွါ စီၤအဘံၤမ့လ့း တဂၤလဲၣ်. ပိာ်မုၣ်တဂၤ ကွံာ်လီၤ ဆၢၣ်ဂူာ်လၢၢ် တကူာ် လၢဝ့ၢ်ခိၣ်ဒူ လၢအလိၤ, ဒီးသံဝဲ လၢတ့ဘ့းန့ၣ် တမ့ၢ်ဘၣ်ဧါ. သုလဲၤဘူး ဒီးဝ့ၢ်ခိၣ်ဒူန့ၣ်မ့ၢ် အဘၣ်မနုၤလဲၣ်န့ၣ် ဒီး, စံး စ့ၢ်ကီး နဲ, ပှၤဃ့ၤသးဖိ စီၤအူရံယၤ သံလံ စ့ၢ်ကီး လံ. 22 ဒီးကလူးတဂၤန့ၣ် လဲၤတၢ်, ဒီးဟဲက့ၤ, ဒီး ဒုးနဲၣ် စီၤဒၤဝံး လၢကယဲၢ် တၢ် လၢစီၤယိၤအာ် မၢလီၤ လၢအဂီၢ် လီၤ. 23 ဒီးကလူးတဂၤန့ၣ် စံးဘၣ် စီၤဒၤဝံး, ပှၤကညီတဖၣ်န့ၣ် ဆူၣ်န့ၢ်ပှၤ, ဒီးဟဲဝဲဆူ ပအိၣ်လၢတၢ်ပျီပူၤ, ဒီးပအိၣ်လၢအဖီခိၣ် ပၢၢ်လၢတၢ်လဲၤနုာ် လၢပဲတရီ အပူၤလီၤ. 24 ဒီးပှၤခးတၢ်ဖိ ခးတၢ် လၢနခ့နပှၤ လၢဝ့ၢ်ခိၣ်ဒူ အဖီခိၣ်, ဒီးစီၤပၤ အခ့အပှၤတဖၣ် သံလံ. ဒီးနခ့နပှၤ ပှၤဃ့ၤသးဖိ စီၤအူၤရံယၤ သံ စ့ၢ်ကီး လီၤ. 25 ဒီးစီၤဒၤဝံး စံးဘၣ် ကလူးန့ၣ်, နဘၣ်စံး လၢစီၤယိၤအာ် ဒ်အံၤ, မ်တၢ်အံၤ အသု တကဲထီၣ် တၢ်အၢ လၢနမဲာ် တဂ့ၤ. အဂ့ၢ်ဒ်အံၤ, ဘီဧိၤနးဧိၤ အီၣ် အဝဲတဂၤ, ဒီးအဝဲတဂၤလီၤ. ဒုးဆူၣ်ထီၣ် နဒုးတၢ်ထီဒါဝ့ၢ်န့ၣ်, ဒီးမၤဟးဂီၤအီၤ တက့ၢ်. ဒီးဒုးဆူၣ်ထီၣ် အဂံၢ်အဘါ တက့ၢ်. 26 ဒီးတုၤ စီၤအူၤရံယၤ အမါ နၢ်ဟူဝဲ လၢအဝၤ စီၤအူၤရံယၤ သံတ့ၢ်ဒီး, ဒဲလီၤ အသးနါပှၢ် လၢအဝၤ အဃိလီၤ. 27 ဒီးဟီၣ်တၢ်ယၢၤတၢ် ပူၤကွံာ်ဒီး, စီၤဒၤဝံး မၢလီၤတၢ်, ဒီးဟဲစိာ်အီၤ ဆူအဟံၣ်ပူၤ, ဒီးကဲထီၣ် အမါ, ဒီးဆံးစၢ်န့ၢ်အီၤ လၢအဖိခွါလီၤ. ဒီးတၢ် လၢစီၤဒၤဝံး မၤဝဲန့ၣ်မ့ၢ် တၢ်အၢ လၢယွၤအမဲာ်လီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 12

1 ဒီးယွၤ မၢလီၤ စီၤနၤသၣ် ဆူ စီၤဒၤဝံး အအိၣ်လီၤ. ဒီးဟဲဝဲဆူ အအိၣ်, ဒီး စံးဘၣ်အီၤ, ပှၤခံဂၤ အိၣ်ဝဲ လၢဝ့ၢ် တဖျၢၣ်ဃီလီၤ. အဝဲတဂၤမ့ၢ် ပှၤထူးပှၤတီၤ, ဒီးအဝဲတဂၤ မ့ၢ် ပှၤဖှီၣ်ပှၤယာ်လီၤ. 2 ဒီးပှၤထူးပှၤတီၤ တဂၤန့ၣ် အိၣ်ဒီး ဂီၤဘုၣ်ဂီၤဖံး, ဒီးသိ ဒီးမဲာ်တဲးလဲး အါအါကလဲာ်လီၤ. 3 ဒီးပှၤဖှီၣ်ဖိယာ်ဖိ တဂၤန့ၣ် အတၢ်တအိၣ်ဘၣ် နီတမံၤဘၣ်. အိၣ်ဝဲ ထဲသိမိၢ်ဖိ လၢအပှ့ၤဝဲ, ဒီးဘုၣ်အီၣ်ဝဲ တဒုလီၤ. ဒီးအတၢ်ဒိၣ်ထီၣ် ဒီးအီၤ, ဒီးအဖိအလံၤလီၤ. အီၣ်ဝဲ လၢအတၢ်အီၣ်ဒၣ်ဝဲ, ဒီးအီဝဲ လၢအလီခီတဖျၢၣ်ဒၣ်ဝဲ အပူၤ, ဒီးမံလီၤ လၢအသးနါပှၢ်, ဒီးကဲထီၣ် လၢအဂီၢ် ဒ်အဖိမုၣ်တဂၤ အသိးန့ၣ်လီၤ. 4 ဒီးပှၤလဲၤတၢ်တဂၤ ဟဲဝဲဆူ ပှၤထူးပှၤတီၤအအိၣ်, ဒီး အဝဲဒၣ် သးလီ အသိဒၣ်ဝဲ, အမဲာ်တဲးလဲးဒၣ်ဝဲ, ဒီးအဂီၤဘုၣ်ဂီၤဖံးဒၣ်ဝဲ လၢအကကတဲာ်ကတီၤတၢ် လၢပှၤဟဲပိာ်ကျဲ လၢအဟဲဆူအအိၣ်တဂၤ အဂီၢ်, ဒီးဟံးန့ၢ် ပှၤဖှီၣ်ပှၤယာ် အသိးဖိတဒု, ဒီးကတဲာ်ကတီၤအီၤ လၢပှၤ လၢအဟဲဆူအအိၣ်တဂၤ အဂီၢ်လီၤ. 5 ဒီးစီၤဒၤဝံး အသးထီၣ်ကဲၤထီၣ်ဘၣ် ပှၤတဂၤန့ၣ် ဒိၣ်ဒိၣ်ကလဲာ်, ဒီးစံး လၢစီၤနၤသၣ်, ယွၤ မူဝဲ, ပှၤလၢအမၤ တၢ်တမံၤန့ၣ်မ့ၢ် ပှၤ ကြၢးသံလီၤ. 6 ဒီးကဘၣ်ဟ့ၣ်ကၣ် သိဖိ လွံၢ်စး လၢအမၤတၢ်န့ၣ် အဃိ, ဒီး လၢအတသးကညီၤဘၣ်တၢ် အဃိလီၤ. 7 ဒီးစီၤနၤသၣ် စံးဘၣ် စီၤဒၤဝံးန့ၣ်, နဲဒၣ်အံၤ နမ့ၢ် ပှၤကညီ အဝဲန့ၣ် တဂၤလီၤ. ယွၤ, အံၣ်စရ့လး အကစၢ် စံးဝဲ ဒ်အံၤ, ယဖှူနၤ စီၤပၤ လၢအံၣ်စရ့လး အဖီခိၣ်, ဒီးယမၤပူၤမၤဖျဲးနၤ လၢစီၤစီလူး အစုပူၤ, 8 ဒီးယဟ့ၣ်လီၤနၤ လၢနကစၢ်အဟံၣ်, ဒီးနကစၢ်အမါတဖၣ် ဆူနသးနါပှၢ်, ဒီးယဟ့ၣ်လီၤနၤ လၢအံၣ်စရ့လး ဒီးယူဒၤအဟံၣ်, ဒီး မ့ၢ်ဆံးကဲၣ်ဆိး ဒီး, ယကဟ့ၣ်လီၤနၤ ဒ်အံၤဒ်နုၤလီၤ. 9 ဒီးနတပးကဲဘၣ် ယွၤအတၢ်မၤလိာ်ဘၣ်ဒီး, နမၤ တၢ်အၢ လၢအမဲာ်န့ၣ်မ့ၢ် အဘၣ်မနုၤလဲၣ်. နမၤသံ ပှၤဃ့ၤသးဖိ စီၤအူၤရံယၤ လၢနး, ဒီးနဟံးန့ၢ် အမါ လၢနမါ, ဒီး နမၤသံအီၤ လၢပှၤဧၣ်မိၣ်ဖိအနးလီၤ. 10 ဒီးခဲကနံၣ်အံၤ နးန့ၣ် တဟးဖးဘၣ် လၢနဟံၣ် လီၤစိၤလီၤထီလီၤ. အဂ့ၢ်ဒ်အံၤ, နတပးကဲဘၣ် ယၤဘၣ်. ဒီးဟံးန့ၢ် ပှၤဃ့ၤသးဖိ စီၤအူၤရံယၤအမါ လၢနမါန့ၣ်လီၤ. 11 ဒီးယွၤ စံးဝဲ ဒ်အံၤ, ကွၢ်ကွၢ်, ယကဒုးဂဲၤဆၢထၢၣ် တၢ်အၢထီဒါနၤ လၢနဟံၣ်ဒၣ်နဲအပူၤ, ဒီးယကဟံးန့ၢ် နမါတဖၣ် လၢနမဲာ်ညါ, ဒီးဟ့ၣ်လီၤအီၤ လၢပှၤ လၢနဃၢၤ, ဒီးကမံဃုာ် ဒီးနမါတဖၣ် လၢမုၢ်အံၤ အမဲာ်ညါလီၤ. 12 နဲဒၣ် နမၤ တၢ်ခူသူၣ်, မ့မ့ၢ်ယဲဒၣ်အံၤ ယကမၤ တၢ်တမံၤအံၤ လၢအံၣ်စရ့လး ခဲလၢာ် အမဲာ်ညါ, ဒီး လၢမုၢ်အမဲာ်ညါလီၤ. 13 ဒီးစီၤဒၤဝံး စံးဘၣ် စီၤနၤသၣ်, ယမၤကမၣ်ဘၣ်လံ ယွၤလံ. ဒီးစီၤနၤသၣ် စံးဘၣ် စီၤဒၤဝံး, ယွၤ မၤပူၤမၤဖျဲးလံ နတၢ်ဒဲးဘးလံ. နတသံဘၣ်. 14 ဘၣ်ဆၣ်ဒီး လၢတၢ်မၤ တမံၤအံၤအဃိ, နဟ့ၣ် ယွၤအဒုၣ်အဒါ လၢတၢ်ဒုၣ်ဒွဲၣ် အလီၢ် သတးဒီး, ဖိသၣ် လၢအအိၣ်ဖျဲၣ် လၢနဂီၢ်တဂၤ သံဒီးကသံ စ့ၢ်ကီး လီၤ. 15 ဒီးစီၤနၤသၣ် က့ၤဝဲဆူအဟံၣ်လီၤ. ဒီးယွၤ တီၢ် ဖိသၣ် လၢစီၤအူၤရံယၤအမါ ဆံးစၢ်န့ၢ် လၢစီၤဒၤဝံး အဂီၢ်, ဒီး ဆါဝဲ နးမးလီၤ. 16 ဒီးစီၤဒၤဝံး ဃ့ကညး ယွၤ လၢဖိသၣ် အဂီၢ်, ဒီးစီၤဒၤဝံး ဒုၣ် တၢ်အီၣ်တၢ်အီ, ဒီးလဲၤနုာ်ဝဲ ဒီး မံလီၤ သီတနၤကျၢၤ လၢဟီၣ်ခိၣ် အဖီခိၣ်လီၤ. 17 ဒီးအပှၤဟံၣ်ဖိ အသူၣ်က့သးပှၢ် ဂဲၤဆၢထၢၣ်, ဒီးလဲၤဆူ အအိၣ် ဒ်သိး အကဝံၣ်ဆၢထၢၣ်အီၤ လၢဟီၣ်ခိၣ်, ဒီး အသး တအိၣ်ဘၣ်ဝဲဘၣ်, ဒီးတအီၣ်ဘၣ်တၢ် ဒီးအီၤဘၣ်. 18 ဒီးမုၢ်နွံနံၤတနံၤန့ၣ် တၢ်မၤအသး လၢဖိသၣ် သံဝဲလီၤ. ဒီးစီၤဒၤဝံး အခ့အပှၤ ပျံၤ လၢကစံးဘၣ်အီၤ လၢဖိသၣ် သံလံ အဂ့ၢ်လီၤ. အဂ့ၢ်ဒ်အံၤ, အဝဲသ့ၣ်တဖၣ် စံးဝဲဒၣ်, ကွၢ်ကွၢ်, ဖိသၣ် မူဒံး အဖၢမုၢ် ဒီးပကတိၤတၢ် ဒီးအီၤ, ဒီး တကနၣ်ဘၣ် ပကလုၢ်ဘၣ်, ပမ့ၢ် စံးဘၣ်အီၤ လၢဖိသၣ် သံလံန့ၣ် ဒီး, ကမၤကိၢ်အသး ဒ်လဲၣ်. 19 ဒီးစီၤဒၤဝံး ထံၣ်ဘၣ်ဝဲ လၢအခ့အပှၤ ကတိၤကသွံဒံ, ဒီးစီၤဒၤဝံး နၢ်ပၢၢ် လၢဖိသၣ် သံတ့ၢ်လံ, ဒီးစီၤဒၤဝံး စံးဘၣ် အခ့အပှၤ, ဖိသၣ် သံလံဧါ, ဒီးစံးဝဲဒၣ်, သံလံဝဲလံ. 20 ဒီးစီၤဒၤဝံး ဂဲၤဆၢထၢၣ် လၢဟီၣ်ခိၣ်, ဒီးသ့စီၤအသး လၢထံ, ဒီးဖှူအသး, ဒီးကလံၤအသး, ဒီးဟဲနုာ် လၢယွၤအဟံၣ်ပူၤ, ဒီးဘူၣ်တၢ်ဘါတၢ်လီၤ. ဒီးဟဲနုာ် လၢအဟံၣ်ဒၣ်ဝဲ, ဒီးဃ့တၢ်, ဒီးပှၤပာ်ကိၣ် လၢအမဲာ်ညါ, ဒီး အီၣ်တၢ်လီၤ. 21 ဒီး အခ့အပှၤ စံးဘၣ်အီၤ, နမၤ တၢ်အံၤ မ့ၢ်မနုၤတမံၤလဲၣ်. နဒုၣ်တၢ်အီၣ်, ဒီးနဟီၣ် လၢနဖိသၣ် အဃိ လၢအမူဒံး အဖၢမုၢ်လီၤ. မ့မ့ၢ် တုၤဖိသၣ် သံဒီး, နဂဲၤဆၢထၢၣ် အီၣ်တၢ် မးလဲၣ်. 22 ဒီးစံးဝဲဒၣ်, ဖိသၣ်မူဒံး အဖၢမုၢ်ဒီး, ယဒုၣ်တၢ်အီၣ်, ဒီးယဟီၣ်လီၤ. အဂ့ၢ်ဒ်အံၤ, ယစံး ယွၤသးကညီၤယၤ, ဒီးဒုးမူဒံး ဖိသၣ်ဧါန့ၣ်, မ့ၢ်မတၤ ကသ့ၣ်ညါ တဂၤလဲၣ်. 23 ဒီးခဲကနံၣ်အံၤ သံလံဒီး ယကဒုၣ် တၢ်အီၣ်တၢ်အီန့ၣ်မ့ၢ် အဘၣ်မနုၤလဲၣ်. ယဒုးဟဲက့ၤကဒါက့ၤအီၤဘၣ် ကသ့ဧါ. ယကလဲၤဆူအအိၣ်, မ့မ့ၢ်အဝဲဒၣ်န့ၣ် တဟဲက့ၤကဒါက့ၤဆူ ယအိၣ်ဘၣ်. 24 ဒီးစီၤဒၤဝံး မၤမုာ်ထီၣ်က့ၤ အမါ နီၢ်ဘၤသၡ့ၤဘၤ, ဒီး လဲၤနုာ်ဆူ အအိၣ်, ဒီးမံဃုာ် ဒီးအီၤ, ဒီးအဝဲဒၣ် ဆံးစၢ်န့ၢ် အဖိခွါ, ဒီးယုၢ်ဝဲ အမံၤ လၢစီၤၡလိၤမိၤလီၤ. ဒီးယွၤ အဲၣ်အီၤလီၤ. 25 ဒီးမၢလီၤတၢ် လၢဝံနၤသၣ် အစုပူၤ, ဒီး ယုၢ်အမံၤ လၢစီၤယဒံဒယၤ လၢယွၤ အဃိလီၤ. 26 ဒီးစီၤယိၤအာ် ဒုးတၢ်ထီဒါ ရးဘး ဘၣ်ဃးဒီး ပှၤဧၣ်မိၣ်ဖိ, ဒီးမၤန့ၢ် စီၤပၤ အဝ့ၢ်လီၤ. 27 ဒီးစီၤယိၤအာ် မၢလီၤ ကလူးတဖၣ် ဆူ စီၤဒၤဝံး အအိၣ်, ဒီးစံးဝဲဒၣ်, ယဒုးတၢ် ဒီး ရးဘး, ဒီးမၤန့ၢ်လံ ဝ့ၢ် ဘၣ်ဃးဒီး ထံဧိၤကီၢ်ဧိၤလံ. 28 ဒီး ခဲကနံၣ် ဒုးအိၣ်ဖှိၣ်ရိဖှိၣ် ပှၤဂီၢ်မုၢ် လၢအအိၣ်လီၤတဲာ်တဖၣ်န့ၣ်, ဒီးသူၣ်ဒဲ လၢဝ့ၢ်အဃၢၤ, ဒီးမၤန့ၢ်အီၤ တက့ၢ်. ယကမၤန့ၢ် ဘၣ်ဖုးဝ့ၢ်, ဒီးပှၤကယုၢ် အမံၤ ဒ်သိး ဒီး ယမံၤလီၤ. 29 ဒီးစီၤဒၤဝံး ဒုးအိၣ်ဖှိၣ်ရိဖှိၣ် ပှၤဂီၢ်မုၢ် ခဲလၢာ်, ဒီးလဲၤဝဲဆူ ရးဘး, ဒီးဒုးတၢ် ဒီးအီၤ, ဒီးမၤန့ၢ်အီၤလီၤ. 30 ဒီးဟံးန့ၢ် အစီၤပၤ အခိၣ်သလုး လၢအခိၣ်, (အိၣ်ဝဲ ဒီးအတၢ်မျၢ်တဖၣ်န့ၣ် လီၤသယၢၢ် ထူတကံကၢ်လီၤ.) ဒီးပှၤပာ်ဝဲ လၢစီၤဒၤဝံးအခိၣ်လီၤ. ဒီးဟဲစိာ်ဝဲ လၢဝ့ၢ် အတၢ်ဖိတၢ်လံၤ လၢအဂုာ်န့ၢ် အါအါကလဲာ်လီၤ. 31 ဒီးဟဲစိာ်ထီၣ် ပှၤ လၢအအိၣ် လၢအပူၤတဖၣ်, ဒီးပာ်ဝဲ လၢလွး အဖီလာ်, ဒီး လၢထးကြၢ် အဖီလာ်, ဒီး လၢကွါ အဖီလာ်, ဒီးမၢ အခီဂာ် ပှၤမၤအူးခဲ အလီၢ်ပူၤလီၤ. မၤ ပှၤဧၣ်မိၣ်ဖိအဝ့ၢ် ခဲလၢာ် ဒ်န့ၣ်အသိးလီၤ. ဒီးစီၤဒၤဝံး, ဒီးပှၤခဲလၢာ် ဟဲက့ၤဝဲဆူ ယရူၤၡလ့ၣ်လီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 13

1 ဒီးတၢ်န့ၣ် အလီၢ်ခံ တၢ်မၤအသး လၢစီၤဒၤဝံး အဖိခွါ စီၤအးဘၡါလိၣ် အိၣ်ဒီး အဒီပုၢ်ဝဲၢ်မုၣ် လၢအက့ၢ်အဂီၤ ဂ့ၤ, ဒီးအမံၤမ့ၢ် နီၢ်တၤမၢ်, ဒီးစီၤဒၤဝံး အဖိခွါ စီၤအၤမနိၣ် အဲၣ်အီၤလီၤ. 2 ဒီးစီၤအၤမနိၣ် အသူၣ်ကိၢ်သးဂီၤ တုၤအဆါထီၣ်ဝဲ လၢအဒီပုၢ်ဝဲၢ်မုၣ် နီၢ်တၤမၢ် အဃိလီၤ. အဂ့ၢ်ဒ်အံၤ, မ့ၢ် မုၣ်လိၣ်ဘိတဂၤ, ဒီးကီ လၢစီၤအၤမနိၣ် အမဲာ်ညါ လၢအကမၤတၢ် လၢအီၤ တမံၤမံၤန့ၣ်လီၤ. 3 ဒီးစီၤအၤမနိၣ် အိၣ်ဒီး အတံၤအသကိး, ဒီးအမံၤမ့ၢ် စီၤယိၤနဒာ်, စီၤဒၤဝံး အဒီပုၢ်ဝဲၢ် စီၤၡံမၤ အဖိခွါလီၤ. ဒီးစီၤယိၤနဒာ်န့ၣ်မ့ၢ် ပှၤကူၣ်တၢ်သ့ဒိၣ်မးလီၤ. 4 ဒီးအဝဲဒၣ် စံးဘၣ်အီၤ, စီၤပၤ အဖိခွါ နဲဒၣ်အံၤ, နဃဲၤလီၤ တနံၤဘၣ်တနံၤန့ၣ်မ့ၢ် အဘၣ်မနုၤလဲၣ်. နတစံးဘၣ် ယၤဘၣ်ဧါ. ဒီးစီၤအၤမနိၣ် စံးဘၣ်အီၤ, ယအဲၣ် ယဒီပုၢ်ဝဲၢ် စီၤအးဘၡါလိၣ် အဒီပုၢ်ဝဲၢ်မုၣ် နီၢ်တၤမၢ်လီၤ. 5 ဒီးစီၤယိၤနဒာ် စံးဘၣ်အီၤ, မံလီၤ လၢနလီၢ်မံပူၤ, ဒီး ပာ်ဆါနသး, ဒီးတုၤနပၢ် ဟဲကွၢ်နၤဒီး, စံးဘၣ်အီၤ. ဒုးဟဲလၢ် ယဒီပုၢ်ဝဲၢ်မုၣ် နီၢ်တၤမၢ်, လၢအကဟ့ၣ်ယၤ လၢတၢ်အီၣ်, ဒီးကတဲာ်ကတီၤတၢ် လၢယမဲာ်ညါ ဒ်သိး ယ ကထံၣ်ဘၣ်, ဒီးအီၣ်တၢ် လၢအစုပူၤ တက့ၢ်. 6 ဒီးစီၤအၤမနိၣ် မံလီၤ, ဒီးပာ်ဆါအသး ဒီးစီၤပၤ ဟဲကွၢ် အီၤ, ဒီးစီၤအၤမနိၣ် စံး လၢစီၤပၤ, ဒုးဟဲလၢ် ယဒီပုၢ်ဝဲၢ်မုၣ် နီၢ်တၤမၢ် လၢအကမၤန့ၢ်ယၤ လၢကိၣ်ဘ့ၣ်ဘၣ် ခံဘ့ၣ် လၢယမဲာ်ညါ, ဒ်သိး ယကအီၣ်တၢ် လၢအစုပူၤန့ၣ် တက့ၢ်. 7 ဒီးစီၤဒၤဝံး မၢလီၤတၢ်ဆူ နီၢ်တၤမၢ် အဟံၣ်, ဒီးစံးဝဲဒၣ်, လဲၤလၢ် ဆူနဒီပုၢ်ဝဲၢ် စီၤအၤမနိၣ် အဟံၣ်ပူၤ, ဒီးကတဲာ်ကတီၤန့ၢ်အီၤ လၢတၢ်အီၣ် တက့ၢ်. 8 ဒီးနီၢ်တၤမၢ် လဲၤဝဲဆူ အဒီပုၢ်ဝဲၢ် စီၤအၤမနိၣ်အဟံၣ်, ဒီးအဝဲဒၣ် မံလီၤဝဲလီၤ. ဒီးဟံးန့ၢ် ကိၣ်ကမူၣ် ဒီးစံၢ်ဝဲ, ဒီးမၤ ကိၣ်ဘ့ၣ်ဘၣ် လၢအမဲာ်ညါ, ဒီးကုၢ် ကိၣ်ဘ့ၣ်ဘၣ်န့ၣ်လီၤ. 9 ဒီးဟံးန့ၣ် သပၢၤဘ့ၣ်ဘၣ်, ဒီးလူလီၤဝဲ လၢအမဲာ်ညါ, ဒီးစီၤအၤမနိၣ် အီၣ်ဝဲအသး တအိၣ်, ဒီးစံးဝဲဒၣ်, ပှၤပိာ်ခွါ ဟးထီၣ် လၢယအိၣ် ခဲလၢာ် တက့ၢ်, ဒီးပှၤပိာ်ခွါ ဟးထီၣ်ကွံာ် လၢအအိၣ် ခဲလၢာ်လီၤ. 10 ဒီးစီၤအၤမနိၣ် စံးဘၣ် နီၢ်တၤမၢ်, ဟဲစိာ် တၢ်အီၣ် ဆူဒၢးပူၤ, ဒီးယကအီၣ်တၢ် လၢနစုပူၤလီၤ. ဒီးနီၢ်တၤမၢ် ဟံးန့ၢ် ကိၣ်ဘ့ၣ်ဘၣ် လၢအမၤတ့ၢ်, ဒီးဟဲစိာ်ဝဲဆူ ဒၢးပူၤ ဆူအဒီပုၢ်ဝဲၢ် စီၤအၤမနိၣ်အအိၣ်လီၤ. 11 ဒီးဟဲစိာ်ဝဲ ဒ်သိး အကအီၣ်ဝဲ, ဒီးအဝဲဒၣ် ဟံးန့ၢ်အီၤ, ဒီး စံးဘၣ်အီၤ, ဟဲမံဃုာ် ဒီးယၤ တက့ၢ်. ယဒီပုၢ်ဝဲၢ်မုၣ်ဧၢ, 12 ဒီးစံးဆၢဝဲဒၣ်, မၤ တဂ့ၤ, ယဒီပုၢ်ဝဲၢ်ဧၢ, ဆီၣ်လီၤ ယၤ တဂ့ၤ, အဂ့ၢ်ဒ်အံၤ, မၤတၢ် ဒ်န့ၣ် လၢအံၣ်စရ့လး အပူၤ တဂ့ၤဘၣ်. မၤ ပှၤဟးဂီၤဖိ အတၢ်မၤ တမံၤအံၤ တဂ့ၤ. 13 ဒီးယဲဒၣ် ယကဒုးဟးထီၣ်ကွံာ် ယတၢ်မဲာ်ဆှး ဒ်လဲၣ်, ဒီးနဲဒၣ် နကကဲထီၣ် ဒ်ပှၤဟးဂီၤဖိတဂၤ အသိး လၢအံၣ်စရ့လး အပူၤလီၤ. ဒီးခဲကနံၣ်အံၤ ကတိၤလၢ်တၢ် ဒီးစီၤပၤ တက့ၢ်. အဂ့ၢ်ဒ်အံၤ, တတြီယၤ လၢနၤဘၣ်. 14 ဒီးကနၣ် အကလုၢ် အသးတအိၣ်ဘၣ်, ဒီးမ့ၢ်အဆူၣ်န့ၢ်အီၤ တက့ၢ်ဒီး, ဆီၣ်လီၤအီၤ ဒီးမံဃုာ် ဒီးအီၤလီၤ. 15 ဒီးစီၤအၤမနိၣ် သးဟ့အီၤ ဒိၣ်ဒိၣ်ကလဲာ် တုၤတၢ်သးဟ့ လၢအသးဟ့အီၤန့ၣ် ဒိၣ်န့ၢ် တၢ်အဲၣ် လၢအအဲၣ်တ့ၢ် အီၤ တက့ၢ်လီၤ. ဒီးစီၤအၤမနိၣ် စံးဘၣ်အီၤ, ဂဲၤဆၢထၢၣ် ဟးထီၣ်ကွံာ် တက့ၢ်. 16 ဒီး စံးဘၣ်အီၤ, အလီၢ် တအိၣ်ဘၣ်. တၢ်အၢ လၢနဟီထီၣ်ကွံာ်ယၤအံၤ ဒိၣ်န့ၢ် တၢ်အဂၤတမံၤ လၢနမၤယၤ တက့ၢ်လီၤ. ဒီးကနၣ် အကလုၢ်န့ၣ် အသးတအိၣ်ဘၣ်, 17 ဒီး ကိးန့ၢ် အခ့အပှၤ တဂၤ လၢအမၤ အခ့အပှၤ အတၢ်, ဒီးစံးဝဲဒၣ်, ဟီထီၣ်ကွံာ် ပှၤတဂၤအံၤ လၢယအိၣ်, ဒီး ကးတံာ်ဃာ် တြဲၤ လၢနီၣ်ဘိ လၢအလီၢ်ခံန့ၣ် တက့ၢ်. 18 ဒီးသိးဝဲ အဆ့ကံၣ်ဃ့လီၤ. အဂ့ၢ်ဒ်အံၤ, စီၤပၤတဖၣ် အဖိမုၣ်လိၣ်ဘိတဖၣ် သိးဆ့ ဒ်န့ၣ်လီၤ. ဒီး အခ့အပှၤ ဒုးဟးထီၣ်ကွံာ်အီၤ ဆူခိ, ဒီးကးတံာ်ဃာ် တြဲၤ လၢနီၣ်ဘိ လၢအလီၢ်ခံလီၤ. 19 ဒီးနီၢ်တၤမၢ် ပာ်ထီၣ် ဖၣ်ဆါ လၢအခိၣ်, ဒီးဖှီအဆ့ကံၣ်ဃ့ လၢအသိးဝဲ, ဒီးပာ်အစု လၢအခိၣ်, ဒီးလဲၤတၢ်, ဒီး ဟီၣ်ဝဲလီၤ. 20 ဒီးအဒီပုၢ်ဝဲၢ် စီၤအးဘၡါလိၣ် စံးဘၣ်အီၤ, မ့ၢ်နဒီပုၢ်ဝဲၢ် စီၤအၤမနိၣ် အိၣ်တ့ၢ်ဒီးနၤ စ့ၢ်ကီးဧါ. ဒီးခဲကနံၣ်အံၤ အိၣ်ဘှီၣ်ကလာ် တက့ၢ်, ယဒီပုၢ်ဝဲၢ်မုၣ်ဧၢ. အဝဲဒၣ် ဒီပုၢ်ဒီဝဲၢ် ဒီးနၤလီၤ. ပးကဲ တၢ်တမံၤန့ၣ် တဂ့ၤ. ဒီးနီၢ်တၤမၢ် အိၣ်သယုၢ် လၢအဒီပုၢ်ဝဲၢ် စီၤအးဘၡါလိၣ် အဟံၣ်ပူၤလီၤ. 21 ဒီးစီၤပၤ နၢ်ဟူ တၢ်တဖၣ်န့ၣ် ခဲလၢာ်, ဒီးအသးထီၣ် ဒိၣ်မးလီၤ. 22 ဒီးဂ့ၤမ့ၢ်ဂ့ၤ, အၢမ့ၢ်ဂ့ၤ, စီၤအးဘၡါလိၣ် တကတိၤဘၣ် ဒီးအဒီပုၢ်ဝဲၢ် စီၤအၤမနိၣ်ဘၣ်. အဂ့ၢ်ဒ်အံၤ, စီၤအးဘၡါလိၣ် သးဟ့ စီၤအၤမနိၣ် လၢအဆီၣ်လီၤ အဒီပုၢ်ဝဲၢ်မုၣ် နီၢ်တၤမၢ် အဃိလီၤ. 23 ဒီးမုၢ်နံၤတဖၣ် ခံနံၣ် ပူၤကွံာ်န့ၣ် တၢ်မၤအသး လၢစီၤအးဘၡါလိၣ် အိၣ်ဒီး ပှၤတံာ်သိအဆူၣ် လၢဘဧၤလး ဃါစိၢ် လၢအအိၣ်ဝဲ လၢအ့ဖရဲၣ် အဃၢၤ, ဒီးစီၤအးဘၡါလိၣ် ကိးန့ၢ် စီၤပၤ အဖိခွါတဖၣ် ခဲလၢာ်လီၤ. 24 ဒီးစီၤအးဘၡါလိၣ် ဟဲဆူ စီၤပၤအအိၣ်, ဒီးစံးဝဲဒၣ်, ကွၢ်ကွၢ်, နခ့နပှၤ အိၣ်ဒီး ပှၤတံာ်သိ အဆူၣ်တဖၣ်လီၤ. မ်စီၤပၤ ဒီးအခ့အပှၤ လဲၤလၢ် ဒီးနခ့နပှၤ တက့ၢ်. 25 ဒီးစီၤပၤ စံးဘၣ် စီၤအးဘၡါလိၣ်, တမ့ၢ်ဘၣ်, ယဖိခွါဧၢ, မ်ပသု တလဲၤသကိး ခဲလၢာ်, ဒီးကဲထီၣ် တၢ်ဃၢ လၢနလိၤ တဂ့ၤ. ဒီးအဝဲဒၣ် သဆၣ်ထီၣ်အခံလီၤ. ဘၣ်ဆၣ်ဒီး လဲၤဝဲ အသးတအိၣ်ဘၣ်, ဒီးဆိၣ်ဂ့ၤအီၤလီၤ. 26 ဒီးစီၤအၤဘၡါလိၣ် စံးဝဲဒၣ်, မ့တမ့ၢ်ဘၣ်ဒီး, ဒုးလဲၤလၢ် ယဒီပုၢ်ဝဲၢ် စီၤအၤမနိၣ် ဒီးပှၤတက့ၢ်. ဒီးစီၤပၤ စံးဘၣ် အီၤ, ကလဲၤဝဲ ဒီးနၤ မ့ၢ်အဘၣ်မနုၤလဲၣ်. 27 ဒီးစီၤအးဘၡါလိၣ် ဂုာ်သဆၣ်ထီၣ်အခံ တုၤအပျၢ် စီၤအၤမနိၣ် ဒီးစီၤပၤ အဖိခွါ ခဲလၢာ် ဒီးအီၤလီၤ. 28 ဒီးစီၤအးဘၡါလိၣ် မၤလိာ် အခ့အပှၤ, ဒီးစံးဝဲဒၣ်, တုၤ စီၤအၤမနိၣ် အသးမုာ်ဝဲ လၢစပံးထံဒီး, ကွၢ်တက့ၢ်. ဒီး တုၤယစံးဘၣ်သု, ကျီ စီၤအၤမနိၣ် တက့ၢ်န့ၣ် ဒီး, မၤသံ အီၤ တက့ၢ်. ပျံၤတၢ် တဂ့ၤ. ယမၤလိာ်သု တမ့ၢ်ဘၣ်ဧါ. ပာ်ဆူၣ်သုသး, ဒီးကဲထီၣ် ပှၤအသးတသုၣ်ဘၣ် တက့ၢ်. 29 ဒီးစီၤအးဘၡါလိၣ် အခ့အပှၤ မၤ စီၤအၤမနိၣ် ဒ်စီၤအးဘၡါလိၣ် မၤလိာ် အသိးန့ၣ်လီၤ. ဒီး ကယဲၢ်စီၤပၤ အဖိခွါ ဂဲၤဆၢထၢၣ်, ဒီးဒိးအကသ့ၣ်လၤ တဂၤလၢ်လၢ်, ဒီး ဃ့ၢ်ဝဲလီၤ. 30 ဒီးအိၣ်ဝဲ လၢကျဲ အဖၢမုၢ်ဒီး, တၢ်မၤအသး လၢအကစီၣ် ဟဲဆူ စီၤဒၤဝံးအအိၣ်, ဒီးစံးဝဲဒၣ်, စီၤအးဘၡါလိၣ် မၤသံလံ စီၤပၤ အဖိခွါ ခဲလၢာ်လံ, ဒီးတအိၣ်လီၤတဲာ်ဘၣ် နီတဂၤဘၣ်. 31 ဒီးစီၤပၤ ဂဲၤဆၢထၢၣ်, ဒီးဖှီအဆ့, ဒီးမံလီၤ လၢဟီၣ်ခိၣ်, ဒီး အခ့အပှၤ ဆၢထၢၣ် လၢအဃၢၤ ခဲလၢာ် အိၣ်ဒီး အဆ့ယာ်ဝဲလီၤ. 32 ဒီးစီၤဒၤဝံး အဒီပုၢ်ဝဲၢ် စီၤၡံမၤ အဖိခွါ စီၤယိၤနဒာ် ကတိၤတၢ် ဒီးစံးဝဲဒၣ်, မ်ယကစၢ် အသုတစံး လၢတၢ်မၤသံ ပှၤဖိၣ်သၣ်ခွါ, စီၤပၤ အဖိခွါ ခဲလၢာ်န့ၣ် တဂ့ၤ. အဂ့ၢ်ဒ်အံၤ, သံဝဲ ထဲစီၤအၤမနိၣ် တဂၤဧိၤလီၤ. အဂ့ၢ်ဒ်အံၤ, တၢ်န့ၣ် အိၣ်ဝဲ လၢစီၤအးဘၡါလိၣ် အတၢ်တိာ်ဝဲ လၢမုၢ်တနံၤလံၤလံၤ လၢအမၤဆူၣ် အဒီပုၢ်ဝဲၢ်မုၣ် နီၢ်တၤမၢ်န့ၣ်န့ၣ်လီၤ. 33 ဒီးခဲကနံၣ်အံၤ မ်ယကစၢ် စီၤပၤ အသု တပာ် တၢ်တမံၤအံၤ လၢအသးကံၢ်ပူၤ, ဒီးစံး လၢစီၤပၤ အဖိခွါ ခဲလၢာ် သံလံန့ၣ် တဂ့ၤ. အဂ့ၢ်ဒ်အံၤ, သံလံ ထဲစီၤအၤမနိၣ် တဂၤဧိၤလီၤ. 34 ဒီးစီၤအၤဘၡါလိၣ်န့ၣ် ဃ့ၢ်ထီၣ်ကွံာ်လီၤ. ဒီးပှၤဖိၣ်သၣ်ခွါတဂၤ လၢအပၢၤတၢ်န့ၣ် ကျ့ထီၣ် အမဲာ်, ဒီးကွၢ်ဝဲ, ဒီးကွၢ်ကွၢ်, ပှၤဂီၢ်မုၢ်ဖးဒိၣ် ဟဲဝဲ လၢအချၢဃံ လၢကစၢၢ် အကပၤလီၤ. 35 ဒီးစီၤယိၤနဒာ် စံးဘၣ် စီၤပၤ, ကွၢ်ကွၢ်, စီၤပၤ အဖိခွါတဖၣ် ဟဲဝဲ, ဒ်နခ့နပှၤ စံးတၢ် အသိးန့ၣ်, တၢ်မၤအသး ဒ်န့ၣ်အသိးလီၤ. 36 ဒီးတုၤအကတိၤတၢ် ဝံၤဒီး, ကွၢ်ကွၢ်, စီၤပၤ အဖိခွါတဖၣ် ဟဲဝဲ, ဒီးထုထီၣ် အကလုၢ်, ဒီးဟီၣ်ဝဲ, ဒီးစီၤပၤ စ့ၢ်ကီး ဒီး အခ့အပှၤ ခဲလၢာ် ဟီၣ်ဝဲ နးနးကလဲာ်လီၤ. 37 ဒီးစီၤအးဘၡါလိၣ် ဃ့ၢ်ဝဲ, ဒီးလဲၤဝဲဆူ ကၡူၢ် အစီၤပၤ စီၤဧးမံၤဟူး အဖိခွါ စီၤတးလမဲ အအိၣ်လီၤ. ဒီးစီၤဒၤဝံး အသး တမုာ်ဘၣ် လၢအဖိခွါ အဃိန့ၣ် ကိးမုၢ်နံၤမုၢ်နၤဒဲးလီၤ. 38 ဒီးစီၤအးဘၡါလိၣ် ဃ့ၢ်ဝဲ, ဒီးလဲၤဝဲဆူ ကၡူၢ် အပူၤ, ဒီး အိၣ်ဝဲဖဲန့ၣ် သၢနံၣ်လီၤ. 39 ဒီးစီၤဒၤဝံး ဆၢ လဲၤတၢ် ဆူ စီၤအးဘၡါလိၣ် အအိၣ် လီၤ. အဂ့ၢ်ဒ်အံၤ, အသးမုာ်ထီၣ်က့ၤ လၢစီၤအၤမနိၣ် အဂ့ၢ်လီၤ. အဂ့ၢ်ဒ်အံၤ, သံလံဝဲလံ.

1 ဒီးနီၢ်စရူယၤ အဖိခွါ စီၤယိၤအာ် သ့ၣ်ညါဝဲ လၢစီၤပၤ အသးအိၣ် စီၤအးဘၡါလိၣ်လီၤ. 2 ဒီးစီၤယိၤအာ် မၢလီၤတၢ် ဆူတကိၤ, ဒီးဟဲစိာ်ဖဲန့ၣ် ပှၤပိာ်မုၣ် လၢအကူၣ်တၢ်သ့တဂၤ, ဒီး စံးဘၣ်အီၤ, ပာ်နသး လၢပှၤဟီၣ်တၢ်ယၢၤတၢ်ဖိ, ဒီးသိး ပှၤဟီၣ်တၢ်ယၢၤတၢ်ဖိ အကူအသိး, ဒီးဖှူနသး လၢသိ တဂ့ၤ, ဒီးပာ်နသး ဒ်ပှၤ လၢအဟီၣ်ဝဲ လၢပှၤသံအဃိ ယံာ်ယံာ်ကလဲာ် အသိးန့ၣ်, 3 ဒီးလဲၤနုာ်ဆူ စီၤပၤအအိၣ်, ဒီးကတိၤတၢ် ဒီးအီၤ လၢတၢ်ကတိၤ ဒ်အံၤအသိး တက့ၢ်. ဒီးစီၤယိၤအာ် ပာ် တၢ်ကတိၤ လၢအထးခိၣ်လီၤ. 4 ဒီးပှၤတကိၤမုၣ် ကတိၤတၢ် ဒီးစီၤပၤ, ဒီးထိၣ်လီၤပှီၤ အသး, ဒီးတီၤလီၤကဒွံကျိာ်, ဒီးစံးဝဲဒၣ်, အုၣ်က့ၤခီၣ်က့ၤတၢ် တက့ၢ်, စီၤပၤဧၢ. 5 ဒီးစီၤပၤ စံးဘၣ်အီၤ, နဘၣ် တၢ်မနုၤတမံၤလဲၣ်. ဒီးစံးဆၢဝဲဒၣ်, ယမ့ၢ် ပှၤမုၣ်ကမဲ သပှၢ်တၢၢ်, ဒီးယဝၤ သံလံ. 6 ဒီးနကုၢ်ပိာ်မုၣ် အိၣ်ဒီး အဖိခွါ ခံဂၤ, ဒီးအ့ၣ်လိာ်ဆိးက့ၤလိာ်အသး လၢတၢ်ပျီပူၤ, ဒီးတၢ်မၤလီၤဖှၣ်အီၤ တအိၣ်ဘၣ်. ဒီးအဝဲတဂၤ ကျီကွံာ် အဝဲတဂၤ, ဒီးသံဝဲ လီၤ. 7 ဒီးကွၢ်ကွၢ်, ပှၤဂဲၤဆၢထၢၣ်ထီဒါ နကုၢ်ပိာ်မုၣ် ဒီဒူၣ်ညါ, ဒီးစံးဝဲဒၣ်, ဟ့ၣ်လီၤကွံာ် ပှၤတဂၤ လၢအကျီကွံာ် အဒီပုၢ်ဝဲၢ်, ဒီးပကမၤသံအီၤ လၢအဒီပုၢ်ဝဲၢ် လၢအမၤသံအီၤ အသးသမူ အဃိ, ဒီးပကမၤဟးဂီၤ စ့ၢ်ကီး ပှၤလၢအန့ၢ်သါတၢ်လီၤ. ဒီးဒ်န့ၣ်အသိး ကမၤလီၤပံာ် ယမ့ၣ်အူကဖး လၢအအိၣ်လီၤတဲာ်, ဒီးအမံၤမ့ၢ်ဂ့ၤ, တၢ်အိၣ်လီၤတဲာ် လၢဟီၣ်ခိၣ်ချၢမ့ၢ်ဂ့ၤ, တပာ်လီၤတဲာ်ဘၣ် လၢယဝၤ အဂီၢ်ဘၣ်လီၤ. 8 ဒီးစီၤပၤ စံးဘၣ် ပိၣ်မုၣ်န့ၣ်, က့ၤဆူနဟံၣ်, ဒီးယကမၤလိာ်တၢ် လၢနဂ့ၢ်နကျိၤလီၤ. 9 ဒီးပှၤတကိၤမုၣ် စံးဘၣ် စီၤပၤ, ယကစၢ် စီၤပၤဧၢ, မ်တၢ်အၢန့ၣ်ဘၣ်ယၤ, ဒီးယပၢ်အပှၤဟံၣ်ဖိ, ဒီးမ်စီၤပၤ, ဒီးအလီၢ်ပစိာ် ပူၤဖျဲး တက့ၢ်. 10 ဒီးစီၤပၤ စံးဝဲဒၣ်, ဖဲဒၣ် ပှၤလၢအစံးတၢ်တမံၤမံၤ လၢနၤန့ၣ် ဟဲစိာ်အီၤ ဆူယအိၣ် တက့ၢ်. ဒီးတထိးလၢၤဘၣ်နၤဘၣ်. 11 ဒီးစံးဝဲဒၣ်, မ်စီၤပၤ သ့ၣ်နီၣ်ထီၣ်က့ၤ ယွၤ နကစၢ်, ဒ်သိး ကတြီ ပှၤမၤကၣ်တၢ်သွံၣ် ဒ်သိး အသုတမၤဟးဂီၤ ယဖိခွါ တဂ့ၤ. ဒီးစံးဝဲဒၣ်, ယွၤ မူဝဲ, နဖိခွါအခိၣ်သူတဘိ တလီၤတဲာ်ဘၣ် ဆူဟီၣ်ခိၣ်ဘၣ်. 12 ဒီးပိာ်မုၣ် စံးဝဲဒၣ်, ဒုးကတိၤ နကုၢ်ပိာ်မုၣ် လၢတၢ်ကတိၤတဘီ ဒီးယကစၢ် စီၤပၤန့ၣ် တက့ၢ်. ဒီးစံးဝဲဒၣ်, ကတိၤတၢ် တက့ၢ်. 13 ဒီးပိာ်မုၣ်န့ၣ် စံးဝဲဒၣ်, နဆိကမိၣ်တၢ်န့ၣ် ထီဒါ ယွၤ အပှၤဂီၢ်မုၢ်န့ၣ်မ့ၢ် အဘၣ်မနုၤလဲၣ်. အဂ့ၢ်ဒ်အံၤ, စီၤပၤ ကတိၤ တၢ်တမံၤန့ၣ် ဒ်ပှၤ လၢအမၤကမၣ်တၢ် အသိး, လၢစီၤပၤ တဟဲက့ၤစိာ်ဘၣ် အပှၤဟးဝ့ၤဝီၤဖိ တဂၤ အဃိန့ၣ်လီၤ. 14 အဂ့ၢ်ဒ်အံၤ, သံ ဒီးပဘၣ်သံလီၤ. ဒီးပမၤပသး ဒ်ထံ လၢတၢ်လူလီၤအီၤ လၢဟီၣ်ခိၣ်, ဒီးပှၤဘျၢၣ်ထီၣ် တသ့လၢၤဘၣ် အသိးန့ၣ်လီၤ. ဒီးယွၤ တမၤသံဘၣ်တၢ်ဘၣ်. မ့ၢ်အကူၣ်ထီၣ်ဝဲ ဒ်သိးအပှၤဟးဝ့ၤဝီၤဖိန့ၣ် အသု တဘၣ်တၢ်ဟီထီၣ်ကွံာ်အီၤ လၢအမဲာ်ညါ တဂ့ၤလီၤ. 15 ဒီးခဲကနံၣ်အံၤ ယဟဲကတိၤတၢ် ဒီး ယကစၢ် စီၤပၤ လၢတၢ်တမံၤအံၤ အဂ့ၢ်အကျိၤလီၤ. အဂ့ၢ်ဒ်အံၤ, ပှၤဂီၢ်မုၢ် မၤပျံၤမၤဖုးယၤ, ဒီးနကုၢ်ပိာ်မုၣ် စံးဝဲဒၣ်, ယကကတိၤတၢ် ဒီးစီၤပၤလီၤ. ဘၣ်တဘၣ် စီၤပၤ ကမၤတၢ် လၢအကုၢ်ပိာ်မုၣ် ဃ့တၢ်လီၤ. 16 အဂ့ၢ်ဒ်အံၤ, စီၤပၤ ဒိကနၣ် ဒ်သိး အကမၤပူၤမၤဖျဲး အကုၢ်ပိာ်မုၣ် ဒီးပှၤကညီ အစုပူၤ လၢအသါ ကမၤဟးဂီၤကွံာ်ယၤ, ဒီးယဖိခွါ တပူၤဃီ လၢယွၤအတၢ်ဟ့ၣ်န့ၢ်သါတၢ် အပူၤလီၤ. 17 ဒီးနကုၢ်ပိာ်မုၣ် စံးဝဲဒၣ်, ယကစၢ် စီၤပၤ အတၢ်ကတိၤ ကကဲထီၣ် တၢ်မၤမုာ်ထီၣ်က့ၤတၢ်လီၤ. အဂ့ၢ်ဒ်အံၤ, ဒ်ယွၤအကလူးတဂၤ အသိးန့ၣ် ယကစၢ် စီၤပၤမၤအသး ဒ်န့ၣ်အသိး လၢအကနီၤဖး တၢ်ဂ့ၤ ဒီးတၢ်အၢ အဆၢန့ၣ်လီၤ. ဒီးယွၤ နကစၢ် ကအိၣ်ဒီးနၤလီၤ. 18 ဒီးစီၤပၤ စံးဆၢတၢ်, ဒီးစံးဘၣ် ပိာ်မုၣ်န့ၣ်, တၢ် လၢယကသံကွၢ်နၤန့ၣ် ပာ်ခူသူၣ် တဂ့ၤ. ဒီးပိာ်မုၣ်န့ၣ် စံးဝဲဒၣ်, မ်ယကစၢ် စီၤပၤ ကတိၤလၢ်တၢ် တက့ၢ်. 19 ဒီးစီၤပၤ စံးဝဲဒၣ်, စီၤယိၤအာ် အစု အိၣ်ဒီးနၤ လၢတၢ်တဖၣ်အံၤ ခဲလၢာ် အပူၤ တမ့ၢ်ဘၣ်ဧါ. ဒီးပိာ်မုၣ် စံးဆၢတၢ် ဒီးစံးဝဲဒၣ်, နသးမူဝဲ, ယကစၢ် စီၤပၤဧၢ, ဆူစုထွဲ မ့ၢ်ဂ့ၤ, ဆူစုစ့ၣ်မ့ၢ်ဂ့ၤ, ပှၤဃၣ်အသး လၢယကစၢ် စီၤပၤ အတၢ်ကတိၤ တသ့ဘၣ် နီတဂၤဘၣ်. အဂ့ၢ်ဒ်အံၤ, နခ့နပှၤ စီၤယိၤအာ် မၤလိာ်ယၤ, ဒီးပာ် တၢ်ကတိၤ ခဲလၢာ်န့ၣ် လၢနကုၢ်ပိာ်မုၣ် အထးခိၣ်လီၤ. 20 နခ့နပှၤ စီၤယိၤအာ် မၤ တၢ်အံၤ ဒ်သိး အကဒုးအိၣ်ထီၣ် တၢ်ကတိၤ အက့ၢ်အဂီၤ တမံၤန့ၣ်လီၤ. ဒီးယကစၢ် ကူၣ်တၢ်သ့ ဒ်ယွၤ အကလူး တဂၤ အတၢ်ကူၣ်သ့ အသိးန့ၣ်, ဒ်သိး အကသ့ၣ်ညါတၢ် လၢအအိၣ် လၢဟီၣ်ခိၣ်ချၢ ခဲလၢာ်လီၤ. 21 ဒီးစီၤပၤ စံးဘၣ် စီၤယိၤအာ်, ကွၢ်ကွၢ်, ယမၤလံ တၢ်န့ၣ်တမံၤလံ. ဒီးလဲၤ, ဟဲက့ၤစိာ် ပှၤဖိၣ်သၣ်ခွါ စီၤအးဘၡါလိၣ် တက့ၢ်. 22 ဒီးစီၤယိၤအာ် ထိၣ်လီၤပှီၤအသး ဒီးတီၤလီၤကဒွံကျိာ်, ဒီးစံးထီၣ်ပတြၢၤ စီၤပၤ အဘျုးအဖှိၣ်, ဒီးစီၤယိၤအာ် စံးဝဲဒၣ်, တၢ် လၢမုၢ်မဆါ တနံၤအံၤ, နခ့နပှၤ သ့ၣ်ညါဝဲ လၢအဘၣ်ဘျုးဘၣ်ဖှိၣ် လၢနမဲာ်လီၤ, ယကစၢ် စီၤပၤဧၢ, အဂ့ၢ်ဒ်အံၤ, စီၤပၤ မၤလံ အခ့အပှၤ အတၢ်ကတိၤလံ လီၤ. 23 ဒီးစီၤယိၤအာ် ဂဲၤဆၢထၢၣ်, ဒီးလဲၤဝဲဆူ ကၡူၢ်, ဒီးဟဲစိာ် စီၤအးဘၡါလိၣ် ဆူယရူၤၡလ့ၣ် အပူၤလီၤ. 24 ဒီးစီၤပၤ စံးဝဲဒၣ်, ကက့ၤဒၣ်ဝဲဆူ အဟံၣ်ဒၣ်ဝဲ တက့ၢ်. ဒီးမ်အသု တထံၣ်ဘၣ်ယမဲာ် တဂ့ၤ. ဒီးစီၤအးဘၡါလိၣ် က့ၤဝဲဆူ အဟံၣ်ဒၣ်ဝဲ, ဒီးတထံၣ်ဘၣ် စီၤပၤအမဲာ်ဘၣ်. 25 ဒီး လၢအံၣ်စရ့လး အကျါန့ၣ် ပှၤဒိးတၢ်စံးထီၣ်ပတြၢၤ လၢအဃံအလၤ အဃိ ဒ်စီၤအးဘၡါလိၣ် အသိးန့ၣ် တအိၣ်ဘၣ် နီတဂၤဘၣ်. လၢအခီၣ်ညါသး ပၢၢ်လၢအခိၣ် ဒီ, အမဲာ် တအိၣ်ဘၣ် နီတမံၤဘၣ်. 26 တုၤအတံာ်အခိၣ်သူဒီး, (အဂ့ၢ်ဒ်အံၤ, တုၤနံၣ်ဆၢအလီၢ်ဒီး, တံာ်ဝဲ လီၤ. မ့ၢ်အခိၣ်သူ ဃၢဝဲ လၢအလိၤဒီး, တံာ်ဝဲလီၤ.) အခိၣ်သူ လီၤသယၢၢ် ၡက့လး ခံကယၤ, ဒ်စီၤပၤ အစီၤပီၢ်သၣ် အသိးန့ၣ်လီၤ. 27 ဒီး အဖိခွါ သၢဂၤ, ဒီးအဖိမုၣ်တဂၤ အိၣ်ဖျဲၣ်န့ၢ် လၢစီၤအးဘၡါလိၣ် အဂီၢ်လီၤ. ပိာ်မုၣ်တဂၤန့ၣ် အမံၤမ့ၢ် နီၢ်တၤမၢ်, ဒီးအက့ၢ်အဂီၤဂ့ၤလီၤ. 28 ဒီးစီၤအးဘၡါလိၣ် အိၣ်ဝဲ လၢယရူၤၡလ့ၣ် ခံနံၣ်ညါ, ဒီးတထံၣ်ဘၣ် စီၤပၤအမဲာ်ဘၣ်. 29 ဒီးစီၤအးဘၡါလိၣ် မၢလီၤတၢ် ဆူ စီၤယိၤအာ် အအိၣ် ဒ်သိး အကဒုးလဲၤအီၤဆူ စီၤပၤ အအိၣ်လီၤ. ဒီးဟဲဆူအအိၣ် အသးတအိၣ်ဘၣ်. ဒီးမၢလီၤကဒီး ခံဘျီတဘျီ, ဒီး ဟဲဝဲဆူ အအိၣ် အသးတအိၣ်ဘၣ်. 30 ဒီးစံးဘၣ် အခ့အပှၤ, ကွၢ်ကွၢ်, စီၤယိၤအာ် အစံာ် အိၣ်ဘူး ဒီးယစံာ်, ဒီးအိၣ်ဝဲ ဒီးဘုမုယီၤ ဖဲန့ၣ်လီၤ. လဲၤဆူးထီၣ်အီၤ လၢမ့ၣ်အူ တက့ၢ်. ဒီးစီၤအးဘၡါလိၣ် အခ့အပှၤတဖၣ်န့ၣ် လဲၤဆူးထီၣ်ကွံာ်စံာ်န့ၣ် လၢမ့ၣ်အူလီၤ. 31 ဒီးယိၤအာ် ဂဲၤဆၢထၢၣ်, ဒီးဟဲဝဲဆူ စီၤအးဘၡါလိၣ် အဟံၣ်ပူၤ, ဒီး စံးဘၣ်အီၤ, နခ့နပှၤ ဆူးထီၣ်ကွံာ် ယစံာ် လၢမ့ၣ်အူန့ၣ်မ့ၢ် အဘၣ်မနုၤလဲၣ်. 32 ဒီးစီၤအးဘၡါလိၣ် စံးဆၢ စီၤယိၤအာ်, ကွၢ်ကွၢ်, ယမၢလီၤတၢ်, ဒီးစံး, ဟဲဖဲအံၤ, ဒီးယကမၢလီၤနၤ ဆူ စီၤပၤအအိၣ် ဒ်သိးနကစံး, ယဟဲက့ၤ လၢကၡူၢ်န့ၣ်မ့ၢ် အဘၣ်မနုၤလဲၣ်. ဂ့ၤ လၢယဂီၢ် လၢယအိၣ်ဒံး ဖဲန့ၣ်လီၤ. ဒီးခဲကနံၣ်အံၤ, ဒုးထံၣ်ဘၣ်ယၤ လၢစီၤပၤအမဲာ် တက့ၢ်. ဒီး တၢ်အၢ မ့ၢ်အိၣ်လၢယပူၤ ဒီး, မ်အမၤသံယၤ တက့ၢ်. 33 ဒီးစီၤယိာ်အာ် ဟဲဆူစီၤပၤအအိၣ်, ဒီး စံးဘၣ်အီၤ, ဒီး အဝဲဒၣ် ကိးန့ၢ် စီၤအးဘၡါလိၣ်, ဒီးဟဲဝဲဆူ စီၤပၤအအိၣ်, ဒီးတီၤလီၤကဒွံကျိာ် ဒီးကျးလီၤအမဲာ် ဆူဟီၣ်ခိၣ် လၢစီၤပၤ အမဲာ်ညါ, ဒီးစီၤပၤ နၢမူ စီၤအးဘၡါလိၣ်လီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 15

1 ဒီး လၢတၢ်န့ၣ် အလီၢ်ခံ တၢ်မၤအသး လၢစီၤအးဘၡါ လိၣ်ကတဲာ်ကတီၤ လ့ၣ်ကဟၣ်တဖၣ်, ဒီးကသ့ၣ်တဖၣ်, ဒီးပှၤကညီ ယဲၢ်ဆံ ဒ်သိး အကဃ့ၢ် လၢအမဲာ်ညါ လီၤ. 2 ဒီးစီၤအးဘၡါလိၣ် ဂဲၤဆၢထၢၣ် ဂီၤဂီၤ, ဒီးဆၢထၢၣ် လၢပဲတရီ အဃၢၤ, ဒီးတုၤ ပှၤအိၣ်ဒီးအကွီၢ် တဂၤဂၤ ဟဲဆူ စီၤပၤအအိၣ် လၢတၢ်စံၣ်ညီၣ် အဂီၢ်ဒီး, တၢ်မၤအသး လၢစီၤအၤဘၡါလိၣ် ကိးန့ၢ် အီၤ, ဒီးစံးဝဲဒၣ်, န ဘၣ်ဃးဒီး ဝ့ၢ် မနုၤတဝ့ၢ်လဲၣ်. ဒီးစံးဝဲဒၣ်, နခ့နပှၤ ဘၣ်ဃးဒီး အံၣ်စရ့လး အဒူၣ်တဖၣ် တဒူၣ်လီၤ. 3 ဒီးစီၤအးဘၡါလိၣ် စံးဝဲဒၣ်, ကွၢ်, နတၢ်ဂ့ၤ, ဒီးလိၤ, ဘၣ်ဆၣ်ဒီး စီၤပၤအပှၤ လၢအဒိကနၣ် နကလုၢ်န့ၣ် တအိၣ်ဘၣ်. 4 ဒီးစီၤအးဘၡါလိၣ် စံးဝဲဒၣ်, အိ, မ့ၢ်မတၤ ကပာ်ယၤ လၢပှၤစံၣ်ညီၣ်ကွီၢ် လၢကီၢ်ပူၤ တဂၤလဲၣ်. ဒီးကယဲၢ် ပှၤအိၣ်ဒီးအကွီၢ်မ့ၢ်ဂ့ၤ, တၢ်စံၣ်ညီၣ်အလီၢ်မ့ၢ်ဂ့ၤ, ဟဲဝဲဆူယအိၣ် ဒီးယကမၤအီၤ လၢတၢ်တီတၢ်လိၤလီၤ. 5 ဒီးတုၤ ပှၤတဂၤဂၤ သုးဘူးအသး ဒ်သိး အကတီၤလီၤကဒွံကျိာ်ဒီး, တၢ်မၤအသး လၢအယူာ်ထီၣ်အစု, ဒီးဟံးန့ၢ်အီၤ, ဒီးနၢမူအီၤလီၤ. 6 ဒီးစီၤအးဘၡါလိၣ် မၤ အံၣ်စရ့လး ခဲလၢာ် လၢအဟဲ ဆူ စီၤပၤအအိၣ် လၢစံၣ်ညီၣ်တၢ်အဂီၢ် ဒ်တၢ်န့ၣ်တမံၤ အသိးလီၤ. ဒီးစီၤအးဘၡါလိၣ် ဟုၣ်န့ၢ် အံၣ်စရ့လး အပှၤကညီအသးလီၤ. 7 ဒီးလွံၢ်နံၣ်အလီၢ်ခံန့ၣ် တၢ်မၤအသး လၢစီၤအးဘၡါလိၣ် စံးဘၣ် စီၤပၤ, ဒုးလဲၤလၢ်ယၤ ဒ်သိး ယကမၤဘူၣ် တၢ်ဘၣ်ဃးဒီး တၢ်ဆိၣ် လၢယဆိၣ်တၢ် ဒီးယွၤ လၢဃ့ဘြိၣ် အပူၤန့ၣ် တက့ၢ်. 8 အဂ့ၢ်ဒ်အံၤ, လၢယအိၣ်လၢကၡူၢ် အပူၤန့ၣ် နခ့နပှၤ ဆိၣ် တၢ်ဆိၣ်တမံၤ, ဒီးစံးဝဲဒၣ်, ယွၤ မ့ၢ်ဒုးဟဲက့ၤကဒီးယၤ ဆူယရူၤၡလ့ၣ် အပူၤ သပှၢ်တၢၢ် ဒီး, ယကမၤ ယွၤအတၢ်လီၤ. 9 ဒီးစီၤပၤ စံးဘၣ်အီၤ, လဲၤတၢ်မုာ်မုာ် တက့ၢ်. ဒီးဂဲၤဆၢထၢၣ်, ဒီးလဲၤဝဲဆူ ဃ့ဘြိၣ်လီၤ. 10 ဒီးစီၤအးဘၡါလိၣ် မၢလီၤ ပှၤကွၢ်ဟုၣ်တၢ် လၢအံၣ်စရ့လးအဒူၣ် ခဲလၢာ် အကျါ ဒီးစံးဝဲဒၣ်, တုၤသု နၢ်ဟူ ကွဲၤအသီၣ်ဒီး, သုဘၣ်စံး, စီၤအးဘၡါလိၣ် ကဲစီၤပၤ လၢဃ့ဘြိၣ် အပူၤလီၤ. 11 ဒီးပှၤခံကယၤ ဟးဝဲ လၢယရူၤၡလ့ၣ် အပူၤအိၣ် ဒီးစီၤအးဘၡါလိၣ်လီၤ. တၢ် ကိးန့ၢ် အီၤ, ဒီးလဲၤဝဲ တီတီလိၤလိၤ, ဒီးတသ့ၣ်ညါဘၣ် တၢ်နီတမံၤဘၣ်. 12 ဒီးစီၤအးဘၡါလိၣ် မၢလီၤတၢ် ဆူပှၤကံလိၤဖိ စီၤအဃံသဖ့ၤလး, ပှၤကူၣ်လိာ်အသး ဒီးစီၤဒၤဝံး, လၢအဝ့ၢ် ကံလိၤအပူၤ ဖဲအလုၢ်တၢ် အဖၢမုၢ်လီၤ. ဒီးတၢ်အၢၣ်လီၤအၢန့ၣ် ဆူၣ်ထီၣ်ဝဲ, ဒီးပှၤလဲၤတၢ်, ဒီးအါထီၣ် ဒီးစီၤအးဘၡါလိၣ်န့ၣ်လီၤ. 13 ဒီးကလူးတဂၤ ဟဲဆူစီၤဒၤဝံးအအိၣ်, ဒီးစံးဝဲဒၣ်, အံၣ်စရ့လး အပှၤကညီတဖၣ် အသးအိၣ် ထွဲစီၤအးဘၡါလိၣ်အခံလီၤ. 14 ဒီးစီၤဒၤဝံး စံးဘၣ် အခ့အပှၤ ခဲလၢာ် လၢအအိၣ်ဒီးအီၤ လၢယရူၤၡလ့ၣ် အပူၤန့ၣ်, ဂဲၤဆၢထၢၣ်, ဒီးဃ့ၢ်သကိး တက့ၢ်. မ့တမ့ၢ်ဘၣ် ဒ်န့ၣ်ဒီး ပတပူၤဖျဲး ဒီးစီၤအးဘၡါလိၣ်ဘၣ်. ဟးထီၣ် ချ့ချ့ တက့ၢ်. ကချုးန့ၣ် ဘၣ်ဖုး ပှၤ သတူာ်ကလာ်, ဒီးကဒုးဘၣ် ပှၤ လၢတၢ်အၢ, ဒီးကကျီကွံာ်ဝ့ၢ် လၢနးအကနၣ်လီၤ. 15 ဒီးစီၤပၤ အခ့အပှၤ စံးဘၣ် စီၤပၤ, ကွၢ်ကွၢ်, နခ့နပှၤတဖၣ်န့ၣ်, ကမၤဖဲဒၣ် တၢ် လၢယကစၢ် စီၤပၤ ကဃုထၢဝဲ တမံၤလၢ်လၢ်လီၤ. 16 ဒီးစီၤပၤ ဟးထီၣ် ဒီးအပှၤဟံၣ်ဖိ ခဲလၢာ် အိၣ်ဒီးအီၤ, ဒီးစီၤပၤ ပာ်လီၤတဲာ် ပှၤသံၣ်မါ ဆံဆဲၣ်ဂၤ ဒ်သိး အကပၢၤဟံၣ်န့ၣ်လီၤ. 17 ဒီးစီၤပၤ ဟးထီၣ် ဒီးပှၤဂီၢ်မုၢ် ခဲလၢာ် အိၣ်ဒီးအီၤ, ဒီးအိၣ်ကတီၢ် လၢအလီၢ်အိၣ်ယံၤလီၤ. 18 ဒီး အခ့အပှၤ ခဲလၢာ်န့ၣ် လဲၤပူၤကွံာ် လၢအဃၢၤ, ဒီးပှၤကရံသးဖိ ခဲလၢာ်, ပှၤဖ့ၤလ့းဖိ ခဲလၢာ်, ဒီးပှၤကံးတံးဖိ ခဲလၢာ်, ပှၤဃုကယၤ လၢအဟဲဒီးအီၤ လၢကၤသး အပူၤန့ၣ် လဲၤတၢ် လၢစီၤပၤ အမဲာ်ညါလီၤ. 19 ဒီးစီၤပၤ စံးဘၣ် ပှၤကံးတံးဖိ စီၤအံတဲၤ, နလဲၤ စ့ၢ်ကီး ဒီးပှၤမ့ၢ်အဘၣ်မနုၤလဲၣ်. က့ၤဆူနလီၢ် ဒီးအိၣ်ဒီးစီၤပၤ တက့ၢ်. အဂ့ၢ်ဒ်အံၤ, နမ့ၢ် ပှၤတခီဘီမုၢ်ဖိ, ဒီးပှၤဘၣ်တၢ်ဟီထီၣ်ကွံာ် လၢနလီၢ်လီၤ. 20 နဟဲမဟါန့ၣ်, ယကမၢ နဟးဝ့ၤဝီၤတၢ် ဒီးပှၤမဆါတနံၤအံၤဧါ. ယကလဲၤတၢ် ဖဲယလဲၤတၢ်လီၤ. က့ၤက့ၤနဲ, ဒီးက့ၤစိာ် နဒီပုၢ်ဝဲၢ်န့ၣ် တက့ၢ်. မ်တၢ်ဘျုးတၢ်ဖှိၣ်, ဒီးတၢ်မ့ၢ်တၢ်တီ အိၣ်ဒီးနၤ တက့ၢ်. 21 ဒီးစီၤအံတဲၤ စံးဆၢ စီၤပၤ ဒီးစံးဝဲဒၣ်, ယွၤ မူဝဲ, ဒီးယကစၢ် မူဝဲ, ဖဲဒၣ်အလီၢ် လၢယကစၢ် စီၤပၤ အိၣ်ဝဲ လၢတၢ်သံအပူၤမ့ၢ်ဂ့ၤ, တၢ်မူအပူၤမ့ၢ်ဂ့ၤ, နခ့နပှၤ ကအိၣ်ဖဲန့ၣ် စ့ၢ်ကီး လီၤ. 22 ဒီးစီၤဒၤဝံး စံးဘၣ် စီၤအံတဲၤ လဲၤတၢ်, ဒီးခီဂာ်တၢ် တက့ၢ်. ဒီးပှၤကံးတံးဖိ စီၤအံတဲၤ လဲၤခီဂာ်တၢ်, ဒီး အပှၤကညီ ခဲလၢာ်, ဒီးဖိဒံဖိသၣ် လၢအအိၣ်ဒီးအီၤလီၤ. 23 ဒီးပှၤကီၢ်ဖိ ခဲလၢာ် ဟီၣ်ဝဲ လၢအသီၣ်ဖးဒိၣ်, ဒီးပှၤဂီၢ်မုၢ် ခီဂာ်တၢ် ခဲလၢာ်, ဒီးစီၤပၤ အကစၢ်ဒၣ်ဝဲန့ၣ် ခီဂာ် ထံကျိကံဒြိၣ် ဒီးပှၤခဲလၢာ် ခီဂာ်တၢ် ဆူပှၢ်လၢ်ကျါအကျဲန့ၣ်လီၤ. 24 ဒီးကွၢ်ကွၢ်, စီၤစၤဒိး စ့ၢ်ကီး, ဒီးပှၤလ့ၤဝံဖိ ခဲလၢာ် အိၣ်ဒီးအီၤ, ဒီးစိာ်ဝဲ လၢယွၤ အတၢ်အၢၣ်လီၤအီလီၤ အတလါ ဒီးပာ်လီၤ ယွၤအတလါလီၤ. ဒီးစီၤအ့ဘယၤသၢ် လဲၤထီၣ်ဝဲ တုၤလီၤ လၢပှၤဂီၢ်မုၢ် ခဲလၢာ် ဟးထီၣ်ကွံာ် လၢဝ့ၢ်ပူၤဝံၤဝဲလီၤ. 25 ဒီးစီၤဒၤဝံး စံးဘၣ် စီၤစၤဒိး, က့ၤစိာ် ယွၤအတလါန့ၣ် ဆူဝ့ၢ်ပူၤ တက့ၢ်. ယမ့ၢ်ဘၣ်ဘျုးဘၣ်ဖှိၣ် လၢယွၤအမဲာ် ဒီး, ကဒုးဟဲက့ၤကဒါယၤ, ဒီးကဒုးနဲၣ်ယၤ လၢအဝဲန့ၣ်, ဒီးအအိၣ်အလီၢ်လီၤ. 26 ဒီးမ့ၢ်စံးဒ်အံၤ, တဘၣ်ဘၣ်ယသး လၢနၤဘၣ်ဒီး, ကွၢ်ကွၢ်, ယၤလီၤ. မ်အမၤယၤ ဖဲအဂ့ၤ လၢအမဲာ်တက့ၢ်. 27 ဒီးစီၤပၤ စံးဘၣ် ပှၤလုၢ်တၢ်အဒိၣ် စီၤစၤဒိး, နမ့ၢ် ပှၤထံၣ် တၢ်တမ့ၢ်ဘၣ်ဧါ. က့ၤက့ၤမုာ်မုာ် ဆူဝ့ၢ်ပူၤ ဒီးသုဖိခွါ ခံဂၤ အိၣ်ဒီးသု, နဖိခွါ စီၤအဃံမ့ၤဧး, ဒီးစီၤအ့ဘယၤသၢ် အဖိခွါ စီၤယိနၤသၣ်န့ၣ် တက့ၢ်. 28 ကွၢ်တက့ၢ်. ယ ကအိၣ်လၢပှၢ်မုၢ်ကနၢ အတၢ်ပျီပူၤ တုၤတၢ်ကတိၤ ဟဲ လၢသုအိၣ် လၢပှၢ်မုၢ်ကနၢ အတၢ်ပျီပူၤ တုၤတၢ်ကတိၤ ဟဲ လၢသုအိၣ် လၢအကဒုးနဲၣ် ယတၢ်လီၤ. 29 ဒီးစီၤစၤဒိး ဒီးစီၤအ့ဘယၤသၢ်, စိာ်က့ၤ ယွၤအတလါ ဆူယရူၤၡလ့ၣ် အပူၤ, ဒီးအိၣ်ဝဲ ဖဲန့ၣ်လီၤ. 30 ဒီးစီၤဒၤဝံး လဲၤထီၣ် ကစၢၢ် သ့ၣ်စၤယံးအလိၤ, ဒီးလဲၤဝဲ, ဒီးဟီၣ်ဝဲ, ဒီးအခိၣ် ကျၢၢ်ဘၢအသး, ဒီးလဲၤတၢ်အခီၣ်ဘ့ၣ်ဆ့, ဒီး ကယဲၢ် ပှၤလၢအအိၣ်ဒီးအီၤ ခဲလၢာ်န့ၣ် ကျၢၢ်ဘၢအခိၣ်, ဒီးလဲၤဝဲ, ဒီးဟီၣ်ဝဲ လၢအလဲၤတၢ် အဖၢမုၢ်လီၤ. 31 ဒီးပှၤ ဒုးနဲၣ် စီၤဒၤဝံး, ဒီးစံးဝဲဒၣ်, စီၤအဃံသဖ့ၤလး အိၣ်ဝဲ လၢပှၤအၢၣ်လီၤတၢ်အၢ အကျါ ဒီးစီၤအးဘၡါလိၣ်န့ၣ်လီၤ. ဒီးစီၤဒၤဝံး စံးဝဲဒၣ်, ယွၤဧၢ, ဒုးကဲထီၣ်လၢ် စီၤအဃံသဖ့ၤလး အတၢ်ကူၣ်လိာ်အသးန့ၣ် လၢတၢ်ကလီကလီ တက့ၢ်. 32 ဒီးတၢ်မၤအသး တုၤ စီၤဒၤဝံးဟဲ တုၤလၢတၢ်ဒီခိၣ် ဖဲအဘူၣ်ထီၣ်ဘါထီၣ်ယွၤဒီး, ကွၢ်ကွၢ်, ပှၤအၢ်ကးဖိ စီၤဃူၡဲၤ ဟဲသဂၢၢ်အီၤ, အိၣ်ဒီး အဆ့ယာ်ကွံာ်, ဒီးဟီၣ်ခိၣ် အကမူၣ် အိၣ်လၢအခိၣ်လီၤ. 33 ဒီးစီၤဒၤဝံး စံးဘၣ်အီၤ, နမ့ၢ်လဲၤခီဂာ်တၢ် ဒီးယၤဒီး, နကကဲထီၣ် တၢ်ဝံတၢ်ဃၢ လၢယဂီၢ်လီၤ. 34 မ့မ့ၢ်နမ့ၢ် က့ၤဆူဝ့ၢ်ပူၤ, ဒီးစံးဘၣ် စီၤအးဘၡါလိၣ်, ယကကဲထီၣ် နခ့နပှၤ, စီၤပၤဧၢ, ယမ့ၢ်နပၢ် အခ့အပှၤ လၢပျၢၤလံၤလံၤ, ဒီးခဲကနံၣ်အံၤ ယကကဲထီၣ် နခ့နပှၤ စ့ၢ်ကီး လီၤန့ၣ် ဒီး, နကမၤဟးဂီၤဘၣ် စီၤအဃံသဖ့ၤလး အတၢ်ကူၣ်လိာ် အသးန့ၣ် လၢယဂီၢ်လီၤ. 35 ဒီးပှၤလုၢ်တၢ်အဒိၣ် စီၤစၤဒိး, ဒီးစီၤအ့ဘယၤသၢ် အိၣ်ဒီးနၤ ဖဲန့ၣ် တမ့ၢ်ဘၣ်ဧါ. ဒီးကယဲၢ် တၢ် လၢနကနၢ်ဟူ လၢစီၤပၤ အဟံၣ်ပူၤ တမံၤလၢ်လၢ်န့ၣ် တၢ်ကမၤအသး လၢနဘၣ်စံးဘၣ် ပှၤလုၢ်တၢ်အဒိၣ် စီၤစၤဒိး, ဒီးစီၤအ့ဘယၤသၢ်လီၤ. 36 ကွၢ်ကွၢ်, အဖိခွါ ခံဂၤ အိၣ်ဒီးအီၤဖဲန့ၣ်, စီၤစၤဒိး အဖိခွါ စီၤအဃံ မ့ၤဧး, ဒီးစီၤအ့ဘယၤသၢ် အဖိခွါ စီၤယိနၤသၣ်, ဒီးသု ဘၣ်ဟ့ၣ်ယုၢ်ယၤ လၢကယဲၢ် တၢ် လၢသု နၢ်ဟူ လၢအဝဲသ့ၣ် အစုပူၤလီၤ. 37 ဒီးစီၤဃူၡဲၤ စီၤဒၤဝံးအသကိး ဟဲနုာ် လၢဝ့ၢ်ပူၤ, ဒီးစီၤအးဘၡါလိၣ် ဟဲနုာ် လၢယရူၤၡလ့ၣ် အပူၤလီၤ.

1 ဒီးတုၤ စီၤဒၤဝံး လဲၤပူၤကွံာ် တၢ်ဒီခိၣ် တစဲးဒီး, ကွၢ်ကွၢ်, စီၤမဖံဘိၤၡ့း အခ့အပှၤ စီၤစံဘၤ ဟဲသဂၢၢ်အီၤ, အိၣ်ဒီး ကသ့ၣ်ယီၤ လၢအဂီၤကၢ်အသး ခံဒု, ဒီးကိၣ်အလိၣ် ခံကယၤ, ဒီးစပံးသၣ်ဃ့အကူၤ တကယၤ, ဒီးတၢ်ကိၢ်အကတီၢ် အတၤသၣ် တကယၤ, ဒီးစပံးထံဒၢတၢ်ဖံး တဖျၢၣ် အိၣ်ဝဲ လၢအလိၤလီၤ. 2 ဒီးစီၤပၤ စံးဘၣ် စီၤစံဘၤ, တၢ်အံၤတဖၣ် အိၣ်ဒီးနၤမ့ၢ် ဒ်လဲၣ်. ဒီးစီၤစံဘၤ စံးဝဲဒၣ်, ကသ့ၣ်ယီၤ အိၣ်လၢစီၤပၤ အပှၤဟံၣ်ဖိ အဂီၢ်ဒ်သိး အကဒိးအီၤ, ဒီးကိၣ် ဒီးတၢ်ကိၢ်အကတီၢ် အတၤသၣ် လၢပှၤဖိၣ်သၣ်ခွါ အတၢ်အီၣ်အဂီၢ်, ဒီးစပံးထံန့ၣ် အိၣ်ဝဲ ဒ်သိး ပှၤလၢအလီၤဘှါ လၢပှၢ်မုၢ်ကနၢန့ၣ် ကအီဘၣ်ဝဲလီၤ. 3 ဒီးစီၤပၤ စံးဝဲဒၣ်, ဒီးနကစၢ် အဖိခွါန့ၣ်မ့ၢ် အအိၣ်ဖဲလဲၣ်. ဒီးစီၤစံဘၤ စံးဘၣ် စီၤပၤ, ကွၢ်ကွၢ်, အိၣ်ဝဲ လၢယရူၤၡလ့ၣ် အပူၤလီၤ. အဂ့ၢ်ဒ်အံၤ, စံးဝဲဒၣ်, တၢ် လၢမုၢ်မဆါ တနံၤအံၤ အံၣ်စရ့လး အပှၤဟံၣ်ဖိ ကဟ့ၣ်က့ၤယၤ လၢယပၢ်အဘီအမုၢ်န့ၣ်လီၤ. 4 ဒီးစီၤပၤ စံးဘၣ် စီၤစံဘၤ, ကွၢ်ကွၢ်, ကယဲၢ် စီၤမဖံဘိၤၡ့းအတၢ် မ့ၢ်နတၢ် ခဲလၢာ်လီၤ. ဒီးစီၤစံဘၤ စံးဝဲဒၣ်, ယ တီၤလီၤကဒွံကျိာ် လၢနမဲာ်ညါလီၤ. မ်ယဘၣ်ဘျုးဘၣ်ဖှိၣ် လၢနမဲာ်တက့ၢ်. ယကစၢ် စီၤပၤဧၢ. 5 ဒီးတုၤ စီၤပၤ ဒၤဝံး ဟဲ ပၢၢ်လၢဘၤဃူရံၣ်ဒီး, ကွၢ်ကွၢ်, ပှၤလၢစီၤစီလူး အပှၤဟံၣ်ဖိ အကျါ တဂၤ ဟဲထီၣ်ဖဲန့ၣ်, အမံၤမ့ၢ် စီၤၡံမံၤ, စီၤကရၤ အဖိခွါလီၤ. ဟဲထီၣ်ဝဲ ဒီးဟဲထီၣ် ဒီးဆိၣ်အၢတၢ်လီၤ. 6 ဒီးကွံာ် စီၤဒၤဝံး, ဒီးစီၤပၤဒၤ ဝံး အခ့အပှၤ ခဲလၢာ် လၢလၢၢ်, ဒီးပှၤဂီၢ်မုၢ် ဒီးပှၤအဆူၣ် ခဲလၢာ် အိၣ်ဝဲ လၢအစုထွဲ ဒီးအစုစ့ၣ်လီၤ. 7 ဒီး လၢစီၤၡံမံၤ ဆိၣ်အၢတၢ်န့ၣ် စံးဝဲ ဒ်အံၤ, ဟးထီၣ်, ဟးထီၣ်, တၢ်သွံၣ် အပှၤကညီဧၢ, ပှၤဘလးယဧၤလးဖိဧၢ. 8 ယွၤ ဟ့ၣ်ကၣ်လံနၤ လၢကယဲၢ် စီၤစီလူး အပှၤဟံၣ်ဖိ အသွံၣ်လံ, ပှၤလၢန ကဲစီၤပၤ လၢအလီၢ်, ဒီးယွၤ ဟ့ၣ်လီၤလံ နဘီနမုၢ် လၢနဖိခွါ စီၤအးဘၡါလိၣ် အစုပူၤလံ. ဒီးကွၢ်ကွၢ်, နဘၣ်တၢ်ဖီၣ်န့ၢ်နၤ လၢနတၢ်အၢဒၣ်နဲလီၤ. အဂ့ၢ်ဒ်အံၤ, နမ့ၢ်တၢ်သွံၣ် အပှၤကညီလီၤ. 9 ဒီးနီၢ်စရူၤယၤ အဖိခွါ စီၤအဘံၡဲၤ စံးဘၣ် စီၤပၤ, ထွံၣ်သံတဒုအံၤ ကဆိၣ်အၢ ယကစၢ် စီၤပၤန့ၣ်မ့ၢ် အဘၣ်မနုၤလဲၣ်. ဒုးလဲၤခီဂာ်လၢ်ယၤ တက့ၢ်, ဒီးယကဒီၣ်တဲာ် အကိာ်လီၤ. 10 ဒီးစီၤပၤ စံးဝဲဒၣ်, တၢ်ဘၣ်ဃးဒီး ယၤ ဒီးသုမ့ၢ်ဒ်လဲၣ်, နီၢ်စရူၤယၤ အဖိခွါသ့ၣ်ဧၢ, ကဆိၣ်အၢဒၣ်ဝဲ တက့ၢ်. ဒီး ယွၤမ့ၢ် စံးဘၣ်အီၤ, ဆိၣ်အၢ စီၤဒၤဝံးန့ၣ် ဒီး, မ့ၢ်မတၤ ကစံး, နမၤဒ်န့ၣ်မ့ၢ် အဘၣ်မနုၤလဲၣ်န့ၣ် တဂၤလဲၣ်. 11 ဒီစီၤဒၤဝံး စံးဘၣ် စီၤအဘံၡဲၤ ဒီး အခ့အပှၤ ခဲလၢာ်, ကွၢ်ကွၢ်, ယဖိခွါ လၢအဟဲထီၣ် လၢယပှံာ်ပူၤ တဂၤ ဃု ယသးသမူလီၤ. ခဲကနံၣ်အံၤ, ပှၤဘံၣ်ယၤမံၣ်ဖိအံၤ ကမၤဒိၣ် တက့ၢ်မး ဆံးဒိၣ်လဲၣ်. တြီအီၤ တဂ့ၤ. ကဆိၣ်ဒၣ်ဝဲ တက့ၢ်. အဂ့ၢ်ဒ်အံၤ ယွၤ မၤလိာ်အီၤလီၤ. 12 ဘၣ်တဘၣ် ယွၤ ကကွၢ်လီၤ ယတၢ်နးတၢ်ဖှီၣ်, ဒီးယွၤ ကဟ့ၣ်ကၣ်ယၤ လၢတၢ်ဂ့ၤ လၢအတၢ်ဆိၣ်အၢ လၢမုၢ်မဆါ တနံၤအံၤ အဃိလီၤ. 13 ဒီးစီၤဒၤဝံး ဒီးအပှၤကညီ လဲၤတၢ် လၢကျဲ, ဒီးစီၤၡံမံၤ လဲၤဝဲ လၢကစၢၢ်အကပၤသဃီၤ ဒီးအီၤ, ဒီးလဲၤဝဲ, ဒီး ဆိၣ်အၢဝဲ, ဒီးကွံာ်အီၤ လၢလၢၢ်, ဒီးကွံာ်ဝဲ လၢဟီၣ်ခိၣ် အကမူၣ်လီၤ. 14 ဒီးစီၤပၤ ဒီးပှၤဂီၢ်မုၢ် လၢအအိၣ်ဒီးအီၤ ခဲလၢာ်, ဟဲဝဲ, ဒီးတၢ်ဘှံးအသး, ဒီးအိၣ်ဘှံးဝဲ ဖဲန့ၣ်လီၤ. 15 ဒီးစီၤအးဘၡါလိၣ်, ဒီးပှၤဂီၢ်မုၢ် ခဲလၢာ် လၢအံၣ်စရ့လး အပှၤကညီ အကျါန့ၣ် ဟဲဝဲဆူ ယရူၤၡလ့ၣ်, ဒီးစီၤဃံသဖ့ၤလး အိၣ်ဝဲ ဒီးအီၤလီၤ. 16 ဒီးတၢ်မၤအသး တုၤ စီၤဒၤဝံး အတံၤအသကိး ပှၤအၢ်ကးဖိ စီၤဃူၡဲၤ ဟဲဝဲဆူ စီၤအၤဘၡါလိၣ် အအိၣ်န့ၣ် ဒီး, စီၤဃူၡဲၤ စံးဘၣ် စီၤအးဘၡါလိၣ်, မ်စီၤပၤ မူဝဲ တက့ၢ်, မ်စီၤပၤ မူဝဲ တက့ၢ်. 17 ဒီးစီၤအးဘၡါလိၣ် စံးဘၣ် စီၤဃူၡဲၤ, အအံၤမ့ၢ်နဘျုးနဖှိၣ် လၢနမၤနသကိး စ့ၢ်ကီးဧါ. နတလဲၤဘၣ် ဒီးနတံၤနသကိး မ့ၢ်အဘၣ်မနုၤလဲၣ်. 18 ဒီးစီၤဃူၡဲၤ စံးဘၣ် စီၤအးဘၡါလိၣ်, တမ့ၢ်ဘၣ်. ပှၤ လၢယွၤဒီးပှၤဂီၢ်မုၢ်အံၤ, ဒီးအံၣ်စရ့လး အပှၤကညီ ခဲလၢာ် ဃုထၢအီၤတဂၤန့ၣ် ယကကဲထီၣ် အတၢ်, ဒီးယ ကအိၣ်ဒီးအီၤလီၤ 19 မၤကဒီးတစု ယကမၤဘၣ် မတၤ အတၢ် တဂၤလဲၣ်. လၢအဖိခွါ အမဲာ်ညါ တမ့ၢ်ဘၣ်ဧါ. ဒ်ယမၤတၢ် လၢနပၢ် အမဲာ်ညါ အသိးန့ၣ် ယကမ့ၢ်တၢ် ဒ်န့ၣ် လၢနမဲာ်ညါလီၤ. 20 ဒီးစီၤအးဘၡါလိၣ် စံးဘၣ် စီၤအဃံသဖ့းလး, ပကမၤ ဒ်လဲၣ်ဒ်လဲၣ်န့ၣ် ကူၣ်လိာ်သုသး လၢသုကျါတက့ၢ်. 21 ဒီးစီၤအဃံသဖ့ၤလး စံးဘၣ် စီၤအးဘၡါလိၣ်, လဲၤနုာ် လၢနပၢ်အသံၣ်အမါ လၢအပာ်လီၤတဲာ်ဝဲ လၢအကပၢၤဟံၣ်တဖၣ် အအိၣ် တက့ၢ်. ဒီးအံၣ်စရ့လး ခဲလၢာ် ကနၢ်ဟူ လၢနပၢ်သးဘၣ်အၢနၤ, ဒီး ကယဲၢ် ပှၤလၢအအိၣ်ဒီးနၤ ခဲလၢာ်န့ၣ်, အစု ကဆူၣ်ထီၣ်လီၤ. 22 ဒီးပှၤသူၣ် စီၤအးဘၡါလိၣ်အဒဲ လၢဟံၣ်ခိၣ်, ဒီးစီၤအးဘၡါလိၣ် လဲၤနုာ် လၢအပၢ်အသံၣ်အမါတဖၣ် အအိၣ် လၢအံၣ်စရ့လး ခဲလၢာ် အမဲာ်ညါလီၤ. 23 ဒီးတၢ် လၢမုၢ်နံၤတဖၣ်န့ၣ် စီၤအဃံသဖ့ၤလး အကူၣ်တၢ် လၢအဒုးကူၣ်ပှၤဂၤန့ၣ် မၤသး ဒ်ပှၤသံကွၢ်တၢ် လၢယွၤကလုၢ် အသိးန့ၣ်လီၤ. ကယဲၢ် စီၤအဃံသဖ့ၤလး အဒုးကူၣ်တၢ် မၤသးဒ်န့ၣ်ဒီး စီၤဒၤဝံး ဒီးစီၤအးဘၡါလိၣ် ခံဂၤလိာ်လီၤ.

1 ဒီးအဃံသဖ့ၤလး စံးဘၣ် စီၤအးဘၡါလိၣ်, ဒုးဃုထၢ ယၤ လၢပှၤတကလးခံကထိ တက့ၢ်. ဒီးယကဂဲၤဆၢထၢၣ် ဒီးယကလူၤ စီၤဒၤဝံး ခဲမုၢ်နၤအံၤလီၤ. 2 ဒီးယကမၤချုးန့ၢ်အီၤ, ဖဲတၢ်ဘှံးအသး, ဒီးအစုလီၤဘှါ, ဒီးယ ကမၤပျံၤအီၤ, ဒီး ကယဲၢ် ပှၤလၢအအိၣ်ဒီးအီၤ ခဲလၢာ်န့ၣ် ကဃ့ၢ်ထီၣ်ကွံာ်, ဒီးယကကျီကွံာ် ထဲစီၤပၤ တဂၤဧိၤ လီၤ. 3 ဒီးယကဒုးဟဲက့ၤ ပှၤဂီၢ်မုၢ် ခဲလၢာ် ဆူနအိၣ်လီၤ. ပှၤလၢနဃုန့ၢ်အီၤန့ၣ် မၤသး ဒ်ပှၤခဲလၢာ် ဟဲက့ၤ အသိးန့ၣ်လီၤ. ပှၤဂီၢ်မုၢ် ခဲလၢာ် ကအိၣ်မုာ်အိၣ်ခုၣ်လီၤ. 4 ဒီးတၢ်ကတိၤန့ၣ် လိၤဝဲ လၢစီၤအးဘၡါလိၣ် အမဲာ်, ဒီးအံၣ်စရ့လး အပှၤသူၣ်က့သးပှၢ် အမဲာ်လီၤ. 5 ဒီးစီၤအးဘၡါလိၣ် စံးဝဲဒၣ်, ကိးန့ၢ် ပှၤအၢ်ကးဖိ စီၤဃူၡဲၤ စ့ၢ်ကီး တက့ၢ်. မ့ၢ်မနုၤ အိၣ်လၢအထးခိၣ်န့ၣ် ပကနၢ်ဟူသကိး စ့ၢ်ကီး တက့ၢ်. 6 ဒီးစီၤဃူၡဲၤ ဟဲဆူစီၤအးဘၡါလိၣ်အအိၣ်, ဒီးစီၤအးဘၡါလိၣ် ကတိၤတၢ် ဒီးအီၤ, ဒီးစံးဝဲဒၣ်, စီၤအဃံသဖ့ၤလး ကတိၤတၢ် ဒ်တၢ်ကတိၤအံၤ အသိးန့ၣ်, ပဘၣ်မၤ အတၢ်ကတိၤန့ၣ် ဧါ, မ့တမ့ၢ်ဘၣ်ဒီး, ကတိၤတၢ်နဲ တက့ၢ်. 7 ဒီးစီၤဃူၡဲၤ စံးဘၣ် စီၤအးဘၡါလိၣ်, အအံၤတဘျီ စီၤအဃံသဖ့ၤလး အကူၣ်ထီၣ်တၢ် လၢအဒုးကူၣ်ထီၣ် ပှၤ တဂ့ၤဘၣ်. 8 ဒီးစီၤဃူၡဲၤ စံးဝဲဒၣ်, နသ့ၣ်ညါနပၢ်, ဒီး အပှၤကညီတဖၣ် လၢအမ့ၢ် ပှၤအဆူၣ်, ဒီးအသးဆါ, ဒ်တၤသူမိၢ် လၢပှၤဟုၣ်န့ၢ်အဖိ လၢပှၢ်လၢ်ကျါ အသိးန့ၣ်, ဒီးနပၢ်မ့ၢ် ပှၤသုးဖိ ဒီးတအိၣ်ဘၣ် သီတနၤကျၢၤ ဒီးပှၤဂီၢ်မုၢ်ဘၣ်. 9 ကွၢ်ကွၢ်, အိၣ်ခူသူၣ်ဝဲ ခဲကနံၣ်အံၤ, လၢတၢ်ပူၤတပူၤပူၤ, မ့တမ့ၢ်ဘၣ် ဒ်န့ၣ်ဒီး, အိၣ်ဝဲ လၢအလီၢ် တပူၤပူၤ, ဒီးတုၤ ပှၤတနီၤနီၤ လီၤဃံၤသီဒီး, တၢ်ကမၤအသး လၢဖဲဒၣ် ပှၤလၢအနၢ်ဟူဝဲ တဂၤလၢ်လၢ်န့ၣ် ကစံးဝဲဒၣ်, တၢ်မၤသံတမံၤ အိၣ်ဝဲ လၢပှၤ လၢအပိာ် စီၤအးဘၡါလိၣ်အခံတဖၣ် အကျါန့ၣ်လီၤ. 10 ဒီးပှၤအဆူၣ် လၢအသးမၤသး ဒ်ခ့ယုၢ်အသး အသိးန့ၣ် ကပှံၢ်ဝဲ သပှၢ်တၢၢ်လီၤ. အဂ့ၢ်ဒ်အံၤ, အံၣ်စရ့လး ခဲလၢာ်သ့ၣ်ညါဝဲ လၢနပၢ်မ့ၢ် ပှၤအဆူၣ်, ဒီးပှၤအိၣ်ဒီးအီၤတဖၣ်မ့ၢ် ပှၤအဆူၣ်လီၤ. 11 မၤသးဒ်န့ၣ်ဒီး ယဟ့ၣ် တၢ်ကူၣ် လၢတၢ်ကဒုးအိၣ်ဖှိၣ်ရိဖှိၣ် အံၣ်စရ့လး ဆူနအိၣ်လၢဒၣ် ပၢၢ်လၢဘ့ၢ်ၡဘၤ, အါဝဲ ဒ်မဲးဧိၤဟီၣ်ဧိၤ လၢပီၣ်လဲၣ်နံၤ အသိးန့ၣ်, ဒီး လၢနကလဲၤဒုးတၢ် နကစၢ်ဒၣ်နဲ လီၤ. 12 ဒီးပကလီၤဘၣ် အလိၤ လၢအလီၢ် ဖဲပှၤကထံၣ်န့ၢ်အီၤ, ဒီးပကဟဲလီၤ လၢအလိၤ ဒ်ပစီၤထံလီၤဘၣ် လၢဟီၣ်ခိၣ်ချၢ အသိးန့ၣ်, ဒီး လၢအဝဲဒၣ်, ဒီး လၢပှၤအိၣ်ဒီး အီၤ ခဲလၢာ် အကျါန့ၣ် တၢ်တပာ်လီၤတဲာ်ဘၣ်အီၤ နီတဂၤဘၣ်. 13 ဒီးမ့ၢ်လဲၤနုာ် အိၣ်လၢဝ့ၢ်တဝ့ၢ်ဝ့ၢ်အပူၤ ဒီး, အံၣ်စရ့လး ခဲလၢာ် ကဟဲစိာ်ပျံၤတဖၣ် ဆူဝ့ၢ်တဝ့ၢ်န့ၣ်, ဒီးပကထုးန့ၢ်အီၤ ဆူထံလိာ်ပူၤ တုၤလၢၢ်တအိၣ်လီၤတဲာ်ဘၣ်ဖဲန့ၣ် နီတဖျၢၣ်ဘၣ်. 14 ဒီးစီၤအးဘၡါလိၣ်, ဒီးအံၣ်စရ့လး အပှၤကညီ ခဲလၢာ် စံးဝဲဒၣ်, ပှၤအၢ်ကးဖိ စီၤဃူၡဲၤ အတၢ်ဟ့ၣ်ကူၣ်တၢ်တမံၤ, ဂ့ၤန့ၢ် စီၤအဃံသဖ့ၤလး အကူၣ်တၢ် တက့ၢ်လီၤ. အဂ့ၢ်ဒ်အံၤ, ယွၤ မၤလိာ်တၢ် ဒ်သိး စီၤအဃံသဖ့ၤလး အဒုးကူၣ် တၢ်ဂ့ၤတမံၤန့ၣ် ကတုၤ လၢတၢ်ဟးဂီၤ, ဒ်သိး ယွၤ ကဒုးဘၣ် စီၤအးဘၡါလိၣ် လၢတၢ်အၢလီၤ. 15 ဒီးစီၤဃူၡဲ စံးဘၣ် ပှၤလုၢ်တၢ်အဒိၣ် စီၤစၤဒိး, ဒီးစီၤအ့ဘယၤသၢ်, စီၤအဃံသဖ့ၤလး ဒုးကူၣ်ထီၣ် စီၤအးဘၡါလိၣ် ဒီးအံၣ်စရ့လး အပှၤသူၣ်က့သးပှၢ် ဒ်အံၤဒ်နုၤ, ဒီးယ ဒုးကူၣ်ထီၣ်ယဲတၢ် ဒ်အံၤဒ်နုၤလီၤ. 16 ဒီးခဲကနံၣ်အံၤ မၢလီၤတၢ် ချ့ချ့, ဒီး ဒုးနဲၣ် စီၤဒၤဝံး, ဒီးစံး, အိၣ် သီတနၤကျၢၤ လၢပှၢ်မုၢ်ကနၢ အတၢ်ပျီပူၤ တဂ့ၤ, ဒီးခီဂာ်တၢ် သပှၢ်တၢၢ် တက့ၢ်. စီၤပၤ ဒီးပှၤအိၣ်ဒီးအီၤ ခဲလၢာ် ကဘၣ် တၢ်ယူၢ်လီၤကွံာ် ဘၣ်ဖုးအီၤလီၤ. 17 ဒီးစီၤယိနၤသၣ်, ဒီးစီၤအဃ့မ့ၤဧး ဆၢထၢၣ် လၢဧ့ၣ်ရိၤက့လးအဃၢၤ, ဒီးကုၢ်ပိာ်မုၣ်တဂၤ လဲၤတၢ်, ဒီး ဒုးနဲၣ် အီၤ, ဒီးအဝဲသ့ၣ် လဲၤဒုးနဲၣ် စီၤပၤဒၤဝံးလီၤ. (အဂ့ၢ်ဒ်အံၤ, အဝဲသ့ၣ်တဖၣ်န့ၣ် လဲၤနုာ်အိၣ်ဖျါ လၢဝ့ၢ်ပူၤ တသ့ဘၣ်.) 18 ဒီးပှၤဖိၣ်သၣ်ခွါတဂၤ ထံၣ်ဘၣ်အီၤ, ဒီးစံးဘၣ် စီၤအးဘၡါလိၣ်လီၤ. ဒီးပှၤခံဂၤန့ၣ် လဲၤတၢ်ချ့ချ့, ဒီးဟဲ တုၤ လၢပှၤတဂၤအဟံၣ် လၢဘဃူရံၣ် အပူၤ လၢအအိၣ်ဒီး ထံပူၤ လၢအဂၢၤပူၤ, ဒီးယုၢ်လီၤဝဲဆူ အပူၤလီၤ. 19 ဒီးပိာ်မုၣ်န့ၣ် ဟံးန့ၢ်တၢ်, ဒီးဒါလီၤကျၢၢ်ဘၢ ထံပူၤအခိၣ်ထိး, ဒီးလိလီၤ ဘုဂံာ်အသး လၢအဖီခိၣ်, ဒီးတၢ်တမံၤန့ၣ် ပှၤတသ့ၣ်ညါဘၣ်. 20 ဒီးစီၤအးဘၡါလိၣ် အခ့အပှၤ ဟဲ ဆူပိာ်မုၣ် အအိၣ် လၢဟံၣ်ပူၤ, ဒီးစံးဝဲဒၣ်, စီၤယိနၤသၣ်, ဒီးစီၤအဃံမ့ၤဧးမ့ၢ် အအိၣ်ဖဲလဲၣ်. ဒီးပိာ်မုၣ်န့ၣ် စံးဝဲဒၣ်, ခီဂာ်လံ ထံကျိလံ. ဒီးဃုဝဲ ဒီးတထံၣ်ဘၣ်, ဒီးက့ၤက့ၤဝဲဆူ ယရူၤၡလ့ၣ် လီၤ. 21 ဒီး လၢအဟးထီၣ်ကွံာ် အလီၢ်ခံန့ၣ် တၢ်မၤအသး လၢအဝဲသ့ၣ် ဟဲထီၣ် လၢထံပူၤ, ဒီးလဲၤဒုးနဲၣ် စီၤပၤဒၤဝံး, ဒီးစံးဘၣ် စီၤဒၤဝံး, ဂဲဆၢထၢၣ်, ဒီးခီဂာ် ထံကျိ ချ့ချ့တက့ၢ်. အဂ့ၢ်ဒ်အံၤ, စီၤအဃံသဖ့ၤလး ဒုးကူၣ်တၢ်ထီဒါ သု ဒ်အံၤဒ်နုၤလီၤ. 22 ဒီးစီၤဒၤဝံး ဂဲၤဆၢထၢၣ်, ဒီး ကယဲၢ် ပှၤလၢအအိၣ်ဒီး အီၤ, ဒီးခီဂာ် ယၢ်ဒ့ၣ်လီၤ. တုၤ မုၢ်ဆ့ၣ်ထီၣ်န့ၣ် ပှၤလၢအတခီဂာ်ဒံးဘၣ် ယၢ်ဒ့ၣ်န့ၣ် တအိၣ်ဘၣ် နီတဂၤဘၣ်. 23 ဒီးတုၤ စီၤအဃံသဖ့ၤလး ထံၣ်ဘၣ်ဝဲ လၢအဟ့ၣ်ကူၣ် တၢ်န့ၣ် တဘၣ် တၢ်မၤထွဲအခံဘၣ်ဒီး, ပာ်ဂီၤကၢ် လၢအကသ့ၣ်ယီၤအလိၤ, ဒီးဂဲၤဆၢထၢၣ်, ဒီးက့ၤက့ၤဝဲဆူ အဟံၣ်, လၢအဝ့ၢ်ဒၣ်ဝဲ အပူၤ, ဒီးမၤလိာ် အပှၤဟံၣ်ဖိ အတၢ်, ဒီးစၢၣ်သံအသး, ဒီးသံဝဲ, ဒီးဘၣ်တၢ်ခူၣ်လီၤကွံာ် လၢအပၢ်အသွၣ်ခိၣ်ပူၤန့ၣ်လီၤ. 24 ဒီးစီၤဒၤဝံး ဟဲဆူမၤဃန့ၤအပူၤ, ဒီးစီၤအးဘၡါလိၣ် ခီဂာ် ယၢ်ဒ့ၣ်, ဒီးအံၣ်စရ့လး အပှၤကညီ လၢအအိၣ်ဒီး အီၤ ခဲလၢာ်လီၤ. 25 ဒီးစီၤအးဘၡါလိၣ် ပာ် စီၤဧမါစၤ လၢပှၤသုးမုၢ်အခိၣ်, လၢစီၤယိၤအာ်အလီၢ်န့ၣ်လီၤ. ဒီးစီၤဧမါစၤ မ့ၢ် ပှၤတဂၤ အဖိခွါ လၢအမံၤမ့ၢ် စီၤယ့သ့ၢ်, ပှၤအံၣ်စရ့လးဖိ, လၢအလဲၤနုာ်ဆူ နီၢ်အဘံၤကါယံးလးအအိၣ် နၤဃၣ် အဖိမုၣ် စီၤယိၤအာ် အမိၢ် နီၢ်စရူယၤ အဒီပုၢ်ဝဲၢ်မုၣ်လီၤ. 26 ဒီးအံၣ်စရ့လး, ဒီးစီၤအၤဘၡါလိၣ် သူၣ်ဒဲ လၢကီၢ်ကံးလဧး အပူၤလီၤ. 27 ဒီးတုၤ စီၤဒၤဝံး ဟဲ တုၤလၢမၤဃန့ၤဒီး, တၢ်မၤအသး လၢပှၤဧၣ်မိၣ်ဖိ, နၤဃၣ် အဖိခွါ စီၤၡှိတံၤ ဘၣ်ဃးဒီး ရးဘး, ဒီးစီၤဧမံၤအ့လး အဖိခွါ စီၤမၤကံၢ် ဘၣ်ဃးဒီး လိဒဘၢ်, ဒီးပှၤကံးလဧးဖိ စီၤဘၢ်စံးလဲ ဘၣ်ဃးဒီး ရိကလံၣ်သ့ၣ်တဖၣ်န့ၣ်, 28 ဟဲစိာ် လီၢ်မံတဖၣ်, ဒီးသလၢတဖၣ်, ဒီးသပၢၤတဖၣ်, ဒီးဘုကၠူၣ်, ဒီးဘုမုယီၤ, ဒီးကိၣ်အကမူၣ်, ဒီးဘုဝဲာ်အသး, ဒီးပထိး, ဒီးသဘ့, ဒီးတၢ်ဝဲာ်အသး, 29 ဒီးကနဲစီ, ဒီးတၢ်နုၢ်ထံလီၤသကၤ, ဒီးသိ, ဒီးဂီၤဖံးနုၢ်ထံကိၢ်လိၢ်သ့ၣ်တဖၣ်န့ၣ် လၢစီၤဒၤဝံးအဂီၢ်, ဒီး လၢပှၤ လၢအအိၣ်ဒီးအီၤ အဂီၢ်လီၤ. အဂ့ၢ်ဒ်အံၤ, စံးဝဲဒၣ် ပှၤဂီၢ်မုၢ် ဘၣ်တၢ်သၣ်ဝံၤအသး, ဒီးတၢ်ဘှံးအသး, ဒီး တၢ်သူအသး လၢထံ လၢပှၢ်မုၢ်ကနၢန့ၣ်လီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 18

1 ဒီးစီၤဒၤဝံး ဂံၢ် ပှၤဂီၢ်မုၢ် လၢအအိၣ်ဒီးအီၤ, ဒီးပာ် ပှၤတကထိအခိၣ်တဖၣ်, ဒီးပှၤတကယၤအခိၣ်တဖၣ် လၢအဖီခိၣ်လီၤ. 2 ဒီးစီၤဒၤဝံး မၢလီၤ သၢဖုတဖု လၢစီၤယိၤအာ် အစုပူၤ, ဒီးသၢဖုတဖု လၢနီၢ်စရူယၤ အဖိခွါ, စီၤယိၤအာ် အဒီပုၢ်ဝဲၢ် စီၤအဘံၡဲၤ အစုပူၤ, ဒီးသၢဖုတဖု လၢပှၤကံးတံးဖိ စီၤအံတဲၤ အစုပူၤလီၤ. ဒီးစီၤပၤ စံးဘၣ် ပှၤဂီၢ်မုၢ်, ယကလဲၤထီၣ် စ့ၢ်ကီး ယကစၢ်ဒၣ်ယဲ ဒီးသု သပှၢ်တၢၢ်လီၤ. 3 ဒီးပှၤဂီၢ်မုၢ် စံးဆၢဝဲဒၣ်, နတဘၣ်လဲၤဘၣ်. အဂ့ၢ်ဒ်အံၤ, ပမ့ၢ်ဃ့ၢ်ထီၣ်ကွံာ်ဒီး, အဝဲသ့ၣ်တဖၣ်န့ၣ် တပာ်ပှၤ လၢအသးဘၣ်, ဒီးပမ့ၢ်သံတဝာ်ဒီး, အဝဲသ့ၣ်တဖၣ်န့ၣ် တပာ်ပှၤ လၢအသးဘၣ်. အဂ့ၢ်ဒ်အံၤ, ခဲကနံၣ်အံၤ န ဂ့ၤန့ၢ် ပဝဲဒၣ် တကလးန့ၣ် တက့ၢ်လီၤ. ဒီးခဲကနံၣ်အံၤ ဂ့ၤ လၢနကဲထီၣ် တၢ်မၤစၢၤ ပှၤ လၢဝ့ၢ်ပူၤလီၤ. 4 ဒီးစီၤပၤ စံးဝဲဒၣ်, ယကမၤတၢ် လၢအဂ့ၤ လၢသုမဲာ် လီၤ. ဒီးစီၤပၤ ဆၢထၢၣ် လၢပဲတရီအဃၢၤ, ဒီးပှၤဂီၢ်မုၢ် ခဲလၢာ် ဟဲထီၣ် တကယၢ အဖုတဖၣ်, ဒီးတကထိ အဖုတဖၣ်လီၤ. 5 ဒီးစီၤပၤ မၤလိာ် စီၤယိၤအာ်, ဒီးစီၤအဘံၡဲၤ, ဒီးစီၤအံတဲၤ, ဒီးစံးဝဲဒၣ်, မၤပှၤဖိၣ်သၣ်ခွါ စီၤအးဘၡါလိၣ် စၢ်စၢ် လၢယဃိ တက့ၢ်. ဒီး လၢစီၤဒၤဝံး မၤလိာ် ပှၤသုးဖိအခိၣ်တဖၣ် လၢစီၤအးဘၡါလိၣ် အဂ့ၢ်အကျိၤန့ၣ် ပှၤဂီၢ်မုၢ် နၢ်ဟူဝဲ ခဲလၢာ်လီၤ. 6 ဒီးပှၤဂီၢ်မုၢ် ဟးထီၣ်ဝဲဆူ တၢ်ပျီပူၤ ထီဒါ အံၣ်စရ့လး, ဒီးတၢ်ဒုးသုးန့ၣ် အိၣ်ဝဲ လၢသ့ၣ်တဖု ဘၣ်ဃးဒီး အ့ဖရဲၣ်အကျါလီၤ. 7 ဒီးအံၣ်စရ့လး အပှၤဂီၢ်မုၢ် ဘၣ်တၢ်မၤသံအီၤ လၢစီၤဒၤဝံး အခ့အပှၤ, ဒီးတၢ် လၢမုၢ်တနံၤန့ၣ် တၢ်မၤသံဖးဒိၣ် အိၣ်ဝဲ ပှၤကညီ ခံကလးလီၤ. 8 ဒီးတၢ်ဒုးသုးန့ၣ် လီၤပြံလီၤပြါဖဲန့ၣ် လၢကီၢ်ဒီဘ့ၣ်ညါ ဒီးတၢ် လၢမုၢ်တနံၤန့ၣ် သ့ၣ်တဖု အီၣ်ကွံာ် ပှၤ အါန့ၢ် နးအီၣ်ကွံာ်တၢ် တက့ၢ်လီၤ. 9 ဒီးစီၤအးဘၡါလိၣ် ဘၣ်သဃိာ်ဒီး စီၤဒၤဝံး အခ့အပှၤ ဒီးစီၤအးဘၡါလိၣ် ဒိးကသ့လၤ, ဒီးကသ့ၣ်လၤ လဲၤဝဲ လၢသ့ထိးဖၣ်ဖးဒိၣ်တထံး အဒ့တီၣ် အဖီလာ် ဒီးစီၤအးဘၡါလိၣ် အခိၣ်သူ ဘၣ်ကွး လၢသ့ထိးဖၣ်ဖးဒိၣ်တထံးန့ၣ် အဒ့, ဒီး အကစၢ် လီၤစဲ လၢတၢ်ဖးဖီလီၤ. ဒီးကသ့ၣ်လၤ လၢအအိၣ်ဝဲ လၢအဖီလာ်န့ၣ် ဟးထီၣ်ကွံာ်ဝဲလီၤ. 10 ဒီးပှၤတဂၤ ထံၣ်ဘၣ်ဝဲ, ဒီး ဒုးနဲၣ် စီၤယိၤအာ်, ဒီးစံးဝဲဒၣ်, ကွၢ်ကွၢ်, ယထံၣ်ဘၣ် စီၤအးဘၡါလိၣ် လီၤစဲၤ လၢသ့ထိးဖၣ်ဖးဒိၣ်တထံး အခံလီၤ. 11 ဒီးစီၤယိၤအာ် စံးဘၣ် ပှၤ လၢအဒုးနဲၣ်အီၤ, ဒီးကွၢ်ကွၢ်, နထံၣ်ဘၣ်, ဒီးနတကျီကွံာ်ဘၣ်အီၤ ဆူဟီၣ်ခိၣ်န့ၣ်မ့ၢ် အဘၣ်မနုၤလဲၣ်, ယကဟ့ၣ်တ့ၢ်နၤ လၢစ့ဆံဆဲၣ်ဘ့ၣ်, ဒီးယီၢ်တကိးလီၤ. 12 ဒီးပှၤတဂၤန့ၣ် စံးဘၣ် စီၤယိၤအာ်, ယမ့ၢ်ဒိးန့ၢ် စ့တကထိ လၢယစုပူၤ ဘၣ်ဆၣ်ဒီး, ယတယူာ်ထီၣ်ဘၣ် ယစု ထီဒါ စီၤပၤ အဖိခွါဘၣ်. အဂ့ၢ်ဒ်အံၤ, လၢပနၢ်ပူၤန့ၣ် စီၤပၤ မၤလိာ်နၤ, ဒီးစီၤအဘံၡဲၤ, ဒီးစီၤအံတဲၤ, ဒီးစံးဝဲဒၣ်, သုမၤ ပှၤဖိၣ်သၣ်ခွါ စီၤအးဘၡါလိၣ် ဒ်လဲၣ်ဒ်လဲၣ်န့ၣ် ပလီၢ် သုသး တက့ၢ်. 13 မ့တမ့ၢ်ဘၣ် ဒ်န့ၣ်ဒီး, ယကမၤတၢ် ထီဒါလီၤ ယသးသမူဒၣ်ယဲလီၤ. အဂ့ၢ်ဒ်အံၤ, တၢ်ကျၢၤဘၢအသး လၢစီၤပၤ အမဲာ်ညါ တအိၣ်ဘၣ်, ဒီးနဲဒၣ်အံၤ နကပာ်ထီၣ်နသးထီဒါယၤလီၤ. 14 ဒီးစီၤယိၤအာ် စံးဝဲဒၣ်, ယတအိၣ်ယံာ်ဘၣ်ဒီးနၤ ဒ်အံၤဘၣ်. ဒီးဟံးန့ၢ် ဘီဖိ သၢဘ့ၣ် လၢအစုပူၤ ဒီးဆဲးဖျိထီၣ် စီၤအးဘၡါလိၣ်အသး လၢအမူဒံး လၢသ့ထိးဖၣ်အခံန့ၣ်လီၤ. 15 ဒီးပှၤဖိၣ်သၣ်ခွါ ဆံဆဲၣ်ဂၤ လၢအစိာ် စီၤယိၤအာ် အစုကဝဲၤန့ၣ် ကဝီၤဃာ်ဝဲ, ဒီးကျီကွံာ် စီၤအးဘၡါလိၣ်, ဒီး မၤသံအီၤလီၤ. 16 ဒီးစီၤယိၤအာ် အူကွဲၤ, ဒီးပှၤဂီၢ်မုၢ် ဟဲက့ၤ လၢအလူၤ အံၣ်စရ့လးလီၤ. အဂ့ၢ်ဒ်အံၤ, စီၤယိၤအာ် တြီ ပှၤဂီၢ်မုၢ် လီၤ. 17 ဒီးဟံးန့ၢ် စီၤအးဘၡါလိၣ်, ဒီးတ့ၢ်လီၤကွံာ်အီၤ ဆူတၢ်ပူၤဖးဒိၣ် လၢအအိၣ်ဝဲ လၢသ့ၣ်တဖုန့ၣ် အကျါ, ဒီးပာ်ဖှိၣ် လၢၢ်တပူဖးဒိၣ် လၢအဖီခိၣ်, ဒီးအံၣ်စရ့လး ဃ့ၢ်ဝဲ တဂၤဆူအဒဲဒၣ်ဝဲ, တဂၤဆူအဒဲဒၣ်ဝဲ စုာ်စုာ်လီၤ. 18 ဒီးစီၤအၤဘၡါလိၣ် လၢအမူဒံး အဖၢမုၢ်ဒီး, ဟံးန့ၢ် ထူၣ်ဖးဒိၣ် တထူၣ်, ဒီးပာ်ထူၣ်ကလာ် လၢအဂီၢ်ဒၣ်ဝဲ, လၢအအိၣ်ဝဲ လၢစီၤပၤ အကစၢၢ်ကဆူးလီၤ. အဂ့ၢ်ဒ်အံၤ, စံးဝဲဒၣ်, ယဖိခွါ လၢအကဒုးသ့ၣ်နီၣ်ထီၣ်က့ၤ ယမံၤ တအိၣ်ဘၣ်. ဒီးယုၢ်ထူၣ်န့ၣ် အမံၤ ဒ်သိးဒီးအမံၤဒၣ်ဝဲ, ဒီးပှၤကိးအီၤ လၢစီၤအးဘၡါလိၣ် အပနီၣ် တုၤ မုၢ်မဆါ တနံၤအံၤလီၤ. 19 ဒီးစီၤစၤဒိး အဖိခွါ စီၤအဃံမ့ၤဧး စံးဝဲဒၣ်, ဒုးဃ့ၢ်ယၤ တက့ၢ်, ဒီးယကစိာ်န့ၢ် စီၤပၤ လၢတၢ်ကစီၣ် လၢယွၤစံၣ်ညီၣ်အီၤ လၢအပူၤဖျဲး ဒီးအဒုၣ်အဒါ အစုပူၤန့ၣ်လီၤ. 20 ဒီးစီၤယိၤအာ် စံးဝဲဒၣ်, လၢမုၢ်မဆါ တနံၤအံၤ နတဘၣ်စိာ်ဘၣ် တၢ်အကစီၣ်ဘၣ်. မုၢ်အဂၤတနံၤန့ၣ် နကစိာ် တၢ်ကစီၣ်လီၤ. မ့မ့ၢ်မုၢ်မဆါ တနံၤအံၤ နတဘၣ်စိာ်ဘၣ် တၢ်အကစီၣ်ဘၣ်. အဂ့ၢ်ဒ်အံၤ, စီၤပၤ အဖိခွါ သံလံ. 21 ဒီးစီၤယိၤအာ် စံးဘၣ် စီၤကူၡံ, လဲၤစံးဘၣ် စီၤပၤ လၢတၢ် လၢနထံၣ်ဘၣ်န့ၣ် တက့ၢ်. ဒီးစီၤကူၤၡံ ဆုးလီၤအခိၣ် လၢစီၤယိၤအာ် အမဲာ်ညါ, ဒီးဃ့ၢ်ဝဲလီၤ. 22 ဒီးစီၤစၤဒိး အဖိခွါ စီၤအဃံမ့ၤဧး စံးကဒီး လၢစီၤယိၤအာ်, ထီရီတမံၤ ကမၤဒၣ်ဝဲအသး တက့ၢ်. ဒီးစီၤယိၤအာ် စံးဝဲဒၣ်, နကဃ့ၢ်န့ၣ်မ့ၢ် အဘၣ်မနုၤလဲၣ်, ယဖိခွါဧၢ နတၢ်အကစီၣ် တအိၣ်ဘၣ်. 23 ဒီးထီရီၤတၢ်ကမၤဒၣ်ဝဲအသး တက့ၢ်. ဒုးဃ့ၢ်လၢ်ယၤ တက့ၢ်. ဒီး စံးဘၣ်အီၤ, ဃ့ၢ်, ဒီးစီၤအဃံမ့ၤဧး ဃ့ၢ်ဝဲ လၢတၢ်ပျီပူၤအကျဲ, ဒီးလဲၤပူၤကွံာ် စီၤကူၤၡံန့ၣ်လီၤ. 24 ဒီးစီၤဒၤဝံး ဆ့ၣ်နီၤဝဲ လၢပဲတရီ ခံဘ့ၣ်န့ၣ် အဘၢၣ်စၢၤ, ဒီးပှၤပၢၤတၢ်ဖိ လဲၤထီၣ်ဆူ ပဲတရီအဟံၣ်ခိၣ် လၢခိၣ်ဒူန့ၣ်, ဒီးကျ့ထီၣ် အမဲာ်, ဒီးကွၢ်ဝဲ, ဒီးကွၢ်ကွၢ်, ပှၤတဂၤ ဃ့ၢ်ဝဲ တဂၤဃီလီၤ. 25 ဒီးပှၤပၢၤတၢ်ဖိ ကိးထီၣ်, ဒီးဒုးနဲၣ် စီၤပၤ, ဒီးစီၤပၤ စံးဝဲဒၣ်, မ့ၢ်အိၣ် တဂၤဃီဒီး, အိၣ်ဝဲ ဒီးတၢ်အကစီၣ် လၢအထးခိၣ်လီၤ. ဒီးဟဲဝဲ, ဒီးသုးဘူးအသးလီၤ. 26 ဒီးပှၤပၢၤတၢ်ဖိ ထံၣ် ပှၤတဂၤဒၣ်ဃ့ၢ်ဝဲ, ဒီးပှၤပၢၤတၢ်ဖိ ကိးဆူပှၤပၢၤပဲတရီတဂၤ, ဒီးစံးဝဲဒၣ်, ပှၤတဂၤဃ့ၢ် တဂၤဃီလီၤ. ဒီးစီၤပၤ စံးဝဲဒၣ်, အဝဲဒၣ် စိာ် တၢ်အကစီၣ် စ့ၢ်ကီး လီၤ. 27 ဒီးပှၤပၢၤတၢ်ဖိ စံးဝဲဒၣ်, ယကွၢ်ပှၤ လၢအဃ့ၢ်ဆိတဂၤ ဒ်စီၤစၤဒိး အဖိခွါ စီၤအဃံမ့ၤဧး အဃ့ၢ်တၢ် အသိးန့ၣ်လီၤ. ဒီးစီၤပၤ စံးဝဲဒၣ်, အဝဲတဂၤန့ၣ်မ့ၢ် ပှၤအဂ့ၤ, ဒီး ဟဲဝဲ ဒီးတၢ်အကစီၣ်အဂ့ၤလီၤ. 28 ဒီးစီၤအဃံမ့ၤဧး ကိးထီၣ်, ဒီးစံးဝဲဒၣ်, တၢ်အမုာ်လီၤ. ဒီးတီၤလီၤကဒွံကျိာ် လၢစီၤပၤ အမဲာ်ညါ, ဒီးစံးဝဲဒၣ်, ယွၤ နကစၢ် လၢအဟ့ၣ်လီၤကွံာ် ပှၤကညီတဖၣ် လၢအယူာ်ထီၣ် အစုထီဒါ ယကစၢ် စီၤပၤန့ၣ် မ်အဘၣ် တၢ်စံးထီၣ်ပတြၢၤ အီၤ တက့ၢ်. 29 ဒီးစီၤပၤ စံးဝဲဒၣ်, ပှၤဖိၣ်သၣ်ခွါ စီၤအးဘၡါလိၣ်န့ၣ်မ့ၢ် အအိၣ်မုာ် စ့ၢ်ကီးဧါ. ဒီးစီၤအဃံမ့ၤဧး စံးဝဲဒၣ်, လၢစီၤယိၤအာ်မၢလီၤ စီၤပၤ အခ့အပှၤ ဒီးနခ့နပှၤယၤအံၤ ဒီး, ယထံၣ် လၢတၢ်တၢထီၣ်တၢလီၤဖးဒိၣ်, ဒီးအမ့ၢ်မနုၤမနုၤလဲၣ်န့ၣ် ယတသ့ၣ်ညါဘၣ်. 30 ဒီးစီၤပၤ စံးဘၣ်အီၤ, ဃၣ်ဃီၤနသး, ဒီးဆၢထၢၣ်ဖဲအံၤ တက့ၢ်. ဒီးဃၣ်ဃီၤအသး ဒီးဆၢထၢၣ်ဝဲလီၤ. 31 ဒီးကွၢ်ကွၢ်, စီၤကူၤၡံ ဟဲဝဲ, ဒီးစီၤကူၤၡံ စံးဝဲဒၣ်, တၢ်အကစီၣ်, ယကစၢ် စီၤပၤဧၢ, အဂ့ၢ်ဒ်အံၤ, လၢမုၢ်မဆါ တနံၤအံၤ, ယွၤ စံၣ်ညီၣ် နပူၤဖျဲး ဒီးကယဲၢ် ပှၤလၢအဂဲၤဆၢထၢၣ်ထီဒါနၤ ခဲလၢာ်အစုပူၤန့ၣ်လီၤ. 32 ဒီးစီၤပၤ စံး လၢစီၤကူၤၡံ, ပှၤဖိသၣ်ခွါ စီၤအးဘၡါလိၣ်န့ၣ်မ့ၢ် အအိၣ်မုာ် စ့ၢ်ကီးဧါ. ဒီးစီၤကူၤၡံ စံးဝဲဒၣ်, ယကစၢ် စီၤပၤ အဒုၣ်အဒါ, ဒီး ကယဲၢ် ပှၤလၢအဂဲၤဆၢထၢၣ် ထီဒါနၤ ခဲလၢာ်န့ၣ် မ်အအိၣ် ဒ်ဖိၣ်သၣ်ခွါတဂၤန့ၣ် အသိး တက့ၢ်. 33 ဒီးစီၤပၤ ကနိးကစုာ်, ဒီးလဲၤထီၣ်ဝဲဆူ တၢ်ဒၢးပူၤ လၢပဲတရီ အဖီခိၣ်, ဒီးဟီၣ်ဝဲလီၤ. ဒီးလဲၤတၢ် အဖၢမုၢ်န့ၣ် ဒီးစံးဝဲ ဒ်အံၤ, ယဖိခွါ အးဘၡါလိၣ်ဧၢ, ယဖိခွါ, ယဖိခွါ အးဘၡါလိၣ်ဧၢ, မ်ယသံတ့ၢ် လၢနဂီၢ် ယဖိခွါ အးဘၡါလိၣ်ဧၢ, ယဖိခွါ အးဘၡါလိၣ်ဧၢ, ယဖိခွါဧၢ.

1 ဒီးပှၤစံးဘၣ် စီၤယိၤအာ်, ကွၢ်ကွၢ်, စီၤပၤ ဟီၣ်ဝဲ, ဒီးအသးသယုၢ် စီၤအးဘၡါလိၣ်လီၤ. 2 ဒီးတၢ် လၢမုၢ်တနံၤန့ၣ် တၢ်အုၣ်က့ၤခီၣ်က့ၤန့ၣ် ကဲထီၣ်ဝဲ လၢတၢ်မိၣ်တၢ်မး လၢပှၤခဲလၢာ် အဂီၢ်လီၤ. အဂ့ၢ်ဒ်အံၤ, ပှၤဂီၢ်မုၢ် နၢ်ဟူ လၢမုၢ်တနံၤန့ၣ် လၢစီၤပၤ အသူၣ်ကိၢ်အသးဂီၤ လၢအဖိခွါ အဃိန့ၣ်လီၤ. 3 ဒီးပှၤဂီၢ်မုၢ်န့ၣ် ဟဲခူသူၣ်ဝဲဆူ ဝ့ၢ်ပူၤ, ဒ်ပှၤ လၢအမဲာ်ဆှး ပာ်ခူသူၣ်အသး ဖဲအဃ့ၢ်ကွံာ် လၢတၢ်ဒုးသုးအပူၤ အသိးန့ၣ်လီၤ. 4 ဒီးစီၤပၤ ကျၢၢ်ဘၢ အမဲာ်, ဒီးစီၤပၤ ကိးပသူထီၣ်, ယဖိခွါ အးဘၡါလိၣ်ဧၢ, အးဘၡါလိၣ်ဧၢ, ယဖိခွါဧၢ, ယဖိခွါဧၢ. 5 ဒီးစီၤယိၤအာ် ဟဲနုာ် လၢဟံၣ်ပူၤ ဆူ စီၤပၤအအိၣ်, ဒီးစံးဝဲဒၣ်, တၢ် လၢမုၢ်မဆါ တနံၤအံၤ နဒုးမဲာ်ဆှး နခ့နပှၤ ခဲလၢာ် လၢအအုၣ်က့ၤခီၣ်က့ၤ နသးသမူ လၢမုၢ်မဆါ တနံၤအံၤ, ဒီးနဖိခွါတဖၣ် ဒီးနဖိမုၣ်တဖၣ် အသးသမူ, ဒီးနမါတဖၣ် အသးသမူ, ဒီးနသံၣ်မါတဖၣ် အသးသမူ, 6 လၢနအဲၣ် နဒုၣ်နဒါ, ဒီးသးဟ့ နတံၤနသကိး အဃိန့ၣ်လီၤ. အဂ့ၢ်ဒ်အံၤ, န ဒုးနဲၣ် လၢမုၢ်မဆါ တနံၤအံၤ လၢပဒိၣ်မ့ၢ်ဂ့ၤ, တၢ်အခ့အပှၤမ့ၢ်ဂ့ၤ, တမ့ၢ်ဘၣ် တၢ်ဘၣ် လၢနမဲာ်ညါဘၣ်. အဂ့ၢ်ဒ်အံၤ, ယသ့ၣ်ညါ လၢမုၢ်မဆါ တနံၤအံၤ လၢစီၤအးဘၡါလိၣ် မ့ၢ်မူဒံး, ဒီးပမ့ၢ်သံပဝဲဒၣ် ခဲလၢာ် လၢမုၢ်မဆါ တနံၤအံၤဒီး, မ့ၢ်တၢ်အဂ့ၤ လၢနမဲာ် လီၤ. 7 ဒီးခဲကနံၣ်အံၤ ဂဲၤဆၢထၢၣ်, လဲၤထီၣ်, ဒီးကတိၤမုာ်က့ၤ နခ့နပှၤတဖၣ် အသးတက့ၢ်. အဂ့ၢ်ဒ်အံၤ, ယဆိၣ်တၢ် လၢယွၤအမဲာ်ညါ လၢနမ့ၢ်တလဲၤထီၣ်ဘၣ်ဒီး, ပှၤ တအိၣ်ဘၣ်ဒီးနၤ လၢမုၢ်တနံၤအံၤ နီတဂၤဘၣ်. ဒီးတၢ်အၢအံၤ ကနးန့ၢ် ကယဲၢ် တၢ်အၢ လၢအဘၣ်နၤ လၢနဖိၣ်သၣ်ခွါထီၣ်လံၤလံၤ တုၤ ခဲကနံၣ်အံၤ တက့ၢ်လီၤ. 8 ဒီးစီၤပၤ ဂဲၤဆၢထၢၣ်, ဒီးဆ့ၣ်နီၤဝဲ လၢပဲတရီ အပူၤ ဒီးပှၤစံးဘၣ် ပှၤခဲလၢာ်, ဒီးစံးဝဲဒၣ်, ကွၢ်ကွၢ်, စီၤပၤ ဆ့ၣ်နီၤဝဲ လၢပဲတရီ အပူၤလီၤ. ဒီးပှၤခဲလၢာ် ဟဲဆူ စီၤပၤ အမဲာ်ညါလီၤ. 9 မ့မ့ၢ် အံၣ်စရ့လး ဃ့ၢ်ထီၣ်ကွံာ်တ့ၢ်လံ, တဂၤ ဆူအဒဲဒၣ်ဝဲ, တဂၤ ဆူအဒဲဒၣ်ဝဲလံ. ဒီးပှၤဂ့ၢ်လိာ်ဘှီလိာ် ခဲလၢာ် လၢကယဲၢ် အံၣ်စရ့လး အဒူၣ်တဖၣ် အကျါ, ဒီးစံးဝဲဒၣ်, စီၤပၤ မၤပူၤမၤဖျဲးပှၤ လၢပဒုၣ်ပဒါ အစုပူၤ, ဒီးမၤထူၣ်ဖျဲးပှၤ လၢပှၤဖလ့ၡသးဖိ အစုပူၤလီၤ. ဒီးခဲကနံၣ်အံၤ, ဃ့ၢ်ထီၣ်ကွံာ် လၢကီၢ်ပူၤ လၢစီၤအးဘၡါလိၣ် အဃိလီၤ. 10 ဒီးစီၤအးဘၡါလိၣ် လၢပဖှူအီၤ လၢပဖီခိၣ် တဂၤသံလံ လၢတၢ်ဒုးသုးအပူၤလံ. ဒီးခဲကနံၣ်အံၤသု တကတိၤဘၣ်တၢ် လၢတၢ်ဒုးဟဲက့ၤ စီၤပၤ အဂ့ၢ်အကျိၤန့ၣ်မ့ၢ် အဘၣ်မနုၤလဲၣ်. 11 ဒီးစီၤပၤ မၢလီၤတၢ် ဆူပှၤလုၢ်တၢ်အဒိၣ် စီၤစၤဒိး, ဒီး စီၤအ့ဘယၤသၢ်အအိၣ်, ဒီးစံးဝဲဒၣ်, ကတိၤတၢ် ဒီးယူဒၤ အပှၤသူၣ်က့သးပှၢ် ဒီးစံး, သုမ့ၢ် ပှၤအခံကတၢၢ် လၢအကဒုးဟဲက့ၤ စီၤပၤ ဆူအဟံၣ်န့ၣ်မ့ၢ် အဘၣ်မနုၤလဲၣ်. အဂ့ၢ်ဒ်အံၤ, အံၣ်စရ့လး ခဲလၢာ် အတၢ်ကတိၤ ဟဲနုာ် လၢစီၤပၤအအိၣ်, ဆူအဟံၣ်ပူၤလီၤ. 12 သုမ့ၢ်ယဒီပုၢ်ဝဲၢ် သုမ့ၢ်ယဃံ ဒီးယညၣ်လီၤ. ဒီးသုမ့ၢ် ပှၤအခံကတၢၢ် လၢအကဟဲက့ၤစိာ် စီၤပၤန့ၣ်မ့ၢ် အဘၣ်မနုၤလဲၣ်. 13 ဒီးစံးဘၣ် စီၤဧမါစၤ, နမ့ၢ်ယဃံ ဒီးယညၣ် တမ့ၢ်ဘၣ်ဧါ. နမ့ၢ် တကဲထီၣ်ဘၣ် ပှၤသုးမုၢ်အခိၣ် တထံၣ်ဃီ လၢစီၤယိၤအာ် အလီၢ်ဘၣ်ဒီး, မ်ယွၤ မၤယၤ ဒ်န့ၣ်ဒီး အါန့ၢ် အန့ၣ် တက့ၢ်လီၤ. 14 ဒီးဒုးသကူး ယူဒၤ အပှၤကညီအသး ခဲလၢာ် ဒ်ပှၤ တဂၤဃီ အသိးန့ၣ်လီၤ. ဒီးအဝဲသ့ၣ် မၢလီၤတၢ် ဆူ စီၤပၤ အအိၣ် ဒီးစံးဝဲဒၣ်, ဟဲက့ၤနဲ, ဒီးနခ့နပှၤ ခဲလၢာ် တက့ၢ်. 15 ဒီးစီၤပၤ ဟဲက့ၤကဒါက့ၤ, ဒီးဟဲ တုၤလၢယၢ်ဒ့ၢ်အနံၤ လီၤ. ဒီးယူဒၤ ဟဲ ဆူကံးလကၤလး ဒ်သိး အကလဲၤသဂၢၢ် စီၤပၤ, ဒ်သိး အကဆှၢ စီၤပၤ ခီဂာ် ယၢ်ဒ့ၣ်လီၤ. 16 ဒီးပှၤဘံၣ်ယၤမံၣ်ဖိ စီၤက့ရၤ အဖိခွါ စီၤၡံမံၤ လၢအဘၣ်ဃးဒီး ဘၤဃူရံၣ်တဂၤ မၤချ့ချ့, ဒီးဟဲလီၤ ဒီးယူဒၤ အပှၤကညီ ဒ်သိး အကသဂၢၢ် စီၤပၤဒၤဝံးလီၤ. 17 ဒီးဘံၣ်ယၤမံၣ် အပှၤကညီ တကထိ, ဒီးစီၤစီလူး အပှၤဟံၣ်ဖိ အခ့အပှၤ စီၤစံဘၤ, ဒီး အဖိခွါ တဆံယဲၢ်ဂၤ, ဒီးအကုၢ်အပှၤ ခံဆံ အိၣ်ဒီးအီၤ, ဒီးအဝဲသ့ၣ်တဖၣ်န့ၣ် ခီဂာ် ယၢ်ဒ့ၣ် ဆူ စီၤပၤအအိၣ်လီၤ. 18 ဒီးချံတဘ့ၣ် ခီဂာ်တၢ် ဒ်သိး အကဒုးခီဂာ် စီၤပၤ အပှၤဟံၣ်ဖိ, ဒီးဒ်သိး အကမၤ တၢ်ဂ့ၤ လၢစီၤပၤအမဲာ်လီၤ, ဒီး စီၤက့ရၤ အဖိခွါ စီၤၡံမံၤ ထိၣ်လီၤပှီၤအသး လၢစီၤပၤ အမဲာ်ညါ ဖဲအကခီဂာ်တ့ၢ် ယၢ်ဒ့ၢ်လီၤ. 19 ဒီးစံးဘၣ် စီၤပၤ မ်ယကစၢ် အသု တပာ် တၢ်ဒဲးဘး လၢယလိၤတဂ့ၤ, ဒီး မ်နသု တသ့ၣ်နီၣ်ထီၣ်က့ၤ တၢ် လၢနခ့နပှၤ မၤအၢ လၢမုၢ်တနံၤ လၢယကစၢ် စီၤပၤ ဟးထီၣ် လၢယရူၤၡလ့ၣ် အပူၤ တဂ့ၤ. မ်စီၤပၤ အသု တပာ်အီၤ လၢအသးကံၢ်ပူၤ တဂ့ၤ. 20 အဂ့ၢ်ဒ်အံၤ, နကုၢ်နပှၤ သ့ၣ်ညါဝဲ လၢယမၤကမၣ်ဘၣ်လံ တၢ်လံ. ဒီးကွၢ်ကွၢ်, ယဟဲလီၤဆိ လၢကယဲၢ် ယိၤသး အပှၤဟံၣ်ဖိအကျါ လၢမုၢ်မဆါ တနံၤအံၤ ဒ်သိး ယကသဂၢၢ် ယကစၢ် စီၤပၤလီၤ. 21 ဒီးနီၢ်စရူယၤ အဖိခွါ စီၤအဘံၡဲ စံးဆၢတၢ် ဒီးစံးဝဲဒၣ်, စီၤၡံမံၤ ကဘၣ် တၢ်မၤသံအီၤ လၢတၢ်တမံၤအံၤ အဃိ, တမ့ၢ်ဘၣ်ဧါ. အဂ့ၢ်ဒ်အံၤ, ဆိၣ်အၢ ယွၤအပှၤဒိးဖှူအသး လီၤ. 22 ဒီးစီၤဒၤဝံး စံးဝဲဒၣ်, ဒ်သိး သုကကဲ ယဒုၣ်ယဒါ လၢမုၢ်မဆါ တနံၤအံၤ, သု ဘၣ်ဃးဒီး ယၤဒ်လဲၣ်, နီၢ်စရူယၤ အဖိခွါသ့ၣ်ဧၢ. ပှၤကဘၣ် တၢ်မၤသံအီၤ တဂၤဂၤ လၢမုၢ်မဆါ တနံၤအံၤ လၢအံၣ်စရ့လး အကျါန့ၣ် ဧါ. ယမ့ၢ် စီၤပၤ လၢအံၣ်စရ့လး အဖီခိၣ် လၢမုၢ်မဆါ တနံၤအံၤ ယ တသ့ၣ်ညါဘၣ်ဧါ. 23 ဒီးစီၤပၤ စံးဘၣ် စီၤၡံမံၤ, နတသံဘၣ်ဘၣ်, ဒီးစီၤပၤ ဆိၣ်တၢ် ဒီးအီၤလီၤ. 24 ဒီးစီၤစီလူး အဖိခွါ, စီၤမဖံဘိၡ့း ဟဲလီၤသဂၢၢ် စီၤပၤ, ဒီးတကတဲာ်ကတီၤဘၣ် အခီၣ်, ဒီးတကတဲာ်ကတီၤဘၣ် အခၣ်ဆူၣ်, ဒီးတဆှုၣ်ဘၣ် အကူအသိး လၢမုၢ်တနံၤ လၢစီၤပၤ ဟးထီၣ်ကွံာ် တုၤလီၤမုၢ်တနံၤ လၢအဟဲက့ၤကဒါက့ၤ မုာ်မုာ်န့ၣ်လီၤ. 25 ဒီးတုၤ အတုၤ လၢယရူၤၡလ့ၣ် ဒ်သိး အကသဂၢၢ် စီၤပၤဒီး, တၢ်မၤအသး လၢစီၤပၤ စံးဘၣ်အီၤ, နတလဲၤဘၣ် ဒီးယၤဘၣ်န့ၣ်မ့ၢ် အဘၣ်မနုၤလဲၣ်, စီၤမဖံဘိၤၡ့းဧၢ. 26 ဒီးစံးဆၢဝဲဒၣ်, ယကစၢ် စီၤပၤဧၢ, ယခ့ယပှၤ လီန့ၢ် ယၤလီၤ. အဂ့ၢ်ဒ်အံၤ, နခ့နပှၤ စံးဝဲဒၣ်, ယကဂီၤကၢ်ကကသ့ၣ်ယီၤ ဒီးဒိးအီၤ, ဒီးလဲၤဆူစီၤပၤအအိၣ်လီၤ. အဂ့ၢ်ဒ်အံၤ, နခ့နပှၤအခီၣ် ဟးဂီၤလီၤ. 27 ဒီးအဝဲဒၣ်န့ၢ် ကတိၤခဲၣ် နခ့နပှၤ လၢယကစၢ် စီၤပၤ အမဲာ်ညါလီၤ. ဒီးယကစၢ် စီၤပၤ မ့ၢ်ဒ်ယွၤအကလူးတဂၤ အသိးလီၤ. ဒီးမၤတၢ် လၢအဂ့ၤ လၢနမဲာ်တက့ၢ်. 28 အဂ့ၢ်ဒ်အံၤ, ယပၢ်အပှၤဟံၣ်ဖိ ခဲလၢာ်မ့ၢ် ပှၤသံဖိ လၢယကစၢ် စီၤပၤ အမဲာ်ညါ လီၤ. ဘၣ်ဆၣ်ဒီး နပာ် နခ့နပှၤ လၢအအီၣ်တၢ် လၢနစီၢ်နီၤခိၣ်ဒၣ်နဲတဖၣ် အကျါလီၤ. ဒီးယကကိးထီၣ်ဒံးဆူ စီၤပၤ, အလီၢ်အိၣ်ဒံး မနုၤတမံၤလဲၣ်. 29 ဒီးစီၤပၤ စံးဘၣ်အီၤ, နကတိၤဒံး လၢနတၢ်န့ၣ် အဂ့ၢ်အကျိၤဒံး မ့ၢ်အဘၣ်မနုၤလဲၣ်. ယစံး, နဲဒၣ် ဒီးစီၤစံဘၤန့ၣ် ဘၣ်နီၤဖး ဟီၣ်ခိၣ်အဆၢလီၤ. 30 ဒီးစီၤမဖံဘိၡ့း စံးဘၣ် စီၤပၤ, ကဟံးန့ၢ်ဒၣ်ဝဲ လၢတၢ်ခဲလၢာ် တက့ၢ်. မ့ၢ် စီၤပၤ ဟဲက့ၤကဒါက့ၤလံ ဆူအဟံၣ်ဒၣ်ဝဲမုာ်မုာ် အဃိလီၤ. 31 ဒီးပှၤကံးလဧးဖိ စီၤဘၢ်စံးလဲ ဟဲလီၤ လၢရိကလံၣ်, ဒီးလဲၤခီဂာ် ယၢ်ဒ့ၣ် ဆူ စီၤပၤအအိၣ်, ဒ်သိး အကဆှၢအီၤ ခီဂာ် ယၢ်ဒ့ၣ်လီၤ. 32 ဒီးစီၤဘၢ်စံးလဲ အသးပှၢ်တ့ၢ် အနံၣ်ဃိးဆံ, ဒီးကတဲာ်ကတီၤ စီၤပၤ အတၢ်အီၣ်တၢ်အီ လၢအအိၣ် လၢမၤဃန့ၤ အဖၢမုၢ်န့ၣ်လီၤ. အဂ့ၢ်ဒ်အံၤ, မ့ၢ် ပှၤအဒိၣ်အထီဖးဒိၣ်လီၤ. 33 ဒီးစီၤပၤ စံးဘၣ် စီၤဘၢ်စံးလဲ, ဟဲခီဂာ်တၢ် ဒီးယၤ တက့ၢ်. ဒီးယကဒုးအီၣ်ဒုးအီနၤ လၢယရူၤၡလ့ၣ် အပူၤန့ၣ်လီၤ. 34 ဒီးစီၤဘၢ်စံးလဲ စံးဘၣ် စီၤပၤ, ဒ်သိး ယကလဲၤထီၣ်ဒီး စီၤပၤ ဆူယရူၤၡလ့ၣ်ဒီး, ယမူဒံး အနံၣ်အလါ အမုၢ်နံၤတဖၣ်န့ၣ်မ့ၢ် အိၣ်ဒံးဆံးအါလဲၣ်. 35 တၢ် လၢမုၢ်မဆါ တနံၤအံၤ ယသးပှၢ်တ့ၢ် အနံၣ်ဃိးဆံလီၤ. ယနီၤဖး တၢ်ဂ့ၤ ဒီးတၢ်အၢ အဆၢန့ၣ် ဘၣ် ကကဲဧါ. တၢ် လၢယအီၣ်ယအီန့ၣ် နခ့နပှၤ လ့ၣ်ကွၢ်ဘၣ် ကကဲဧါ. ပိာ်မုၣ်မၤထါအသီၣ်မ့ၢ်ဂ့ၤ, ပိာ်ခွါမၤထါအသီၣ်မ့ၢ်ဂ့ၤ, ယနၢ်ဟူ ကဲဒံး ဧါ. ဒီးနခ့နပှၤ ကကဲဒံး လၢတၢ်ဝံတၢ်ဃၢ လၢစီၤပၤ အဂီၢ် မ့ၢ်အဘၣ်မနုၤလဲၣ်. 36 နခ့နပှၤ ကလဲၤခီဂာ် ယၢ်ဒ့ၣ် တစဲးဖိ ဒီးစီၤပၤ, ဒီးစီၤပၤ ကဟ့ၣ်ကၣ်ယၤ လၢတၢ်အဘူးအလဲအံၤ မ့ၢ်အဘၣ်မနုၤလဲၣ်. 37 ဒုးက့ၤက့ၤ နခ့နပှၤ, ဒီးယကသံ လၢယဝ့ၢ်ဒၣ်ယဲ အပူၤ, အိၣ်ဒီး ယမိၢ်ယပၢ် အသွၣ်ခိၣ်လီၤ. ဒီးကွၢ်ကွၢ်, နခ့နပှၤ စီၤကံမဟၣ်လီၤ. အဝဲဒၣ် ကခီဂာ်ဒၣ်ဝဲ ဒီး ယကစၢ် စီၤပၤ, ဒီးမၤအီၤ လၢတၢ် လၢအဂ့ၤ လၢနမဲာ် တက့ၢ်. 38 ဒီးစီၤပၤ စံးဝဲဒၣ်, စီၤကံမဟၣ် ဘၣ်လဲၤခီဂာ်တၢ် ဒီး ယၤ, ဒီးယကမၤအီၤ လၢတၢ် လၢအဂ့ၤ လၢနမဲာ်, ဒီးဖဲဒၣ် တၢ် လၢနဃုထၢဃ့ လၢယၤ တမံၤလၢ်လၢ်န့ၣ် ယ ကမၤနၤလီၤ. 39 ဒီးပှၤဂီၢ်မုၢ် ခဲလၢာ် လဲၤခီဂာ် ယၢ်ဒ့ၣ်, ဒီးတုၤ စီၤပၤ ခီဂာ် ဝံၤဒီး, စီၤပၤ နၢမူ စီၤဘၢ်စံးလဲ, ဒီးဆိၣ်ဂ့ၤအီၤ, ဒီးက့ၤက့ၤဝဲဆူ အလီၢ်ဒၣ်ဝဲန့ၣ်လီၤ. 40 ဒီးစီၤပၤ လဲၤတၢ် ဆူကံးလကၤလး, ဒီးစီၤကံမဟၣ် လဲၤဒီးအီၤ, ဒီးယူဒၤ အပှၤဂီၢ်မုၢ် ခဲလၢာ်ဆှၢ စီၤပၤ, ဒီး အံၣ်စရ့လး အပှၤဂီၢ်တဝာ် စ့ၢ်ကီး လီၤ. 41 ဒီးကွၢ်ကွၢ်, အံၣ်စရ့လး အပှၤဂီၢ်မုၢ် ခဲလၢာ် ဟဲဝဲဆူ စီၤပၤအအိၣ်, ဒီးစံးဘၣ် စီၤပၤ, ပဒီပုၢ်ဝဲၢ်, ယူဒၤ အပှၤကညီ ဟုၣ်န့ၢ်နၤ, ဒီးဟဲစိာ်ခီဂာ် စီၤပၤ လၢယၢ်ဒ့ၣ်, ဒီးအပှၤဟံၣ်ဖိ, ဒီးစီၤဒၤဝံး အပှၤကညီ အိၣ်ဒီးအီၤ ခဲလၢာ်န့ၣ်မ့ၢ် အဘၣ်မနုၤလဲၣ်. 42 ဒီးယူဒၤ အပှၤကညီ ခဲလၢာ် စံးဆၢ အံၣ်စရ့လး အပှၤကညီ, အဂ့ၢ်ဒ်အံၤ, စီၤပၤ မ့ၢ်ပဘူးပတံၢ်လီၤ. သုးသးထီၣ် ပှၤ လၢတၢ်အံၤ အဃိ, မ့ၢ်အဘၣ်မနုၤလဲၣ်. မ့ၢ်ပအီၣ် စီၤပၤ အတၢ်ဧါ. ဒီးမ့ၢ်အဟ့ၣ်လီၤ ပှၤ လၢတၢ်မံၤမံၤဧါ. 43 ဒီးအံၣ်စရ့လး အပှၤကညီ စံးဆၢ ယူဒၤ အပှၤကညီ, ဒီး စံးဝဲဒၣ်, လၢစီၤပၤ အပူၤန့ၣ် ပအိၣ်ဒီးပဂီၢ် ဆံဆဲၣ်ဂီၢ် ဒီး ပအိၣ်ဒီး တၢ်ဘၣ်ဃးဒီး စီၤဒၤဝံး အါန့ၢ် သုတက့ၢ်လီၤ. ဒီးသုတပးကဲဘၣ် ပှၤမ့ၢ် အဘၣ်မနုၤလဲၣ်. ပကတိၤဆိတၢ် လၢတၢ်ဒုးဟဲက့ၤ စီၤပၤ အဂ့ၢ်အကျိၤ တမ့ၢ်ဘၣ်ဧါ. ဒီးယူဒၤ အပှၤကညီ အတၢ်ကတိၤတဖၣ်န့ၣ် ဆူၣ်န့ၢ် အံၣ်စရ့လး အတၢ်ကတိၤတဖၣ် တက့ၢ်န့ၣ်လီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 20

1 ဒီးပှၤဘလးယဧၤလးဖိ အိၣ်ဝဲ ဖဲန့ၣ် တဂၤ, ဒီးအမံၤမ့ၢ် စီၤၡဘၤ, ဒီးပှၤဘံၣ်ယၤမံၣ်ဖိ စီၤဘံးကြံၤ အဖိခွါလီၤ. ဒီး အဝဲဒၣ်န့ၣ် အူကွဲၤ, ဒီးစံးဝဲဒၣ်, ပဂီၢ် တအိၣ်ဘၣ် လၢစီၤဒၤဝံး အပူၤ, ဒီးပန့ၢ်သါတၢ် တအိၣ်ဘၣ် လၢစီၤယံးၡဲ အဖိခွါ အပူၤဘၣ်. တဂၤဆူအဒဲဒၣ်ဝဲ တဂၤဆူအဒဲဒၣ်ဝဲ တက့ၢ်, အံၣ်စရ့လးဧၢ. 2 ဒီးအံၣ်စရ့လး အပှၤကညီ ခဲလၢာ် ဟးထီၣ်ကွံာ် လၢတၢ်ပိာ်စီၤဒၤဝံးအခံ, ဒီးလဲၤပိာ် စီၤဘံးကြံၤ အဖိခွါ စီၤၡဘၤ အခံလီၤ. ဒီးယူဒၤ အပှၤကညီ စဲဘူးဒီး အစီၤပၤ လၢယၢ်ဒ့ၣ် ပၢၢ်လၢယရူၤၡလ့ၣ်လီၤ. 3 ဒီးစီၤဒၤဝံး ဟဲဆူအဟံၣ် လၢယရူၤၡလ့ၣ် အပူၤ, ဒီးစီၤပၤ ဟံးန့ၢ် အသံၣ်မါ ဆံဆဲၣ်ဂၤ လၢအပာ်လီၤတဲာ်ပၢၤ ဟံၣ်, ဒီးပာ်အီၤ လၢတၢ်ပၢၤအီၤ အဟံၣ်ပူၤ, ဒီးလုၢ်အီၣ် အီၤလီၤ. ဘၣ်ဆၣ်ဒီး တလဲၤနုာ်ဘၣ် ဆူအအိၣ်ဘၣ်, ဒီး ဘၣ်တၢ်ကးတံာ်ဃာ်ဝဲ တုၤ မုၢ်တနံၤ လၢအသံ, ဒီးအိၣ် မုၣ်ကမဲလီၤ. 4 ဒီးစီၤပၤ စံးဘၣ် စီၤဧမါစၤ, ဒုးအိၣ်ဖှိၣ်န့ၢ်ယၤ လၢယူဒၤ အပှၤကညီ လၢသၢနံၤ အတီၢ်ပူၤ, ဒီးဆၢထၢၣ်နဲ ဖဲအံၤ တက့ၢ်. 5 ဒီးစီၤဧမါစၤ လဲၤဒုးအိၣ်ဖှိၣ်ယူဒၤ အပှၤကညီ, ဒီးအိၣ်ယံာ်န့ၢ် တၢ်သ့ၣ်ပာ်မုၢ်တနံၤ လၢတၢ်သ့ၣ်ပာ်ဝဲ လၢအဂီၢ် တက့ၢ်လီၤ. 6 ဒီးစီၤဒၤဝံး စံးဘၣ် စီၤအဘံၡဲၤ, ခဲကနံၣ်အံၤ, စီၤဘံးကြံၤ အဖိခွါ စီၤၡဘၤ ကမၤအၢပှၤ နးန့ၢ် စီၤအးဘၡါလိၣ် တက့ၢ်လီၤ. ဟံးန့ၢ် နကစၢ် အခ့အပှၤ, ဒီးလူၤအီၤ တက့ၢ်. ကလဲၤနုာ် လၢဝ့ၢ် အိၣ်ဒီး အခိၣ်ဒူ, ဒီးကပူၤဖျဲး ဘၣ်ဖုး ဒီးပှၤလီၤ. 7 ဒီးစီၤယိၤအာ် အပှၤကညီတဖၣ် လဲၤပိာ်အခံ, ဒီးပှၤကရံသးဖိ, ဒီးပှၤပလ့သးဖိ, ဒီးပှၤအဆူၣ် ခဲလၢာ်, ဒီးဟးထီၣ်ဝဲ လၢယရူၤၡလ့ၣ် ဒ်သိး အကလူၤ စီၤဘံးကြံၤ အဖိခွါ စီၤၡဘၤန့ၣ်လီၤ. 8 ဖဲအအိၣ် လၢလၢၢ်ဖးဒိၣ် လၢအအိၣ်ဝဲ လၢကံးဘိၣ်ဒီး, စီၤဧမါစၤ ဟဲသဂၢၢ်အီၤလီၤ. ဒီးစီၤယိၤအာ် အဆ့ လၢအသိးဝဲန့ၣ် ကံၢ်တူာ်အသး, ဒီးနးတဘ့ၣ် ကံၢ်ဃာ်အသး လၢအယီၢ်တကိး လၢအတြိးပူၤ, ဒီးလဲၤဝဲ အဖၢမုၢ်န့ၣ် ဒီးလီၤတဲာ်ကွံာ်ဝဲလီၤ. 9 ဒီးစီၤယိၤအာ် စံးဘၣ် စီၤဧမါစၤ, နအိၣ်မုာ် စ့ၢ်ကီးဧါ, ယဒီပုၢ်ဝဲၢ်ဧၢ. ဒီးစီၤယိၤအာ် ဟံးဃာ် စီၤဧမါစၤ အခၣ်ဆူၣ် လၢအစုထွဲ, ဒ်သိး အကနၢမူအီၤလီၤ. 10 ဒီးစီၤဧမါစၤ တကွၢ်ဟုၣ်ဘၣ် နးတဘ့ၣ် လၢအအိၣ်ဝဲ လၢစီၤယိၤအာ် အစုပူၤဘၣ်. ဒီးအဝဲဒၣ် ဆဲးအီၤ လၢအဝဲန့ၣ် လၢအဟၢဖၢပူၤ, ဒီးအပှံာ် ဟဲလီၤလဲာ် လၢဟီၣ်ခိၣ်, ဒီးတဆဲးလၢၤဘၣ်, ဒီးသံဝဲလီၤ. ဒီးစီၤယိၤအာ်, ဒီးအဒီပုၢ်ဝဲၢ် စီၤအဘံၡဲၤ လူၤ စီၤဘံးကြံၤ အဖိခွါ စီၤၡဘၤ လီၤ. 11 ဒီးစီၤယိၤအာ် အပှၤကညီတဂၤ ဆၢထၢၣ် လၢအဃၢၤ. ဒီးစံးဝဲဒၣ်, ပှၤလၢအဘၣ်အသး လၢစီၤယိၤအာ်, ဒီးပှၤ လၢအအိၣ်ဝဲ လၢစီၤဒၤဝံး အဂီၢ်န့ၣ် မ်အပိာ် စီၤယိၤအာ် အခံတက့ၢ်. 12 ဒီးစီၤဧမါစၤ ကလိာ် လၢအသွံၣ်ပူၤ လၢကျဲ အသးကံၢ်ပူၤန့ၣ်လီၤ. ဒီးတုၤ ပှၤတဂၤန့ၣ် ထံၣ်ဘၣ်ဝဲ လၢပှၤဂီၢ်မုၢ် ခဲလၢာ် အိၣ်ကတီၢ်ဝဲ ဒီး, စိာ်ထီၣ်ကွံာ် စီၤဧမါစၤ လၢကျဲမုၢ် ဆူပှၢ်လၢ်ကျါ, ဒီးလုးဘၢအီၤ လၢယၣ်တဘ့ၣ်ဖဲ အထံၣ်ဘၣ်ဝဲ လၢကယဲၢ် ပှၤလၢအဟဲဆူအအိၣ် တဂၤလၢ်လၢ် အိၣ်ကတီၢ်န့ၣ်လီၤ. 13 တုၤအဘၣ် တၢ်စိာ်ကွံာ်အီၤ လၢကျဲမုၢ်ဒီး, ပှၤဂီၢ်မုၢ် ပိာ် စီၤယိၤအာ်အခံ, ဒ်သိး အကလူၤ စီၤဘံးကြံၤ အဖိခွါ စီၤၡဘၤန့ၣ်လီၤ. 14 ဒီးလဲၤခီဂာ် အံၣ်စရ့လး အဒူၣ် ခဲလၢာ် ပၢၢ်လၢအၤဘ့ၤလး ဒီးဘ့ၤသမၤကၤ, ဒီး ကယဲၢ် ပှၤဘ့ၢ်ဖိ, ဒီးအဝဲသ့ၣ်တဖၣ်န့ၣ် အိၣ်ဖှိၣ်ရိဖှိၣ်, ဒီးလဲၤပိာ်အခံ စ့ၢ်ကီး လီၤ. 15 ဒီးအဝဲသ့ၣ် ဟဲဝီၤဃာ်အီၤ လၢအၤဘ့ၤလး ဘ့ၤသမၤကၤ အပူၤ, ဒီးမၤထီၣ် တၢ်ခိၣ်ဒူထီဒါဝ့ၢ်, ဒီးအိၣ်ဝဲ လၢတၢ်အကျိပူၤ, ဒီးပှၤဂီၢ်မုၢ် ခဲလၢာ် လၢအအိၣ် ဒီးစီၤယိၤအာ် မၤဘၣ်ဒိ ဝ့ၢ်အခိၣ်ဒူ ဒ်သိး အကမၤလီၤပှီၢ်အီၤလီၤ. 16 ဒီးပှၤပိာ်မုၣ် လၢအကူၣ်တၢ်သ့တဂၤ ကိးထီၣ် လၢဝ့ၢ် ပူၤ, ကနၣ်, ကနၣ် တက့ၢ်. စံးလၢ် စီၤယိၤအာ်, ဟဲဖဲအံၤ ဒ်သိး ယကကတိၤတၢ် ဒီးနၤ တက့ၢ်. 17 ဒီးတုၤအဟဲဘူးဒီးအီၤ ဒီး, ပိာ်မုၣ်န့ၣ် စံးဝဲဒၣ်, နမ့ၢ် စီၤယိၤအာ်န့ၣ် ဧါ. ဒီးစံးဝဲဒၣ်, ယၤလီၤ. ဒီးပိာ်မုၣ် စံးဘၣ် အီၤ. ကနၣ် နကုၢ်ပိာ်မုၣ် အကလုၢ် တက့ၢ်. ဒီးစံးဝဲဒၣ်, ယနၢ်ဟူလံ. 18 ဒီးကတိၤဝဲ, ဒီးစံးဝဲဒၣ်, ပှၤကတိၤတၢ်ကတိၤ လၢအခီၣ်ထံး, ဒီးစံးဝဲဒၣ်, ကသံကွၢ်တၢ် လၢအၤဘ့ၤလး သပှၢ်တၢၢ်, ဒီးတၢ်ကတၢၢ်ဝဲ ဒ်န့ၣ်လီၤ. 19 ယဲဒၣ်အံၤ ယမ့ၢ် ပှၤအဃူအဖိးဖိ, ဒီးပှၤအမ့ၢ်အတီဖိ လၢအံၣ်စရ့လး အကျါလီၤ. နဃုမၤဟးဂီၤ ဝ့ၢ်တဖျၢၣ်, ဒီးတၢ်အမိၢ် လၢအံၣ်စရ့လး အပူၤလီၤ. နကယူၢ်လီၤကွံာ် ယွၤ အတၢ်န့ၢ်သါန့ၣ်မ့ၢ် အဘၣ်မနုၤလဲၣ်. 20 ဒီးစီၤယိၤအာ် စံးဆၢတၢ်, ဒီးစံးဝဲဒၣ်, ယယူၢ်လီၤကွံာ်တၢ်မ့ၢ်ဂ့ၤ, ယမၤဟးဂီၤကွံာ်တၢ်မ့ၢ်ဂ့ၤ, မ်ယသုတမၤ တဂ့ၤ. 21 တၢ်တမံၤန့ၣ် တမ့ၢ်ဘၣ် ဒ်န့ၣ်ဘၣ်, မ့ၢ် ပှၤကစၢၢ် အ့ဖရဲၣ်ဖိ, စီၤဘံးကြံၤ အဖိခွါအမံၤ စီၤၡဘၤ ယူာ်ထီၣ်အစုထီဒါ စီၤပၤဒၤဝံးလီၤ. ထဲဟ့ၣ်လီၤကွံာ်အီၤ တက့ၢ်. ဒီးယကဟးထီၣ်ကွံာ် လၢဝ့ၢ်န့ၣ်လီၤ. ဒီးပိာ်မုၣ်န့ၣ် စံးဘၣ် စီၤယိၤအာ်, ကွၢ်ကွၢ်, တၢ်ကကွံာ်လီၤအခိၣ် လၢဝ့ၢ်ခိၣ်ဒူန့ၣ် ဆူနအိၣ်လီၤ. 22 ဒီးပိာ်မုၣ်န့ၣ် လဲၤဝဲ ဒီးအတၢ်ကူၣ်သ့ ဆူပှၤဂီၢ်မုၢ် ခဲလၢာ်အအိၣ်, ဒီးတၢ်ဒီၣ်တဲာ်ကွံာ် စီၤဘံးကြံၤ အဖိခွါ စီၤၡဘၤ အခိၣ်, ဒီးကွံာ်လီၤကွံာ်အီၤ ဆူ စီၤယိၤအာ် အအိၣ်လီၤ. ဒီးအဝဲဒၣ် အူကွဲၤ, ဒီးပှၤဟးထီၣ်ကွံာ် လၢဝ့ၢ်န့ၣ် တဂၤဆူအဒဲဒၣ်ဝဲ တဂၤဆူအဒဲဒၣ်ဝဲန့ၣ်လီၤ. ဒီး စီၤယိၤအာ် က့ၤက့ၤဝဲဆူ ယရူၤၡလ့ၣ် ဆူ စီၤပၤအအိၣ် လီၤ. 23 ဒီးစီၤယိၤအာ် အိၣ်ဝဲ လၢအံၣ်စရ့လး အပှၤသုးမုၢ် ခဲလၢာ် အဖီခိၣ်, ဒီးစီၤယဟိၤယဒါ အဖိခွါ စီၤဘနါယၤ အိၣ်ဝဲ လၢပှၤကရံသးဖိ အဖီခိၣ်, ဒီး လၢပှၤပလ့သးဖိ အဖီခိၣ်လီၤ. 24 ဒီးစီၤအဒိၤရၣ် အိၣ်ဝဲ လၢတၢ်ဟ့ၣ်သွဲ အဖီခိၣ်, ဒီးစီၤအဃံလူး အဖိခွါ စီၤယဟိၡဖး မ့ၢ် ပှၤကွဲးနီၣ်တၢ်လီၤ. 25 ဒီးစီၤၡဝၤ မ့ၢ် ပှၤကွဲးလံာ်, ဒီးစီၤစၤဒိး, ဒီး စီၤအ့ဘယၤသၢ် မ့ၢ် ပှၤလုၢ်တၢ်အဒိၣ်လီၤ. 26 ဒီးပှၤယၤအံၢ်ဖိ စီၤဧံရၤမ့ၢ် ပှၤအဒိၣ် လၢစီၤဒၤဝံး အဂီၢ်လီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 21

1 ဒီး လၢစီၤဒၤဝံး အမုၢ်နံၤတဖၣ်န့ၣ် တၢ်သၣ်ဝံၤလီၤဒိ အိၣ်သၢနံၣ်, တနံၣ်ဘၣ်တနံၣ်လီၤ. ဒီးစီၤဒၤဝံး သံကွၢ်တၢ် လၢယွၤ, ဒီးယွၤ စံးဆၢဝဲဒၣ်, မ့ၢ် လၢစီၤစီလူးအဃိ, ဒီး လၢအပှၤဟံၣ်ဖိ ဘၣ်ဃးဒီး တၢ်သွံၣ်အဃိ, လၢအမၤသံ ပှၤကံးဘိၣ်ဖိ အဃိလီၤ. 2 ဒီးစီၤပၤ ကိးန့ၢ် ပှၤကံးဘိၣ်ဖိ ဒီး စံးဘၣ်အီၤ, (ဒီးပှၤကံးဘိၣ်ဖိ ဘၣ်ဃးဒီး ပှၤအံၣ်စရ့လးဖိ တမ့ၢ်ဘၣ်. မ့ၢ် အဘၣ်ဃးဒီး တၢ်အိၣ်လီၤတဲာ် လၢပှၤအမိၢ်ဖိ, ဒီးပှၤအံၣ်စရ့လးဖိ ဆိၣ်တၢ် ဒီးအီၤလီၤ. ဒီးစီၤစီလူး ဃုမၤသံ အီၤ လၢအသးဆူၣ် လၢပှၤအံၣ်စရ့လးဖိ ဒီးပှၤယူဒၤဖိ အဂီၢ်လီၤ.) 3 ဒီးစီၤဒၤဝံး စံး လၢပှၤကံးဘိၣ်ဖိ, ယကမၤ လၢသုဂီၢ်န့ၣ်မ့ၢ် မနုၤတမံၤလဲၣ်. ဒီးယကမၤ တၢ်ပူၤဖျဲး ဒ်သိး သုကဆိၣ်ဂ့ၤ ယွၤအတၢ်န့ၢ်သါန့ၣ် လၢမနုၤတမံၤလဲၣ်. 4 ဒီးပှၤကံးဘိၣ်ဖိ စံးဆၢအီၤ, ကျိၣ်ဧိၤစ့ဧိၤမ့ၢ်ဂ့ၤ, ထူဧိၤလွဲဧိၤမ့ၢ်ဂ့ၤ, ပတဟံးန့ၢ်ဘၣ် လၢစီၤစီလူး ဒီးလၢအပှၤဟံၣ်ဖိဘၣ်, ဒီးနတဘၣ်မၤသံဘၣ် ပှၤ လၢအံၣ်စရ့လး အပူၤ လၢပဂီၢ် နီတဂၤဘၣ်. ဒီးစံးဝဲဒၣ်, တၢ် လၢသု ကစံးန့ၣ် ယကမၤ လၢသုဂီၢ်လီၤ. 5 ဒီးစံးဆၢ စီၤပၤ, ပှၤလၢအမၤလၢာ်ပှၤ, ဒီးကူၣ်မၤဟးဂီၤပှၤ, ဒ်သိးပသု တအိၣ်လၢၤဘၣ် လၢအံၣ်စရ့လး အထံအကီၢ် တဂ့ၤန့ၣ်, 6 မ်တၢ်ဟ့ၣ်လီၤကွံာ် အဖိခွါ နွံဂၤ လၢပှၤတက့ၢ်. ဒီးပကစၢၢ်သံအီၤ လၢယွၤအဂီၢ် လၢကံးဘဧၤ ဘၣ်ဃးဒီး စီၤစီလူး လၢယွၤဃုထၢန့ၣ်လီၤ. ဒီးစီၤပၤ စံးဝဲဒၣ်, ယကဟ့ၣ်လီၤအီၤလီၤ. 7 ဒီးစီၤပၤ သးလီ စီၤစီလူး အဖိခွါ စီၤယိနၤသၣ် အဖိခွါ စီၤမဖံဘိၤၡ့း လၢယွၤအတၢ်ဆိၣ် လၢအအိၣ်ဝဲ လၢအဘၢၣ်စၢၤ အဃိ, လၢစီၤဒၤဝံး ဒီးစီၤစီလူး အဖိခွါ စီၤယိနၤသၣ် အဘၢၣ်စၢၤန့ၣ်လီၤ. 8 ဒီးစီၤပၤ ဟံးန့ၢ် စီၤအၤယၤ အဖိမုၣ်, နီၢ်ရံးစဖၤ အဖိခွါ ခံဂၤ လၢအဆံးစၢ်န့ၢ် စီၤစီလူးအဂီၢ်, စီၤအၢ်မိၤနံ, ဒီးစီၤမဖံဘိးၡ့း, ဒီးစီၤစီလူး အဖိမုၣ် နီၢ်မ့ရာ် အဖိခွါ ယဲၢ်ဂၤ လၢအဆံးစၢ်န့ၢ် ပှၤမဃိလၤဖိ စီၤဘၢ်စံးလဲ အဖိခွါ စီၤဧ့ဒြံအ့လး အဂီၢ်လီၤ. 9 ဒီးဟ့ၣ်လီၤကွံာ်အီၤ ဆူ ပှၤကံးဘိၣ်ဖိ အစုပူၤ, ဒီးအဝဲသ့ၣ် စၢၣ်သံအီၤ လၢကစၢၢ်လိၤ လၢယွၤအမဲာ်ညါ, ဒီး လီၤဃံၤဝဲ နွံဂၤတဘျီဃီ, ဒီးဘၣ်တၢ်မၤသံအီၤ လၢတၢ်ကူးဘုအမုၢ်နံၤတဖၣ် လၢတၢ်အခီၣ်ထံး လၢတၢ်ကူးဆိဘုမုယီၤန့ၣ်လီၤ. 10 ဒီးစီၤအၤယၤ အဖိမုၣ် နီၢ်ရံးစဖၤ ဟံးန့ၢ် ထၢၣ် အတၢ်ကံးညာ်, ဒီးဒါလီၤဝဲ လၢလၢၢ်လိၤ လၢအဂီၢ်, လၢတၢ်ကူးဆိဘု တုၤထံလီၤ လၢမူခိၣ် လၢပှၤတဖၣ်န့ၣ် အလိၤ, ဒီး လၢမုၢ်ဆါခီ တဒုးဟဲ ထိၣ်ဧိၤလံၣ်ဧိၤ လၢတၢ်ဖးဖီ, ဒီး လၢမုၢ်နၤန့ၣ် တဒုးဟဲ ဆၣ်ဖိကီၢ်ဖိ လၢပှၢ်လၢ်ကျါဘၣ်. 11 ဒီးပှၤစံးဘၣ် စီၤဒၤဝံး လၢတၢ် လၢစီၤစီလူး အသံၣ်မါ စီၤအၤယၤ အဖိမုၣ် နီၢ်ရံးစဖၤ မၤဝဲန့ၣ်လီၤ. 12 ဒီးစီၤဒၤဝံး လဲၤဟံးန့ၢ် စီၤစီလူး အဃံ. ဒီး အဖိခွါ စီၤယိနၤသၣ် အဃံ လၢယၤဘ့ၣ် ကံးလဧး အပှၤကညီ လၢအဟုၣ်န့ၢ်အီၤ လၢဘ့ၤသၡၣ် အကျဲပူၤ, ဖဲပှၤဖလ့ၡသးဖိ စဲထီၣ်အီၤ လၢပှၤဖလ့ၡသးဖိ မၤသံ စီၤစီလူး လၢကံးလဘိ အလီၢ်ခံန့ၣ်လီၤ. 13 ဒီးဟဲစိာ် စီၤစီလူးအဃံ, ဒီးအဖိခွါ စီၤယိနၤသၣ်အဃံ ဖဲန့ၣ်, ဒီးထၢဖှိၣ် ပှၤ လၢတၢ်စၢၣ်သံအီၤတဖၣ် အဃံလီၤ. 14 ဒီးပှၤခူၣ်လီၤကွံာ် စီၤစီလူး, ဒီး အဖိခွါ စီၤယိနၤသၣ် အဃံ လၢဘံၣ်ယၤမံၣ် အကီၢ်ပူၤ လၢစ့လၤအပူၤ လၢအပၢ် စီၤကံၣ် အသွၣ်ခိၣ်ပူၤလီၤ. ဒီးပှၤမၤ ကယဲၢ် တၢ် လၢစီၤပၤ မၤလိာ်ဝဲ ခဲလၢာ်လီၤ. လၢခံက့ၤ ဒီးယွၤ ဒိကနၣ်တၢ် လၢကီၢ်အဂီၢ်န့ၣ်လီၤ. 15 ဒီးပှၤဖလ့ၡသးဖိ ဒုးဒံးသုး ဒီးအံၣ်စရ့လး, ဒီးစီၤဒၤဝံး လဲၤလီၤဒီး အခ့အပှၤ အိၣ်ဒီးအီၤ, ဒီးဒုးသုး ဒီးပှၤဖလ့ၡသးဖိ, ဒီးစီၤဒၤဝံး လီၤဘှါဝဲလီၤ. 16 ဒီးစီၤယံၡဘနိး လၢအအိၣ် လၢပှၤနီၢ်ဒိၣ်အကျါ, (အဘီ လီၤသယၢၢ်တိၢ် သၢကယၤ)ကံၢ်ဃာ်အသး ဒီးတၢ်အသီ. ဒီးသါ ကမၤသံ စီၤဒၤဝံးလီၤ. 17 ဒီးနီၢ်စရူယၤ အဖိခွါ စီၤအဘံၡဲ မၤစၢၤ အီၤ, ဒီးကျီကွံာ် ပှၤဖလ့ၡသးဖိ, ဒီးမၤသံအီၤလီၤ. တုၤနုၤတစု စီၤဒၤဝံး အပှၤကညီတဖၣ် ဆိၣ်တၢ် ဒီးအီၤ, ဒီး စံးဝဲဒၣ်, နတလဲၤထီၣ်လၢၤဘၣ်နဲ ဒီးပှၤဆူတၢ်ဒုးသုး အပူၤ, ဒ်သိး နသု တမၤခံးလီၤ အံၣ်စရ့လး အတၢ်ကပီၤ တဂ့ၤန့ၣ်လီၤ. 18 ဒီး လၢတၢ်န့ၣ်တဖၣ် အလီၢ်ခံ တၢ်မၤအသး လၢတၢ်ဒုးကဒီးသုး ဒီးပှၤဖလ့ၡသးဖိ လၢကိာ် အပူၤလီၤ. တုၤနုၤတဘျီ ပှၤဃူၡသးဖိ စီၤစံၤဘကဲ ကျီကွံာ် စီၤစာ် လၢအအိၣ် လၢပှၤနီၢ်ဒိၣ် အဖိခွါအကျါလီၤ. 19 မၤကဒီးတစု တၢ်ဒုးသုး ဒီးပှၤဖလ့ၡသးဖိ လၢကိာ်အပူၤ, ဒီးပှၤဘ့ၤသလ့ဃ့ၣ်ဖိ စီၤယၤရ့အိရကံၣ် အဖိခွါ စီၤအ့လဃၤန့ၣ် ကျီကွံာ် ပှၤဘၣ်ဃးဒီး ပှၤကံးတံးဖိ စီၤကၤ လယး, ဒီးအဘီအတိၢ် မၤသး ဒ်ပှၤထါထၣ် အနီၣ်ဘိ အသိးန့ၣ်လီၤ. 20 မၤကဒီးတစု တၢ်ဒုးသုး လၢကၤသးအပူၤ, ဒီးပှၤအနီၢ်ဒိၣ် အိၣ်ဝဲ ဒီးအစုမုၢ် ဃုဘိ လၢအစု, ဒီးအခီၣ်မုၢ် ဃုဘိ လၢအခီၣ်, ခဲလၢာ် မ့ၢ်ခံဆံလွံၢ်ဘိလီၤ. ဒီးအဝဲဒၣ် အိၣ်ဖျဲၣ်ဝဲ လၢနီၢ်ဒိၣ် အဂီၢ်လီၤ. 21 ဒီးတုၤအမၤတရီတပါ အံၣ်စရ့လးဒီး, ဒီးစီၤဒၤဝံး အဒီပုၢ်ဝဲၢ် စီၤၡံမၤ အဖိခွါ, စီၤယိနၤသၣ် ကျီကွံာ်အီၤလီၤ. 22 အဝဲသ့ၣ် လွံၢ်ဂၤန့ၣ် အိၣ်ဖျဲၣ် လၢပှၤနီၢ်ဒိၣ် လၢကၤသး အပူၤ အဂီၢ်, ဒီးလီၤဃံၤဝဲ လၢစီၤဒၤဝံး အစုပူၤ ဒီးလၢအခ့အပှၤတဖၣ် အစုပူၤလီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 22

1 မုၢ်တနံၤ လၢယွၤ မၤပူၤမၤဖျဲးအီၤ လၢအဒုၣ်အဒါ ခဲလၢာ် အစုပူၤ, ဒီး လၢစီၤစီလူး အစုပူၤန့ၣ် စီၤဒၤဝံး ကတိၤတၢ် ဒီးယွၤ လၢတၢ်သးဝံၣ်အံၤ အတၢ်ကတိၤ ဒီးစံးဝဲဒၣ်, 2 ယွၤ မ့ၢ်ယလ့, ဒီးယတိာ်, ဒီးတၢ်မၤပူၤမၤဖျဲးယၤ, 3 ယလၢၢ် အကစၢ်, ယကသန့ၤယသး လၢအီၤ, ယကတီၤတဘ့ၣ်, ယတၢ်အုၣ်က့ၤခီၣ်က့ၤယၤအနၢၤ, ယတၢးထီၣ်ထီ, ယအိၣ်တဒၢအလီၢ်, ယပှၤအုၣ်က့ၤခီၣ်က့ၤယၤ, နအုၣ်က့ၤခီၣ်က့ၤယၤ လၢတၢ်မၤဆူၣ်လီၤ. 4 ယကိးထီၣ်ယွၤ လၢအဘၣ် တၢ်စံးထီၣ်ပတြၢၤ, ဒီးယကတုၤ လၢတၢ်အုၣ်က့ၤခီၣ်က့ၤ လၢယဒုၣ်ယဒါ လီၤ. 5 တၢ်သံ အလပီဝါခိၣ် အိၣ်ဝးတရံးယၤ, ဒီးတၢ်မၤဟးဂီၤ အထံကျိ မၤပျံၤမၤဖုးယၤ, 6 တၢ်ပျုၤပူၤ အပျံၤတဖၣ် အိၣ်ဝးတရံးယၤ, တၢ်သံ အပျံၤသကွီၤတဖၣ် လဲၤဘျီယၤလီၤ. 7 တုၤယဘၣ် တၢ်ကိၢ်တၢ်ဂီၤဒီး, ယကိးထီၣ်ယွၤ, ဒီးယကဃ့ကညးတၢ် လၢယကစၢ်လီၤ. ဒီးကနၣ်ဝဲ ယကလုၢ် လၢအနူၢ်ပူၤ, ဒီးယဃ့ကညးတၢ် လဲၤနုာ် လၢအနၢ်ပူၤလီၤ. 8 ဒီးဟီၣ်ခိၣ် ဟူးဝးဝဲ, ဒီးဆှဲးဆှိးဝဲ, မူခိၣ်အခီၣ်ထံးတဖၣ် ဟူးဝးဝဲ, ဒီးသုးအသးလီၤ. အဂ့ၢ်ဒ်အံၤ, အသးထီၣ်ဝဲလီၤ. 9 မ့ၢ်အူခုၣ် ဟဲထီၣ် လၢအနါဒ့ပူၤ, ဒီးမ့ၣ်အူ လၢအထးခိၣ် အီၣ်တၢ်, မ့ၣ်အူကဖး ဆိၣ်ကဲၤအသး လၢအီၤလီၤ. 10 ဒီးမၤသကူးလီၤ မူခိၣ် ဒီးဟဲလီၤ, ဒီးတၢ်ခံးသူ အိၣ်ဝဲ လၢအခီၣ် အဖီလာ်, 11 ဒီးဒိးခ့ရူာ် ဒီးယူၤဝဲ, ဒီးတၢ်ထံၣ်အီၤ လၢကလံၤအဒံးဆ့ အဖီခိၣ်လီၤ. 12 ပာ် တၢ်ခံး လၢအဒဲ အိၣ်ဝးတရံးအီၤ, ထံခံးသူတၢ်အၢၣ်တီၣ် လၢမူကပိာ်လိၤလီၤ. 13 လၢတၢ်ကဲၤဆှုၣ်ဆှုၣ် လၢအမဲာ်ညါ, မ့ၣ်အူကဖး ဆိၣ်ကဲၤထီၣ်အသးလီၤ. 14 ဒီးယွၤ မၢလီသီၣ် လၢမူခိၣ်, ဒီးတၢ်ထီကတၢၢ်တဂၤ ဒုးသီၣ်ထီၣ် အကလုၢ်, 15 ခးဝဲ အပျၢ်တဖၣ်, ဒီးမၤပြံပြါအီၤ, ခးဝဲ အလီဝၢ် အဒံးတဖၣ်, ဒီးမၤဃၣ်အီၤလီၤ. 16 ဒီးပီၣ်လဲၣ် အကျိၤတဖၣ် ဖျါဝဲ, ဒီးဟီၣ်ခိၣ် အခီၣ်ထံးတဖၣ် အိၣ်ဖျါထီၣ်ဝဲ, လၢယွၤ သိၣ်ဃီၣ်တၢ် အဃိ, လၢအနါဒ့ အူသဖှိတၢ် တဘျီ အဃိလီၤ. 17 မၢလီၤတၢ် လၢတၢ်ထီၣ်ထီ, ဟံးန့ၢ်ထီၣ်ယၤ, ထုးထီၣ်ယၤ လၢထံအအါ အကျါ, 18 ဒီးမၤပူၤဖျဲးယၤ လၢယဒုၣ်ယဒါ အဆူၣ်တဂၤ, ဒီး လၢပှၤ လၢအသးဟ့ယၤတဖၣ်လီၤ. အဂ့ၢ်ဒ်အံၤ, အဝဲသ့ၣ် ဆူၣ်န့ၢ်ယၤ တက့ၢ်လီၤ. 19 လၢယတၢ်နးတၢ်ဖှီၣ် အမုၢ်နံၤန့ၣ် လဲၤဘျီယၤလီၤ. ဘၣ်ဆၣ်ဒီး ယွၤ မ့ၢ်တၢ်အိၣ်အလီၢ် လၢယဂီၢ်, 20 ဒီးဒုးဟးထီၣ်ယၤ ဆူအလီၢ်ဖးလဲၢ်, မၤပူၤမၤဖျဲးယၤ, အဂ့ၢ်ဒ်အံၤ, ဘၣ်အသး လၢယၤလီၤ. 21 ယွၤ ဟ့ၣ်ကၣ်တၢ် လၢယၤ ဒ်ယတၢ်တီတၢ်လိၤ အသိး, ဒ်ယစုကဆှီအသိးန့ၢ် ဒုးန့ၢ်ဆၢယၤ လၢတၢ်လီၤ. 22 အဂ့ၢ်ဒ်အံၤ, ယ တိၢ်န့ၢ်လံ ယွၤအကျဲတဖၣ်လံ. ယတမၤကမၣ်ဘၣ် ယကစၢ်ဘၣ်. 23 အဂ့ၢ်ဒ်အံၤ, အတၢ်စံၣ်ညီၣ် ခဲလၢာ် အိၣ်လၢယမဲာ်ညါ, ဒီးအတၢ်မၤလိာ်တဖၣ်န့ၣ် ယတလုၣ်သ့ၣ်ခါပတာ်ဘၣ်. 24 ဒီးယ လၢထီၣ်ပှဲၤထီၣ် လၢအမဲာ်ညါ, ဒီးယဟးဆှဲး ယတၢ်အၢလီၤ. 25 မၤသးဒ်န့ၣ်ဒီး ယွၤ ဟ့ၣ်ကၣ်တၢ် လၢယၤ ဒ်ယတၢ်တီတၢ်လိၤအသိး, ဒ်ယစုကဆှီ လၢအမဲာ်ညါ အသိးန့ၣ်လီၤ. 26 လၢပှၤအဂ့ၤန့ၣ် နကပာ်ဂ့ၤနသး, လၢပှၤအလၢအပှဲၤန့ၣ် နကပာ် လၢပာ်ပှဲၤနသး, 27 လၢပှၤအကဆှီန့ၣ် နကပာ်ကဆှီနသး, လၢပှၤအကီန့ၣ် နကပာ်ကီနသးလီၤ. 28 ဒီးနကအုၣ်က့ၤခီၣ်က့ၤ ပှၤဂီၢ်မုၢ် အဘၣ်နးဘၣ်ဖှီၣ်, မ့မ့ၢ်နမဲာ် အိၣ်လၢပှၤထီၣ်ထီ အလိၤ ဒီးနကဆိၣ်လီၤ အီၤလီၤ. 29 အဂ့ၢ်ဒ်အံၤ, နမ့ၢ်ယမ့ၣ်အူဒၢ, ယွၤဧၢ, ဒီးယွၤ ယကစၢ် ကမၤကပီၤထီၣ် ယတၢ်ခံးန့ၣ်လီၤ. 30 အဂ့ၢ်ဒ်အံၤ, ယဃ့ၢ်နုာ်ဖျိ ပှၤတဖု လၢနၤလံ. ယစံၣ်ကပာ် တၢ်အဒူၣ် လၢယကစၢ်တဂၤန့ၣ်လီၤ. 31 တၢ် လၢယွၤန့ၣ်, အကျဲမ့ၢ်အလၢအပှဲၤလီၤ. ယွၤအကလုၢ်န့ၣ် ဘၣ်တၢ်မၤပှံၢ်စီအီၤလီၤ. မ့ၢ်ဝဲကတီၤ တဘ့ၣ်, လၢကယဲၢ် ပှၤလၢအတန့ၤအသး လၢအီၤလီၤ. 32 ဒီး လၢယွၤအမဲာ်ညါန့ၣ်မ့ၢ် မတၤ မ့ၢ်ကစၢ်တဂၤလဲၣ်. လၢပကစၢ် အဖီခိၣ်န့ၣ်မ့ၢ် မတၤမ့ၢ် လၢၢ်တဂၤလဲၣ်. 33 ယွၤမ့ၢ်ယတိာ် ခၢၣ်သနၢၢ်, ဒီးအဝဲဒၣ် ဆှၢ ပှၤအလၢအပှဲၤန့ၣ် လၢအကျဲပူၤလီၤ. 34 မၤယခီၣ် ဒ်တၤယုၢ်မိၢ်အခီၣ် အသိး, ဒီးဒုးဆၢထၢၣ်ယၤ လၢယလီၢ်ထီၣ်ထီလီၤ. 35 သိၣ်လိ ယစု လၢယကဒုးတၢ်, ဒီးချံၣ်တိၢ် ဘၣ်ကၢ်ကွံာ်အသး လၢယစုလီၤ. 36 ဒီးနဟ့ၣ်လီၤယၤ လၢနတၢ်အုၣ်က့ၤခီၣ်က့ၤ အကတီၤ, ဒီးနဆီၣ်လီၤနသးန့ၣ် မၤဒိၣ်ထီၣ်ယၤလီၤ. 37 နမၤလဲၢ်ထီၣ် ယခါတၢ်, ဒီးယခီၣ်ဒ့ တကနိးဘၣ်. 38 ယလူၤ ယဒုၣ်ယဒါ, ဒီးမၤဟးဂီၤအီၤ, ဒီးယတချုးမၤလၢာ်အီၤ ဒီး, ယတဟဲကဒါက့ၤဘၣ်. 39 ယမၤလၢာ်အီၤ, ဒီးယဆဲးအီၤ, ဒီးတဂဲၤဆၢထၢၣ်ဘၣ်, လီၤဃံၤဝဲ လၢယခီၣ် အဖီလာ်လီၤ. 40 ဒီးနကံၢ်တူာ် ယယီၢ်ဒ့ ဒီးဂံၢ်ဒီးဘါ လၢဒုးသုးအဂီၢ်, နမၤကိာ်လီၤပှၤ လၢအဂဲၤဆၢထၢၣ်ထီဒါယၤ လၢယဖီလာ်, 41 နဟ့ၣ်လီၤယၤ လၢယဒုၣ်ယဒါ အကိာ်, ပှၤလၢအသးဟ့ယၤတဖၣ် ယမၤဟးဂီၤကွံာ်အီၤလီၤ. 42 ကွၢ်ဝဲ, ဒီးတၢ်အုၣ်က့ၤခီၣ်က့ၤ တအိၣ်ဘၣ်, ဆူ ယွၤန့ၣ်, ဒီးတစံးဆၢဘၣ်ဝဲဘၣ်. 43 ဒီးယမၤလီၤကလဲအီၤ ဒ်ဟီၣ်ခိၣ် အကမူၣ် အသိးန့ၣ်, ဒ်ကျဲအကပံာ် အသိးန့ၣ်, ယယီၢ်တံၢ်အီၤ, ယမၤပြံပြါ အီၤလီၤ. 44 နမၤပူၤမၤဖျဲးယၤ လၢယပှၤဂီၢ်မုၢ် အတၢ်အ့ၣ်လိာ်န့ၣ်, နပာ်ယၤ လၢပှၤကလုာ်တဖၣ် အခိၣ်, ပှၤဂီၢ်မုၢ် လၢယတသ့ၣ်ညါတ့ၢ်အီၤန့ၣ် ကမၤ ယတၢ် လီၤ. 45 ပှၤတခီဘီမုၢ်ဖိ ကဆီၣ်လီၤအသး လၢယဖီလာ်, တုၤအနၢ်ဟူတၢ် လၢအနၢ်ဒီး ကဒိကနၣ် ယကလုၢ် လီၤ. 46 ပှၤတခီဘီမုၢ်ဖိ ကလီၤညွံးကွံာ်, ဒီးကဟဲထီၣ် ကနိးကစုာ် လၢအလီၢ်ကးတံာ်ဃာ်တဖၣ် အပူၤလီၤ. 47 ယွၤမူဝဲ, ဒီးမ်ယလၢၢ် ဘၣ်တၢ်စံးထီၣ်ပတြၢၤ တက့ၢ်, ဒီးတၢ်အုၣ်က့ၤခီၣ်က့ၤယၤ အလၢၢ် အကစၢ်န့ၣ်, မ်အဘၣ် တၢ်ပာ်ထီၣ်ထီအီၤ တက့ၢ်. 48 ပှၤလၢအမၤဆၢ တၢ်အၢ လၢယဂီၢ်န့ၣ် မ့ၢ်ယွၤ, ဒီးမၤနၢၤမၤဃၣ် ပှၤဂီၢ်မုၢ် လၢအဖီလာ်, 49 ဒီးဟံးထီၣ်က့ၤယၤ လၢယဒုၣ်ယဒါ အစုပူၤ, ဒီးနပာ်ယၤ ထီၣ်ထီန့ၢ် ပှၤ လၢအဂဲၤထၢၣ်ထီဒါယၤ, နမၤပူၤမၤဖျဲးယၤ ဒီးပှၤမၤအၢတၢ်လီၤ. 50 မၤသးဒ်န့ၣ်ဒီး ယကစံးထီၣ်ပတြၢၤနၤ လၢပှၤကလုာ်တဖၣ် အကျါ, ယွၤဧၢ, ဒီးယကသးဝံၣ်ထီၣ် နမံၤလီၤ. 51 မ့ၢ်တၢ်အုၣ်က့ၤခီၣ်က့ၤ အတၢးထီ လၢအစီၤပၤ အဂီၢ်, ဒီးမၤ တၢ်ဘျုးတၢ်ဖှိၣ် လၢအပှၤဒိးဖှူအသး တဂၤ, လၢစီၤဒၤဝံး အချံအသၣ် လီၤစိၤလီၤထီလီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 23

1 အဝဲအံၤမ့ၢ် စီၤဒၤဝံး အတၢ်ကတိၤ လၢခံကတၢၢ်လီၤ. စီၤယံးၡဲ အဖိခွါ စီၤဒၤဝံး စံးဝဲဒၣ်, ပှၤ လၢတၢ်ပာ်အီၤထီၣ်ထီ, ပှၤလၢအဒိးဖှူအသး လၢစီၤယၤကိာ် အကစၢ်, ဒီးအံၣ်စရ့လး အပှၤသးဝံၣ်တၢ် မုာ်မုာ် တဂၤ စံးဝဲဒၣ်, 2 ယွၤအသး ကတိၤတၢ် ဒီးယၤ, ဒီးအကလုၢ် အိၣ်ဝဲ လၢယပျ့ၤလိၤလီၤ. 3 အံၣ်စရ့လး အကစၢ် စံးဝဲဒၣ်, အံၣ်စရ့လး အလၢၢ် စံးဘၣ်ယၤ, ပှၤလၢအပၢ ပှၤကညီ တီတီလိၤလိၤ တဂၤ, ဒီးပၢဝဲ လၢတၢ်ပျံၤယွၤန့ၣ်, 4 ကဒ်တၢ်ကပီၤ လၢမုၢ်ဂီၤ, တုၤ မုၢ်ဟဲထီၣ် အသိး, မုၢ်ဂီၤ လၢတၢ်အၢၣ် တအိၣ်ဘၣ်, ကပီၤထီၣ်ဝဲ ဆှုၣ်ဆှုၣ်, ဒ်နီၣ်ဧိၤမံၤဧိၤ လၢဟီၣ်ခိၣ် တၢ်ဟဲစူၤ အလီၢ်ခံ အသိး လီၤ. 5 ယဟံၣ် တဒ်န့ၣ်အသိးဘၣ် ဒီးယွၤ ဘၣ်ဆၣ်ဒီး, မၤ တၢ်အၢၣ်လီၤအီလီၤ အထူအယိာ် ဒီးယၤ, ဒီးကတဲာ်ကတီၤအသး လၢတၢ်ခဲလၢာ် ဒီးကျၢၤဝဲလီၤ. မ့ၢ်ယတၢ်အုၣ်က့ၤခီၣ်က့ၤ ခဲလၢာ်, ဒီး ကယဲၢ် ယဆၢတၢ် တမံၤလၢ်လၢ်န့ၣ်, ကဒုးကဲထီၣ်, တမ့ၢ်ဘၣ်ဧါ. 6 ဒီးပှၤဘလးယဧၤလးဖိ ကဒ်တၤဆှုၣ်တၤမဲ, လၢတၢ်သုးကွံာ်အီၤ အသိးန့ၣ် ခဲလၢာ်, အဂ့ၢ်ဒ်အံၤ, ပှၤတဟံးဘၣ်ဝဲ လၢအစုဘၣ်, 7 ပှၤလၢအထိးအီၤန့ၣ် ဘၣ်ပှဲၤဝဲ ဒီးထးဒီးဘီ အတိၢ်, ဒီးကဘၣ် တၢ်အီၣ်ကွံာ်အီၤ ခဲလၢာ် လၢမ့ၣ်အူ ဖဲအလီၢ်န့ၣ်လီၤ. 8 အအံၤ မ့ၢ် ပှၤအဆူၣ် လၢအအိၣ်ဒီး စီၤဒၤဝံးတဖၣ် အမံၤ, ပှၤတၤဃကးမိၣ်ဖိ လၢအဆ့ၣ်နီၤ လၢအလီၢ်ဆ့ၣ်နီၤန့ၣ်မ့ၢ် အအိၣ် လၢသၢဂၤအကျါလီၤ. အဝဲဒၣ်န့ၣ်မ့ၢ် ပှၤဧ့စ့ၢ်ဖိ စီၤဧဒံနိၤ လၢအယူာ်ထီၣ် အဘီတစု, ဒီးမၤသံ ပှၤကညီ ဃိးကယၤ တဘျီဃီလီၤ. 9 ဒီး လၢအလီၢ်ခံန့ၣ် ပှၤအဃိဃးဖိ စီၤဒိဒိၤ အဖိခွါ စီၤအလၤဧစၢ် တဂၤ အိၣ်ဝဲ လၢပှၤအဆူၣ်သၢဂၤအကျါ လၢအအိၣ် ဒီးစီၤဒၤဝံး ဖဲအကတိၤ တရီတပါ ပှၤဖလ့ၡသးဖိ လၢအအိၣ်ဖှိၣ်ရိဖှိၣ် ဒ်သိး အကဒုးတၢ်, ဒီးပှၤအံၣ်စရ့လးဖိ အပှၤကညီ ဟးထီၣ်ကွံာ်န့ၣ်လီၤ. 10 ဂဲၤဆၢထၢၣ်ဝဲ, ဒီးကျီကွံာ် ပှၤဖလ့ၡသးဖိ တုၤအစုဘှံး ဒီးအစုစဲဘူး ဒီးအနး, ဒီးတၢ် လၢမုၢ်တနံၤန့ၣ် ယွၤအုၣ်က့ၤခီၣ်က့ၤ တၢ်ဖးဒိၣ်, ဒီးပှၤဂီၢ်မုၢ် ဟဲက့ၤပိာ်အခံ ထဲအကဂုာ်န့ၢ် တၢ်ဧိၤလီၤ. 11 ဒီး လၢအလီၢ်ခံန့ၣ် ပှၤဟရၢ်ဖိ စီၤအက့ အဖိခွါ စီၤၡးမၤ တဂၤ အိၣ်လီၤ. ဒီးပှၤဖလ့ၡသးဖိ အိၣ်ဖှိၣ်ရိဖှိၣ် တဖု ဖဲဟီၣ်ခိၣ် အကဝီၤ ပှဲၤဒီး ပထိး အမုၢ်, ဒီးပှၤဂီၢ်မုၢ် ဃ့ၢ် လၢပှၤဖလ့ၡသးဖိ အမဲာ်ညါ, 12 ဒီးအဝဲဒၣ်တဂၤန့ၣ် ပာ်ဆၢထၢၣ်အသး လၢဟီၣ်ခိၣ်အကဝီၤ အသးကံၢ်ပူၤ, ဒီးမၤပူၤဖျဲးတၢ်, ဒီးကျီကွံာ် ပှၤဖလ့ၡသးဖိ, ဒီးယွၤ မၤ တၢ်အုၣ်က့ၤခီၣ်က့ၤဖးဒိၣ်လီၤ. 13 ဒီးပှၤသၢဂၤ လၢပှၤအခိၣ်သၢဆံ အကျါန့ၣ် လဲၤလီၤ ဒီး လၢကူးဘုအကတီၢ်န့ၣ် ဟဲဆူစီၤဒၤဝံးအအိၣ် လၢတၢ်အိပူၤဧဒူးလၣ်အပူၤ, ဒီးပှၤဖလ့ၡသးဖိတဖု သူၣ်ဒဲ လၢကစၢၢ်ကဆူးရၤဖၤ အပူၤလီၤ. 14 ဒီးအကတီၢ်ဖဲန့ၣ် စီၤဒၤဝံး အိၣ်ဝဲ လၢတိာ်ပူၤ, ဒီးပှၤဖလ့ၡသးဖိ အပှၤပၢၤတၢ်ဖိ တတီၤ အိၣ်ဝဲ လၢဘ့ၤသလ့ဃ့ၣ် အပူၤလီၤ. 15 ဒီးစီၤဒၤဝံး စံးဆၢတၢ် ဒီးစံးဝဲဒၣ်, မ့မတၤ ကဒုးအီယၤ လၢဘ့ၤသလ့ဃ့ၣ် အထံပူၤ အထံ လၢအအိၣ်ဝဲ လၢပဲတရီ အဃၢၤန့ၣ် တဂၤလဲၣ်. 16 ဒီးပှၤအဆူၣ် သၢဂၤန့ၣ် ဃ့ၢ်ဖျိ ပှၤဖလ့ၡသးဖိ အသုးမုၢ်, ဒီးဒၢၣ်ထံ လၢဘ့ၤသလ့ဃ့ၣ် အထံပူၤ လၢအအိၣ် လၢပဲတရီ အဃၢၤ, ဒီးဟံးန့ၢ်ဝဲ, ဒီးစိာ်ဝဲဆူ စီၤဒၤဝံး အအိၣ်လီၤ. ဘၣ်ဆၣ်ဒီး စီၤဒၤဝံး တအီဘၣ်. ဒီးလူလီၤဝဲ လၢယွၤ အဂီၢ်လီၤ. 17 ဒီးစံးဝဲဒၣ်, မ်ယသု တမၤ ဒ်အံၤ တဂ့ၤ, ယွၤဧၢ, တၢ်အံၤမ့ၢ် ပှၤအသွံၣ် လၢအလဲၤမၤန့ၢ်ဝဲ လၢအသးသမူလီၤ. ဒီးအီဝဲ အသး တအိၣ်ဘၣ်. ပှၤအဆူၣ် သၢဂၤန့ၣ် မၤ တၢ်န့ၣ်တဖၣ်လီၤ. 18 ဒီးနီၢ်စရူယၤ အဖိခွါ စီၤယိၤအာ် အဒီပုၢ်ဝဲၢ် စီၤအဘံၡဲၤ မ့ၢ်တၢ်အခိၣ် လၢသၢဂၤအကျါ, ဒီးယူာ်ထီၣ် အစုထီဒါ ပှၤသၢကယၤ, ဒီးမၤသံအီၤ, ဒီးအမံၤ အိၣ်ဝဲ လၢပှၤသၢဂၤအကျါလီၤ. 19 လၢပှၤသၢဂၤ အကျါန့ၣ် အလၤကပီၤဒိၣ်ကတၢၢ် တမ့ၢ်ဘၣ်ဧါ. ဒီးကဲထီၣ်ဝဲ လၢအခိၣ် လီၤ. ဒီးတဟဲနုာ်ဘၣ် လၢသၢဂၤန့ၣ် အကျါဘၣ်. 20 ဒီးပှၤအဆူၣ်ပှၤကၤဘစ့လးဖိ, ပှၤအဆူၣ် အဖိခွါ စီၤဘနါယၤန့ၣ်, မၤတ့ၢ် တၢ်ဖးဒိၣ်အါမံၤ, မၤသံ ပှၤမိၤအးဖိ ခံဂၤ လၢအလီၤဂာ် ဒီးခ့ယုၢ်လီၤ. အဝဲဒၣ် လဲၤလီၤ စ့ၢ်ကီး, ဒီးကျီကွံာ် ခ့ယုၢ် တဒု လၢတၢ်ပူၤ အသးကံၢ်ပူၤ ဖဲတၢ်ဟဲစူၤမူခိၣ်ဖီ အခါန့ၣ်လီၤ. 21 ဒီးအဝဲဒၣ် ကျီကွံာ် ပှၤအဲၤကူပတူးဖိ လၢအက့ၢ်အဂီၤ ဂ့ၤ, ဒီးဘီအိၣ်ဝဲ လၢပှၤအဲၤကူပတူးဖိ အစုပူၤတဘ့ၣ်, ဒီး လဲၤလီၤဝဲဆူ အအိၣ်, အိၣ်ဒီး အနီၣ်ထိးဘိ လၢအစုပူၤ, ဒီးဂုာ်န့ၢ် ဘီတဘ့ၣ် လၢပှၤအဲၤကူပတူးဖိ အစုပူၤ, ဒီးမၤသံအီၤ လၢအဘီဒၣ်ဝဲန့ၣ်လီၤ. 22 စီၤယဟိၤယဒါ အဖိခွါ စီၤဘနါယၤ တဂၤ မၤတၢ်န့ၣ်တဖၣ် ဒီးအမံၤ အိၣ်ဝဲ လၢပှၤအဆူၣ်သၢဂၤအကျါ လီၤ. 23 ဒီးအလၤကပီၤ ဒိၣ်န့ၢ် ပှၤသၢဆံ တက့ၢ်. ဘၣ်ဆၣ်ဒီး, တဟဲနုာ်ဘၣ် လၢပှၤသၢဂၤ အကျါဘၣ်. ဒီးစီၤဒၤဝံး ပာ်အီၤ လၢပှၤပၢၤတၢ်ဖိ အဖီခိၣ်လီၤ. 24 ဒီး လၢပှၤသၢဆံ အကျါန့ၣ်, အိၣ်ဝဲ လၢစီၤယိၤအာ် အဒီပုၢ်ဝဲၢ် စီၤဧစၤအ့လး တဂၤ, ဒီးစီၤဒိဒိၤ အဖိခွါ စီၤအ့လဃၤနၣ် ဘၣ်ဃးဒီး ဘ့ၤသလ့ဃ့ၣ်တဂၤ, 25 ပှၤဃရိးဖိ စီၤၡးမၤ တဂၤ, ပှၤဃရိးဖိ စီၤအလံကၤ တဂၤ, 26 ပှၤပးလတံၤဖိ စီၤဃ့လ့း တဂၤ, ပှၤတကိၤဖိ စီၤဧံးက့ၣ် အဖိခွါ စီၤဧံရၤ တဂၤ, 27 ပှၤဧၤနသိးဖိ စီၤအဘံၤဧ့စၢ် တဂၤ ပှၤဃူသၡသးဖိ စီၤမၤဘူနဲၤ တဂၤ, 28 ပှၤအဃိဃးဖိ စီၤစးလမိၣ် တဂၤ, ပှၤနတိဖၤဖိ စီၤမၤဟရဲ တဂၤ, 29 ပှၤနတဖၤဖိ စီၤဘၤနါ အဖိခွါ စီၤဃ့လ့ာ် တဂၤ, စီၤရံဘဲၤ အဖိခွါ စီၤအံတဲၤ လၢကံဘဧၤ ဘၣ်ဃးဒီး ပှၤဘံၣ်ယၤမံၣ်ဖိ တဂၤ, 30 ပှၤပံးရသိၣ်ဖိ စီၤဘနါယၤ တဂၤ, စီၤဟံးဒဲ ဘၣ်ဃးဒီး ကၤဧၣ် အထံကျိတဖၣ် တဂၤ, 31 ပှၤဧၤရဘၤဖိ စီၤအဘံဧၤလဘိၣ် တဂၤ, ပှၤတၢ်ဃူၣ်ဖိ စီၤဧၤစမၤဝ့း တဂၤ, 32 ပှၤၡၤလဘိၣ်ဖိ စီၤအ့လံယဘၤ တဂၤ, လၢစီၤယၤၡ့ၣ် အဖိခွါ အကျါ စီၤယိနၤသၣ် တဂၤ, 33 ပှၤဟရၢ်ဖိ စီၤၡးမၤ တဂၤ, ပှၤဟရၢ်ဖိ စီၤၡၤရၢ် အဖိခွါ စီၤအဃံအၣ် တဂၤ, 34 ပှၤမၤကၤဖိ တဂၤ အဖိခွါ စီၤအဃၤစဘဲ အဖိခွါ စီၤအလံၤဖ့လ့း တဂၤ, ပှၤကံလိၣ်ဖိ စီၤအဃံသဖ့ၤလး အဖိခွါ စီၤအလံဧၣ် တဂၤ, 35 ပှၤကၢ်မ့ၤလးဖိ စီၤဃ့ၤစရ့ တဂၤ, ပှၤအၢ်ဘၤဖိ စီၤပရဲ တဂၤ, 36 စီၤနၤသၣ် အဖိခွါ စီၤယံးက့လး ဘၣ်ဃးဒီး စိဘၤ တဂၤ, ပှၤကးဖိ စီၤဘၤနံ တဂၤ, 37 ပှၤဧၣ်မိၣ်ဖိ စီၤစ့လ့း တဂၤ, နီၢ်စရူယၤ အဖိခွါ စီၤယိၤအာ် အပှၤစိာ် အစုကဝဲၤ ပှၤဘအ့ရိးဖိ စီၤနၤဃရဲ တဂၤ, 38 ပှၤယံသၢ်ဖိ စီၤဧံရၤ တဂၤ, ပှၤယံသၢ်ဖိ စီၤကၢ်ရ့း တဂၤ, 39 ပှၤဃ့ၤသးဖိ စီၤအူၤရံယၤ တဂၤ ခဲလၢာ်န့ၣ် အိၣ်ဝဲ သၢဆံသၢဂၤလီၤ.


လံာ်စီၤၡမူၤအ့လး ခံဘ့ၣ်တဘ့ၣ်. 2 Samuel 24

1 ဒီးယွၤအသးထီၣ် ဘၣ်ကဒီး အံၣ်စရ့လး, ဒီးထိၣ်ဂဲၤ စီၤဒၤဝံး ထီဒါအီၤ, ဒီးစံးဝဲ, လဲၤဂံၢ် အံၣ်စရ့လးဖိ, ဒီးယူဒၤဖိန့ၣ် တက့ၢ်. 2 ဒီးစီၤပၤ စံးဘၣ် ပှၤသုးမုၢ်အခိၣ် လၢအအိၣ်ဒီးအီၤ, စီၤယိၤအာ်, လဲၤ လၢအံၣ်စရ့လး အဒူၣ်တဖၣ် အကျါ လၢဒၣ် ပၢၢ်လၢဘ့ၢ်ၡဘၤ, ဒီးဂံၢ် ပှၤဂီၢ်မုၢ် ဒ်သိး ယကသ့ၣ်ညါ ပှၤဂီၢ်မုၢ် အတၢ်ဂံၢ် တက့ၢ်. 3 ဒီးစီၤယိၤအာ် စံးဘၣ် စီၤပၤ, ပှၤဂီၢ်မုၢ် မ့ၢ်အိၣ်ပှဲၤအံၤပှဲၤနုၤန့ၣ် ဒီး, မ်ယွၤ မၤအါထီၣ် အလီၢ်အစး တကယၤ, ဒီး မ်ပကစၢ် စီၤပၤ ကထံၣ်ဘၣ်ဝဲ တက့ၢ်. ဘၣ် စီၤပၤအသး လၢတၢ်တမံၤန့ၣ်မ့ၢ် အဘၣ်မနုၤလဲၣ်. 4 ဘၣ်ဆၣ်ဒီး စီၤပၤ အတၢ်ကတိၤ ဆူၣ်န့ၣ် စီၤယိၤအာ်, ဒီးပှၤသုးမုၢ် အခိၣ်တဖၣ် အတၢ်ကတိၤ, ဒီးစီၤယိာ်အာ်, ဒီးပှၤသုးမုၢ် အခိၣ်တဖၣ် ဟးဝဲ လၢစီၤပၤ အအိၣ်, ဒ်သိး အကဂံၢ် အံၣ်စရ့လးလီၤ. 5 ဒီးလဲၤခီဂာ် ယၢ်ဒ့ၣ်, ဒီးသူၣ်ဒဲ လၢဧရိၤဧ့ၢ် လၢဝ့ၢ်အစုထွဲတခီ လၢအအိၣ်ဝဲ လၢကးအပၢၤခိၣ် အသးကံၢ်ပူၤ, ဒီးဆူယၤစ့ၢ်လီၤ. 6 ဒီးဟဲဝဲဆူ ကံးလဧး, ဒီးဆူ ကီၢ်တၤဃတံၣ်ဃီဒၡံၤ, ဒီး ဟဲဝဲဆူ ဒၣ်ယၤဧၣ်, ဒီးလဲၤတရံးဝဲဆူ စံဒိၣ်, 7 ဒီးဟဲဝဲဆူ စိၢ်အတိာ်, ဒီးဆူ ပှၤဃံၤဝံဖိ အဝ့ၢ် ခဲလၢာ်, ဒီးဆူ ပှၤကနၤဧၣ်ဖိ အအိၣ်, ဒီးဟးထီၣ်ဝဲဆူ ယူဒၤ လၢကလံၤထံးတခီ ဆူ ဘ့ၢ်ၡဘၤလီၤ. 8 ဒီးလဲၤတၢ် လၢကီၢ်ပူၤ ဒီဘ့ၣ်ညါ ဝံၤဒီး, လါခွံလါ ဒီးအနံၤခံဆံ အကတၢၢ်န့ၣ် ဟဲက့ၤဝဲဆူ ယရူၤၡလ့ၣ်လီၤ. 9 ဒီးစီၤယိၤအာ် ဟ့ၣ်လီၤ စီၤပၤ လၢပှၤဂီၢ်မုၢ် အတၢ်ဂံၢ်, ဒီးပှၤအဆူၣ် လၢအဘီၣ်ထီၣ်နး လၢအံၣ်စရ့လး အပူၤ အိၣ်ဃိးကလီၤ, ဒီးယူဒၤ အပှၤကညီ အိၣ် ယဲၢ်ကလီၤ လီၤ. 10 ဒီး လၢအဂံၢ်ပှၤဂီၢ်မုၢ် အလီၢ်ခံန့ၣ်, စီၤဒၤဝံးအသး သိၣ်ဃီၣ်အီၤ, ဒီးစီၤဒၤဝံး စံးဘၣ်ယွၤ, ယမၤတၢ်န့ၣ် သတးဒီး, ယမၤကမၣ်လံ ဖးဒိၣ်လံ. ဒီးခဲကနံၣ်အံၤ ပျၢ်လၢ် နခ့နပှၤ အတၢ်ဒဲးဘး တက့ၢ်, ယွၤဧၢ. အဂ့ၢ်ဒ်အံၤ, ယမၤလံ ပှၤဟးဂီၤဖိ အတၢ် ဒိၣ်ဒိၣ်ကလဲာ်လံ. 11 ဒီးစီၤဒၤဝံး ဂဲၤဆၢထၢၣ် လၢမုၢ်ဂီၤ, ဒီးယွၤအကလုၢ် ဘၣ် ဝံကး, စီၤဒၤဝံး အပှၤထံၣ်တၢ် တဂၤ, ဒီးစံးဝဲဒၣ်, 12 လဲၤစံးဘၣ် စီၤဒၤဝံး, ယွၤ စံးဝဲ ဒ်အံၤ, ယပာ် တၢ်သၢမံၤ လၢနမဲာ်ညါလီၤ. ဃုထၢ တမံၤမံၤ လၢအကျါ တက့ၢ်. ဒီးယကပာ် တၢ်န့ၣ်တမံၤ လၢနဂီၢ်လီၤ. 13 ဒီးစီၤကး ဟဲဆူစီၤဒၤဝံးအအိၣ် ဒီးဒုးနဲၣ်အီၤ, ဒီးစံးဘၣ် အီၤ, တၢ်သၣ်ဝံၤလီၤဒိ နွံနံၣ် ကဟဲနုာ် လၢနကီၢ်ပူၤဧါ, မ့တမ့ၢ်ဘၣ် နကဃ့ၢ် သၢလါ လၢနဒုၣ်နဒါ အမဲာ်ညါ ဖဲ အလူၤနၤဧါ. မ့တမ့ၢ်ဘၣ် တၢ်သံသတြိာ် ကအိၣ် သၢသီ လၢနကီၢ်ပူၤဧါ, ဒီးခဲကနံၣ်အံၤ သ့ၣ်ညါ ဒီးကွၢ်, ယကစံးဘၣ်က့ၤ ပှၤ လၢအမၢလီၤယၤဒ်လဲၣ်. 14 ဒီးစီၤဒၤဝံး စံးဘၣ် စီၤကးန့ၣ် တၢ်မၤကိၢ်မၤဂီၤယၤ ဒိၣ်မးလီၤ. မ်ပလီၤဘၣ် လၢယွၤအစုပူၤ တက့ၢ်. အဂ့ၢ်ဒ်အံၤ, အသးအိၣ်ပှၤဒိၣ် နီၢ်မးလီၤ. ဒီးမ်ယသုတလီၤဘၣ် လၢပှၤကညီ အစုပူၤ တဂ့ၤ. 15 ဒီးယွၤ မၢလီၤ တၢ်သံသတြိာ် လၢအံၣ်စရ့လး အဖီခိၣ် လၢမုၢ်ဂီၤ ပၢၢ်လၢအကတီၢ် လၢတၢ်သ့ၣ်ဖးဝဲ, ဒီးပှၤသံဝဲ လၢပှၤဂီၢ်မုၢ်အကျါ လၢဒၣ် ပၢၢ်လၢဘ့ၢ်ၡဘၤ နွံကလး လီၤ. 16 ဒီးတုၤ ကလူးတဂၤ ယူာ်ထီၣ် အစု လၢယရူၤၡလ့ၣ် အဖီခိၣ် ဒ်သိး အကမၤဟးဂီၤဝဲ ဒီး, ယွၤ ပီၢ်ယၢ်လီၤက့ၤအသး လၢတၢ်အၢန့ၣ်, ဒီးစံးဘၣ် ကလူး လၢအမၤဟးဂီၤ ပှၤဂီၢ်မုၢ် တဂၤန့ၣ်, အါလံ. ယၤလီၤက့ၤ နစု တက့ၢ်. ဒီး ယွၤအကလူးန့ၣ် အိၣ်ဝဲ လၢပှၤယဘူၣ်ဖိ စီၤအၤရနၤ အကြဲၢ်ဃၢၤလီၤ. 17 ဒီးတုၤအထံၣ်ဘၣ်ဝဲ လၢကလူးကျီကွံာ် ပှၤဂီၢ်မုၢ်ဒီး, စီၤဒၤဝံး ကတိၤတၢ် ဒီးယွၤ, ဒီးစံးဝဲဒၣ်, ကွၢ်ကွၢ်, ယမၤကမၣ်လံ တၢ်လံ. ဒီးယမၤလံ တၢ်အၢလံ. မ့မ့ၢ်သိတဖၣ်အံၤ မ့ၢ်အမၤ မနုၤတမံၤလဲၣ်. မ်နစုအိၣ်လၢ် လၢယဖီခိၣ်, ဒီး လၢယပၢ် အပှၤဟံၣ်ဖိ အဖီခိၣ် တက့ၢ်. 18 ဒီးတၢ် လၢမုၢ်တနံၤန့ၣ် စီၤကး ဟဲဆူ စီၤဒၤဝံး အအိၣ် ဒီး စံးဘၣ်အီၤ, လဲၤထီၣ်, မၤထီၣ် တၢ်လုၢ်လီၢ် လၢယွၤ အဂီၢ် လၢပှၤယဘူၣ်ဖိ စီၤအၤရနၤ အကြဲၢ်ပူၤ တက့ၢ်. 19 ဒီးစီၤဒၤဝံး မၤဝဲ ဒ်စီၤကး အကလုၢ် အသိးန့ၣ်, ဒီးလဲၤထီၣ်ဝဲ ဒ်ယွၤ မၤလိာ်တၢ် အသိးန့ၣ်လီၤ. 20 ဒီးစီၤအၤရနၤ ကွၢ်ဝဲ, ဒီးထံၣ်ဘၣ် စီၤပၤ ဒီးအခ့အပှၤ ဟဲဆူအအိၣ်, ဒီးစီၤအၤရနၤ လဲၤထီၣ်, ဒီးတီၤလီၤကဒွံကျိာ်, ဒီးကျးလီၤအမဲာ် ဆူဟီၣ်ခိၣ် လၢစီၤပၤ အမဲာ်ညါ လီၤ. 21 ဒီးစီၤအၤရနၤ စံးဝဲဒၣ်, ယကစၢ် စီၤပၤ ဟဲဆူ အခ့အပှၤ အအိၣ် မ့ၢ်အဘၣ်မနုၤလဲၣ်. ဒီးစီၤဒၤဝံး စံးဝဲဒၣ်, ဒ်သိး ယကပှ့ၤန့ၢ် ကြဲၢ် လၢနၤ, ဒ်သိး ယကမၤထီၣ် တၢ်လုၢ်လီၢ် လၢယွၤ အဂီၢ် ဒ်သိး တၢ်ကတြီတၢ်သံသတြိာ် လၢပှၤဂီၢ်မုၢ်န့ၣ်လီၤ. 22 ဒီးစီၤအၤရနၤ စံးဘၣ် စီၤဒၤဝံး, မ်ယကစၢ် စီၤပၤ ဟံးန့ၢ်တၢ်, ဒီးလုၢ်တၢ် လၢအဂ့ၤ လၢအမဲာ်တက့ၢ်. ကွၢ်ကွၢ်, ဂီၤဖံး လၢတၢ်လုၢ်မ့ၣ်အူ အဂီၢ်, ဒီးနီၣ်တီၢ်ဘု, ဒီးဂီၤဖံး အပိးအလီတဖၣ် လၢသ့ၣ်မုၣ်အဂီၢ်န့ၣ် အိၣ်ဝဲလီၤ. 23 တၢ်ခဲလၢာ်အံၤ, စီၤပၤဧၢ, အၤရနၤ ဟ့ၣ် စီၤပၤလီၤ. ဒီးစီၤအၤရနၤ စံးဘၣ် စီၤပၤ, မ်ယွၤ နကစၢ် ဘၣ်အသး လၢနၤ တက့ၢ်. 24 ဒီးစီၤပၤ စံးဘၣ် စီၤအၤရနၤ, တမ့ၢ်ဘၣ်. ယကပှ့ၤတၢ် လၢနၤ လၢတၢ်ပှ့ၤ သပှၢ်တၢၢ်လီၤ. ဒီးယတလုၢ် တၢ်လုၢ်မ့ၣ်အူ လၢယွၤယကစၢ် လၢတၢ် လၢယန့ၢ်ဘၣ် ကလီကလီဘၣ်. ဒီးစီၤဒၤဝံး ပှ့ၤကြဲၢ်န့ၣ်, ဒီးဂီၤဖံးတဖၣ် လၢစ့ၡက့လး ယဲၢ်ဆံလီၤ. 25 ဒီးစီၤဒၤဝံး မၤထီၣ် တၢ်လုၢ်လီၢ် ဖဲန့ၣ် လၢယွၤ အဂီၢ်, ဒီးလုၢ် တၢ်လုၢ်မ့ၣ်အူ, ဒီးတၢ်လုၢ်မၤဃူမၤဖိးလီၤ. ဒီး ယွၤ ဒိကနၣ် တၢ်ဘါထုကဖၣ် လၢကီၢ် အဂီၢ်န့ၣ်, ဒီးတၢ်သံသတြိာ် ဟါမၢ် လၢအံၣ်စရ့လး အကျါန့ၣ်လီၤ.